ތިން މަހަށް ފަހު އުފަލުން ހުކުރަށް\nއުމުރުން 20 އަހަރުގެ ސާއިފް އަލީ އަށް، މިދިޔަ ތިން މަސް ދުވަހު ކޮންމެ ހުކުރު ދުވަހެއްގައި އުނދަގޫވީ އެންމެ ކަމަކާ އެވެ: ޖަމާއަތުގައި ހުކުރު ނަމާދު ނުކުރެވުމެވެ.\nJuly 02, 2020 37\nމާލެސަރަހައްދުގެ މިސްކިތްތަކުގައި މާދަމާ ހުކުރު ނުކުރާނެ\nމާލެ ސަރަހައްދުގެ މިސްކިތްތަކުގައި މާދަމާ ވެސް ހުކުރު ނަމާދު ނުކުރާ ގޮތަށް އިސްލާމިކް މިނިސްޓްރީން މިއަދު ނިންމައިފި އެވެ.\nޖަމާއަތުގައި ނަމާދުކުރާނީ މާދަމާ ރޭ މަޣުރިބުން ފެށިގެން\nމާދަމާ ޖަމާއަތުގައި ނަމާދުކުރަން ފަށަނީ\nލޮކްޑައުނާ ހިލާފުވެގެން އެކަކު 28 ފަހަރު ޖޫރިމަނާކޮށްފައިވާ ކަމަށް ފުލުހުން ރޭ ބުނެފި އެވެ.\nލޮކްޑައުންއާ ހިލާފުވި 312 މީހެއްގެ މައްސަލަ ޕީޖީއަށް\nކޮވިޑް-19 ފެތުރޭތީ މާލެ ސަރަހައްދަށް އިއުލާންކޮށްފައި އޮތް ލޮކްޑައުންއާ ހިލާފުވެގެން ހައްޔަރުކުރި މީހުންގެ ތެރެއިން 312 މީހެއްގެ މައްޗަށް ދައުވާކޮށްދިނުމަށް އެދި ޕްރޮސިކިއުޓާ ޖެނެރަލް (ޕީޖީ) އަށް ފޮނުވާފައިވާ ކަމަށް ފުލުހުން މިއަދު ބުނެފި އެވެ.\nދެ މަހުގެ ބަންދުން ވީއްލެން މިއަދަށް ކުރަން ޖެހުނީ ދިގު އިންތިޒާރެކެވެ؛ ފަތިހު 5:30 ވި އިރު މާލޭގެ ލޮނުޒިޔާރަތްކޮޅު އޮތީ ފުރިފަ އެވެ. ކޮވިޑް-19 އިން ރައްކާތެރިވާން އެޕްރީލް، 15، ގައި މާލޭގައި އިއުލާންކުރި ލޮކްޑައުން ނިމުމަކަށް ގެނައުމުގެ ފިޔަވަހި މިއަދު ފެށުމާ އެކު ގިނަ ބައެއްގެ މިސްރާބު ހުރީ މާލޭގައި ހިތަށް ފިނިކަމެއް ލިބޭނެ އެ...\nކޮވިޑް-19 އިން ރައްކާތެރިވުމުގެ ގޮތުން މާލެ ފިޔަވައި، އެހެން ރަށްރަށުގައި އަޅާފައިވާ ހާއްސަ ފިޔަވަޅުތައް މިއަދުން ފެށިގެން އެޗްޕީއޭ އިން އުވާލައިފި އެވެ.\nމާލެ އިން ކޮވިޑް-19 ފެނުމާއެކު އިއުލާންކޮށްފައިވާ ލޮކްޑައުން އަށް މާދަމާ އިން ފެށިގެން ބޮޑެތި ލުއިތަކެއް ދޭއިރު އަދިވެސް ބައްޔާ މެދު ސަމާލުވެގެން އުޅުމަށާއި ގޭގައި ތިބި އުމުރުން...\nJune 14, 2020 32\nލޮކްޑައުން ނިމުނު ފަހުން ކުރި ޖޫރިމަނާ ސައްހައެއް ނޫން\nކޮވިޑް-19 ފެތުރޭތީ މާލެ ސަރަހައްދުގައި އިއުލާން ކޮށްފައިވާ ލޮކްޑައުންގެ މުއްދަތު ހަމަވި ފަހުން ކުރި ޖޫރިމަނާތައް ސައްހަ ނޫން ކަމަށް ނިންމާފައިވާ ކަމަށް ފުލުހުން ބުނެފި އެވެ.\nލޮކްޑައުން އޮޅި، ޖޫރިމަނާއާ މެދު ސުވާލު އުފެދިއްޖެ\nކޮވިޑް-19 ފެތުރޭތީ މާލެ ސަރަހައްދުގައި އިއުލާންކޮށްފައިވާ ލޮކްޑައުންގެ މުއްދަތު އިއްޔެ އިތުރުކުރީ އެންމެ ފަހުން އިއުލާނުކުރި މުއްދަތު ހަމަވި ފަހުން ކަމަށް ވާތީ، އެ ދިޔަ ހުސްކަމުގެ ތެރޭގައި ބޭރުގައި އުޅުމުން ހިފަހައްޓައި ޖޫރިމަނާކޮށްފައިވާ ނަމަ އެކަން އެގޮތަށް ކުރެވިދާނެ ކަމާ މެދު ސުވާލު އުފެދިއްޖެ އެވެ.\nJune 11, 2020 44\nފަހުން ލުއިދިނުމަށްޓަކައި މިހާރުގެ ހާލަތު ދަންމައިފި\nއަންނަ ހޯމަ ދުވަހުން ފެށިގެން މާލެ ސަރަހައްދުގައި އިތުރު ލުއިތަކެއް ދިނުމަށް ނިންމައި އެކަމަކު މިހާރު ވެސް އިއުލާން ކޮށްފައިވާ ލޮކްޑައުންގެ ހާލަތު މިއަދުން ފެށިގެން ހަތަރު...\nJune 04, 2020 122


EPL: Arsenal In United In Record Ah Nimun Genuvaifi - Vaguthu\nއާސެނަލްއިން ޔުނައިޓެޑްގެ ރެކޯޑަށް ނިމުން ގެނުވައިފި\nހޯޒޭ މޮރީނިއޯ ފޮނުވާލުމަށްފަހު މެންޗެސްޓާ ޔުނައިޓެޑާ އަލަށް ހަވާލުވި ވަގުތީ ކޯޗު، އަދި ކްލަބު ލެޖެންޑް އޮލި ގުނަ ސޮލްސްޖާއާއެކު ލީގުގައި ބަލިނުވެ އޮތް ޔުނައިޓެޑް، އާސެނަލް އަތް ދަށުވެއްޖެއެވެ.\nމިރޭ އާސެނަލްގެ އެމިރޭޓްސް ދަނޑުގައި ކުޅުނު މެޗުން އާސެނަލް މޮޅުވީ 2-0ގެ ނަތީޖާއަކުންނެވެ.\nމެޗަށް ދެޓީމުވެސް ނުކުތީ ގަދަ ހަތަރެއްގައި ހަމަޖެހިލުމަށް ލިބުނު ފުރުސަތުގެ ބޭނުން ހިފުމަށެވެ. ޗެލްސީން މިރޭ ވުލްވްސްއާ އެއްވަރުވުމުން މިރޭގެ މެޗުން މޮޅުވާ ޓީމަށް ގަދަ ހަތަރަކަށް ފުރުސަތު ބޮޑުކޮށް އޮތް އިރު، ދެޓީމުންވެސް ނުކުތީ އެޓޭކަށް ވިސްނައިގެންނެވެ. ޔުނައިޓެޑާ އަލަށް ހަވާލުވި ވަގުތީ ކޯޗު، އޮލި ގުނަ ސޮލްސްޖާއާއެކު ތަފާތު މޮޅު ކުޅުމެއް ދައްކަމުން އަންނަ އިރު، މިރޭގެ މެޗަށް އޮތް އެންމެ ބޮޑު ހިތްވަރަކީ މިދޔަ ހަފްތާ ތެރޭގައި، ވަރުގަދަ ޕީއެސްޖީ ޗެމްޕިއަންސް ލީގުން ކަޓުވާލެވުމެވެ.\nމެޗުގެ ފުރަތަމަ މިނެޓުން ފެށިގެންވެސް އާސެނަލް ފެނުނީ ނުރައްކާތެރި ކޮށެވެ. ހާއްސަކޮށް ޔުނައިޓެޑުން ކުރިއަށް ޖެހި ހަމަލާ އުފެއްދުމުގައި ދަށްކޮށް ފެނުނު އިރު، އާސެނަލްގެ އެޓޭކް ލައިން ފެނުނީ ނިންމުންތަކަށް ސަމާލުވެފައިވާ އެޓޭކް ލައިނެއްގެ ގޮތުގައެވެ.\nމެޗުގެ 12 ވަނަ މިނެޓުގައި އާސެނަލްއިން ލީޑު ނެގިއެވެ. ޔުނައިޓެޑްގެ ގޯލްކީޕަރު ޑޭވިޑް ޑެހެއާގެ ފަރާތުން ފެނުނީ ހީވެސް ނުކުރާ ފަދަ މިސްޓޭކެކެވެ. ހާފްގެ މެދެއްހާ ހިސާބުން އާސެނަލްގެ މިޑްފީލްޑަރު ގްރެނިޓް ޖަކާއަށް ލިބުނު ޖާގައިގެ ބޭނުން ހިފާ އޭނާ ފޮނުވާލި ބާރު ހަމަލާ ގޯލަށް ވަދެގެން ދިޔައީ، ޑެހެއާއަށް ހުރެވުނީ ރަނގަޅު ޕޮޒިޝަނުގައެއް ނޫނެވެ.\nޔުނައިޓެޑުން ހާފްގެ ފަހު ކޮޅުގައި ޓެކްޓިކްސްއަށް ބަދަލު ގެނެސް، ޕޮގްބާ ކުރިއަށް ޖައްސާ ހަމަލާތައް އުފައްދަން ފެށިއެވެ. ރަނގަޅު ފުރުސަތުތަކާއެކު ލުކާކޫއަށް ލިބުނު ދެ ހަމަލާ ފާހަގަ ކޮށްލެވުނެވެ. އެއް ހަމަލާއެއް ގޯލްގެ ދަނޑިއަށް އަމާޒުވި އިރު، ދެވަނަ ހަމަލާ މަތަކުރީ އާސެނަލް ގޯލްކީޕަރު ލެނޯއެވެ.\nފުރަތަމަ ހާފްގައި ޔުނައިޓެޑްގެ މިޑްފީލްޑަރު ފްރެޑް ފޮނުވާލި ހަމަލާއެއްވެސް އަރިމަތީ ދަނޑީގައި ޖެހުނު އިރު، އެ ހާފް ވަރުގައަށް ނިންމާލީ ޔުނައިޓެޑުންނެވެ. ދެވަނަ ހާފަށްވެސް ޔުނައިޓެޑް ނުކުތީ އެ ފޯމުގައެވެ. މެދުތެރެ ޑޮމިނޭޓްކޮށް، ރީތި ޕާސްތައް ޖަހާ ހަމަލާތައްވެސް އުފެއްފިއެވެ.\nހާފްގެ ކުރީކޮޅުގައި ހުސް ފުރުސަތުތަކެއް ލިބުނު އިރު، ލުކާކޫގެ ފަރާތުން އަނެއްކާވެސް ފުރުސަތެއް ބޭކާރު ވެގެންދިޔައެވެ. އޭރިއާ ބޭރުން ފްރެޑަށް ޕޮގްބާ ހުސްކޮށްލި ބޯޅަ، އޭނާ ބާރަށް ފޮނުވާލި ނަމަވެސް އާސެނަލްގެ ޑިފެންޑަރު ބްލޮކް ކުރިއެވެ. އެ ބޯޅަ ބޭރު ނުވަނީސް އަނެއްކާ ޔުނައިޓެޑުން އިތުރު ހަމަލާއެއް ފަހި ކުރިއެވެ.\nރަޝްފޯޑު، އޭރިއާ ތެރޭގައި ހުރި ލުކާކޫއަށް ހުސްކޮށް ދިން ބޯޅައިގައި، އޭނާ ފުރަތަމަ ޖައްސާލި ޓަޗު ބާރުވީއެވެ. އެހެން ނަމަވެސް ލުކާކޫ ވަނީ އުނދަގޫކޮށްވެސް އެ ބޯޅަ ގޯލަށް ފޮނުވާލާފައެވެ. ދިފާއުކުރީ އާސެނަލްގެ ގޯލްކީޕަރު ލެނޯއެވެ.\nޔުނައިޓެޑުން ރަނގަޅަށް މެޗަށް ނުވެދެވިގެން އުޅެނިކޮށް، އެޓީމަށް އިތުރު އުނދަގުލެެއް ކުރިމަތިވީ 67 ވަނަ މިނެޓުގައި އާސެނަލަށް ލިބުނު ޕެނެލްޓީންނެވެ. އާސެނަލްއިން ދެވަނަ ހާފްގައި އުފެއްދި ފުރަތަމަ ހަމަލާ ހުއްޓުވަން އުޅުމުގެ ތެރޭގައި ފްރެޑް ވަނީ ލަކަޒެޓަށް، އޭރިއާ ތެރެއިން ފައުލް ކޮށްފައެވެ. އެ ފުރުސަތުގައި ލިބުނު ޕެނެލްޓީން އާސެނަލްއަށް ނަތީޖާގެ ފަރަަގު ބޮޑު ކޮށްދިނީ އަބަމަޔާންގްއެވެ.\nމިރޭގެ މޮޅާއެކު އާސެނަލްއިން ގަދަ ހަތަރަކަށް ޖެހިލި އިރު، އެޓީމަށް ވަނީ 30 މެޗުން 60 ޕޮއިންޓް ހޯދާފައެވެ. ފަސްވަނައިގައި ޔުނައިޓެޑް އޮތީ 58 ޕޮއިންޓާއެކުގައެވެ.\nޕްރީ ސީޒަން ޓުއާ: މެންޔޫ އިން ލީޑްސް ޔުނައިޓެޑް ބަލިކޮށްފި\n5 އަހަރުތެރޭ ބާސާއިން ކުރި ޓްރާންސްފަރ ޚަރަދު 1 ބިލިއަނަށް އަރާ!\nއައު ކޮންޓްރެކްޓާއި އެކު ދުނިޔޭގެ އެންމެ އަގުބޮޑު ގޯލް ކީޕަރަށް ޑެހެޔާ ވަނީ!


Lavaeh Hiteh: Fujee hama nashanee | Mihaaru\nލަވައެއް ހިޓެއް: ފޫޖީ ހަމަ ނަށަނީ\n17 ޖުލައި 2017 - 10:42 1 comment\n"ނަށާލާ" އަކީ ޑީޓިއުން ބޭންޑުން މިހާތަނަށް ގެނެސްދިން ލަވަތަކުގެ ތެރެއިން އެންމެ ގިނަ ބަޔަކަށް ކަމުދިޔަ އަދި އެމީހުންގެ ލަވަތަކަށް ބަލާއިރު އެންމެ ބޮޑަށް މަގުބޫލުވެގެން ދިޔަ ލަވަ ވެސްމެ އެވެ. އެކަމަކު ބޭންޑްގެ ލީޑު ވޯކަލިސްޓް ފޫޖީގެ މި ސޯލޯ ވާޝަން އަކީ މީގެ އޮރިޖިނަލަށް ވުރެ ވެސް ހާއްސަ ލަވައެކޭ ބުނެވިދާނެ އެވެ.\nއެކަމަކު "ފޫކޮޅު ތަޅުވާލާ"ފައި މި ލަވައަކަށް ނަށަން ފެށުމުގެ ކުރިން ޑީޓިއުން ބޭންޑްގެ ފޮނި ތައާރަފެެއް ވެސް ދޭނަމެވެ. ފަސް މެމްބަރުންގެ މައްޗަށް އެކުލެވޭ މި ބޭންޑް އުފެދުނީ 2006 ވަނަ އަހަރު އެވެ. ފޫޖީއާ އެކު ބޭންޑްގެ އެހެން މެމްބަރުންނަކީ ފެޒޫ އާއި ފާތި އަދި އައްޔަ އާއި އައްމަޑޭ އެވެ.\nމި ފަސް މެމްބަރުންގެ ހުނަރުވެރިކަން ގުޅިގެން ގެތިގެންދާ ހިތްގައިމު ލަވަތައް ބެހިގެންދަނީ ޖޭޒް، އިލެކްޓްރިކް އަދި ފަންކާއި ރެގޭ އާއި ބްލޫސްގެ ހަމަތަކަށެވެ. މި ފޯރިއެއް އެމީހުން މެދުކެނޑުމެއްނެތި އެކުގައި ނަގަމުން އަންނަތާ މިހާރު 10 އަހަރުވީ އެވެ.\nބޭންޑްގެ ފުރަތަމަ އަލްބަމް "ވަން ޑައުން" ނެރެފައިވަނީ އެޕްރީލް 5، 2014ގަ އެވެ. "ނަށާލާ" އަކީ މި އަލްބަމްގެ އެންމެ ހިތްގައިމު އެއް ލަވަ އެވެ.\nއިތުރު ލިޔުންތައް "މިހާރު" ވީޑިއޯ


Veythuve dhiya2aharu 73 percent ah dharani ithuruvi! | Mihaaru\nފިނޭންސް މިނިސްޓްރީ ބޭރު--ފޮޓޯ:މިހާރު\n28 މާޗް 2019 - 11:50\nވޭތުވެދިޔަ ދެ އަހަރު ދުވަހު ރާއްޖޭގެ ދަރަނި 73 ޕަސެންޓަށް އިތުރުވެފައިވާ ކަމަށް ފިނޭންސް މިނިސްޓްރީން ހާމަކޮށްފި އެވެ.\nފިނޭންސް މިނިސްޓްރީން އާންމުކޮށްފައިވާ މިދިޔަ އަހަރުގެ ފަހު ކުއާޓާގެ ޑެޓް ބުލެޓިންގައި ބަޔާންކޮށްފައިވާ ގޮތުގައި 2016 އަހަރުގެ ޑިސެމްބަރު މަހުން ފެށިގެން 2018 ވަނަ އަހަރުގެ ޑިސެމްބަރު މަހަށް ދައުލަތުގެ ދަރަނި 18 ބިލިއަން ރުފިޔާ ވަނީ އިތުރުވެފަ އެވެ. މި މުއްދަތުގައި އެތެރޭގެ ދަރަނި ވަނީ ފަސް ޕަސެންޓް އިތުރުވެފަ އެވެ.\nސަރުކާރުން މި މުއްދަތުގައި ވަނީ ސަރުކާރު ހިއްސާވާ ގިނަ ކުންފުނިތަކަކުން ތަރައްގީގެ ބޮޑެތި މަޝްރޫއުތައް ހިންގުމަށް ނެގި ލޯނުތަކަށް ގެރެންޓީ ދީފަ އެވެ. މިއާ އެކު މިދިޔަ ދެ އަހަރުގެ ތެރޭގައި ސަރުކާރުން ގެރެންޓީ ދިން މިންވަރު ވަނީ 267 ޕަސެންޓު އިތުރުވެފަ އެވެ.\nމިދިޔަ 2018 ވަނަ އަހަރު ނިމުނު އިރު ރާއްޖޭގެ އުފެއްދުންތެރިކަމުގެ ނިސްބަތުން ދަރަނި ހުރީ 72 ޕަސެންޓުގަ އެވެ. މިއީ 2017 އަހަރާއި 2016 ވަނަ އަހަރާ އަޅާ ބަލާއިރު 11 ޕަސެންޓުގެ އިތުރުވުމެކެވެ. އެ ދެ އަހަރު އުފެއްދުންތެރިކަމުގެ ނިސްބަތުން ދަރަނި ހުރީ 61 ޕަސެންޓުގަ އެވެ.\nދަރަނީގެ މިންވަރު އިތުރުވެފައިވާ އިރު ރާއްޖެއިން ބޭރުގެ ދަރަނި ވަނީ އެއް އަހަރުގެ ތެރޭ 22 ޕަސެންޓު އިތުރުވެފަ އެވެ. ރާއްޖެއިން ބޭރުގެ ދަރަނި 20 ބިލިއަން ރުފިޔާގައި ހުރި އިރު މީގެ 60 ޕަސެންޓު ނިސްބަތް ވަނީ ދަރުމަވަންތަ ހޮސްޕިޓަލްގެ އިމާރާތަށް ނަގާފައިވާ ލޯނާއި އެއާޕޯޓު ތަރައްގީ ކުރުމަށް ނަގާފައިވާ ލޯނަށެވެ.\nރާއްޖޭގެ ދަރަނި އިންތިހާ އަށް އިތުރުވެފައިވާ އިރު 2018 އަހަރު ދަރަނި އަނބުރާދެއްކުމަށް 1.6 ބިލިއަން ރުފިޔާ ހޭދަކޮށްފައި ވެ އެވެ. މިއީ އޭގެ ކުރީ އަހަރާ އަޅާ ބަލާއިރު 20 ޕަސެންޓުގެ އިތުރުވުމެކެވެ. މީގެ ތެރެއިން 68 ޕަސެންޓަކީ ލޯނު އަނބުރާ ދެއްކުމަށް ދެއްކި ފައިސާ އެވެ. އަދި ބާކީ ފައިސާއަކީ އިންޓްރެސްޓަށް ދެއްކި ފައިސާ އެވެ. ބޭރުގެ ދަރަނި ވަރަށް ބޮޑަށް އިތުރުވެފައިވާ އިރު ދައުލަތަށް ލިބުނު އާމްދަނީގެ އަށް ޕަސެންޓު ބޭރުގެ ދަރަނި ދެއްކުމަށް ހޭދަކުރި އެވެ.\nބޭރުގެ ދަރަނި ދެއްކުމަށް ހޭދަކުރި މިންވަރު އިތުރުވި ނަމަވެސް އެތެރޭގެ ދަރަނި ދެއްކުމަށް ހޭދަކުރި މިންވަރު ވަނީ 44 ޕަސެންޓު ދަށްވެފަ އެވެ. މީގެ އެންމެ ބޮޑު ސަބަބަކީ ބޭންކް އޮފް މޯލްޑިވްސް އިން ސަރުކާރުން ނަގާފައިވާ ޝޯޓް ޓާމް ލޯނެއް 2017 ވަނަ އަހަރު އެއްކޮށްދެއްކުމެވެ.\nއިތުރު ލިޔުންތައް ފިނޭންސް މިނިސްޓްރީ ފިނޭންސް މިނިސްޓަރު މާލިއްޔަތު ގާނޫނު އިބްރާހިމް އަމީރު، ފިނޭންސް މިނިސްޓަރު


Zubaidha: Laamaseel mahaarehendhi | Qibla Hajj & Umrah Pvt Ltd\nސެޕްޓެމްބަރ 17, 2019 ދީނީ ލިޔުން\nލިޔުނީ: މުޙައްމަދު މަޢޫން\n“ ހަމަކަށަވަރުން އެކަންކަމުގެ މަންފާ ބޮޑު ބޮޑެތި އަދި ޝަރަފުވެރި ކަންކަމުގައި ތިޔަބައިމީހުން މަޝްޣޫލްވުމަކީ މާތް ﷲ ގެ ޙަޟްރަތުގައި ލޮބުވެތިކަންބޮޑުވެގެންވާ ކަމެކެވެ. ބޭކާރު ކުދިކުދި ކަންކަމުގައި ތިޔަބައިމީހުން މަޝްޣޫލުވުމަކީ އެކަލާނގެ ނުރުއްސަވާ ކަމެކެވެ. “\nޙަޖަރުލް އަސްވަދާއި ގުޅޭ މުހިއްމު މަޢުލޫމާތުތަކެއް\nހަމަ ލޮލުން ދެކޭ ފަދައިން: ޙައްޖަތުލް ވަދާޢު


Tanzania ge raees heart attach eh gai avahaaravejje\nޓެންޒޭނިއާގެ ރައީސް ހާޓްއެޓޭކެއްގައި އަވަހާރަވެއްޖެ\nޓެންޒޭނިއާގެ ރައީސް ޖޯން މަގުފޫލީ - ހިތުގެ އާލާސްކަންފުލެއްގައި ވަނީ އަވަހާރަވެފައި\nޓެންޒޭނިއާގެ ރައީސް ޖޯން މަގުފޫލީ ހިތުގެއާލާސްކަންފުލެއްގައި އަވަހާރަވެއްޖެ އެވެ. ނައިބްރައީސް ސާމިއާ ސުލްހު ހަސަން ވިދާޅުވީ ރައީސް އަވަހާރަވީ "މަޔޯކާޑިއަލް އިންފާކްޝަން"، ހާޓްއެޓޭކެއް ޖެހިވަޑައިގެން ކަމަށެވެ. އަވަހާރަވިއިރު އުމުރުފުޅަކީ 61 އަހަރެވެ.\nމަގުފޫލީގެ އާލާސްކަންފުޅު ބޮޑުވެ ފަރުވާދެއްވުމަށްޓަކައި ދާރުއްސަލާމްގެ ހޮސްޕިޓަލެއްގައި އެޑްމިޓްކުރެއްވީ މާޗް6ގަ އެވެ. އޭނާއަށް ފަރުވާދެއްވާފައި ވަނީ "އޭޓްރިއަލް ފިބްރިލޭޝަން" އަށެވެ. ބުނެވޭ ގޮތުގައި މަގުފޫލީ މިއާލާސްކަންފުޅުގައި އުޅުއްވާތާ 10 އަހަރަށް ވުރެ ގިނަ ދުވަސް ވަނީ ވެފަ އެވެ.\nރައީސް މަގުފޫލީ އަވަހާރަވުމާ ގުޅިގެން ގައުމީ ދިދަ ބައިދަނޑިއަށް ތިރިކޮށް 14 ދުވަހަށް ހިތާމަފާޅުކުރަން ސަަރުކާރުން ވަނީ ހަމަޖައްސާފަ އެވެ.\nމަގުފޫލީ އަވަހާރަވުމުގެ ދެތިން ހަފުތާ ކުރިން އޭނާއަށް ކޮވިޑްޖެހި ވަޑައިގެން ފަރުވާދެއްވި ވާހަކަ ވެސް ދެކެވުނެވެ. އެހެން ނަމަވެސް މިވާހަކަ ސަރުކާރުން ކަށަވަރުކޮށެއްނުދެ އެވެ.\nކޮވިޑްގެ ހާލަތުގައި މަގުފޫލީ ގެންގުޅުއްވީ އަމިއްލަ ވިސްނުންފުޅެކެވެ. ދުނިޔޭގެ ސިއްހަތު ޖަމިއްޔާ، ޑަބްލިޔުއެޗްއޯއަށް އެއްބާރުލުން ދެއްވުމުގައި ގެންގުޅުއްވީ އެހާ މަގުބޫލްނޫން ސިޔާސަތެކެވެ.\nމަގުފޫލީގެ ޒައާމަތުގައި ޓެންޒޭނިއާ ވަނީ ކުރިއެރުންތަކެއް ހޯދާފަ އެވެ. އިގްތިސޯދީ ގޮތުން ބާރުގަދަ ގައުމަކަށް ހެއްދެވުމަށް މަގުފޫލީ ކުރެއްވި މަސައްކަތްތަކުން ގައުމު އޮތީ ކާމިޔާބަށް މިސްރާބުޖަހާފަ އެވެ.\nމަގުފޫލީ އަވަހާރަވުމުގެ ހިތާމައިގައި ގައުމުތަކުން ބައިވެރިވަމުން އަންނއިރު އިނގިރޭސި ބޮޑުވަޒީރު ބޮރިސް ޖޯންސަން ވެސް ވަނީ ހިތާމައިގައި ބައިވެރިވެވަޑައިގެންފަ އެވެ. ވިދާޅުވީ އާއިލާއާއެކު ވެވަޑައިގަންނަވާ ކަމަށެވެ.\nމަގުފޫލީ ވެރިކަމަށް ވަަޑައިގަތީ 2015 ގަ އެވެ. ފަސް އަހަރުގެ ދެވަނަ ޓާމަކަށް ހޮވިވަޑައިގަތީ އޮކްޓޯބަރު 2020 ގައި 84 ޕަސެންޓް ތާއީދާއެކު އެވެ. ޓާމްގެ ބާކީ އޮތް ބައި ފުރިހަމަކުރައްވާނީ ނައިބްރައީސް ސާމިއާ ސުލްހު ހަސަން އެވެ.\nދުނިޔޭގައި ތިންބިލިއަނަށްވުރެ ގިނަ ވެކްސިން ދީފި\nނޭޕާލްގެ ބޮޑުވަޒީރަށް އިތުބާރެއް ނުލިބުނު


Dhiraagu Road Race: Dhiraagu Pay in faisa dhakkaigen 50 insahtha discount eh! - vNews.mv\nދިރާގު ރޯޑް ރޭސް: ދިރާގު ޕޭ އިން ފައިސާ ދައްކައިގެން 50 އިންސައްތަ ޑިސްކައުންޓެއް!\nހަދީޖާ އާނަސްތު 19 August 2019, 13:45\nރާއްޖޭގެ އެންމެ ބޮޑު މުވާސަލާތީ ކުންފުނި ދިރާގުން ބާއްވާ ދިރާގު ރޯޑް ރޭހުގައި ދިރާގު ޕޭ އިން ފައިސާ ދައްކައިގެން ޑިސްކައުންޓު ލިބޭނެ ކަމަށް އެ ކުންފުނިން ބުނެފި އެވެ.\nކުރިއަށް އޮތް ސެޕްޓެމްބަރު މަހުގެ 20 ވާ ހުކުރު ދުވަހު ބާއްވާ މި ދުވުމުގައި ބައިވެރިވުމުގެ ފުރުސަތު މިހާރު ވަނީ ހުޅުވާލާފަ އެވެ.\nމި ރޯޑު ރޭހުގެ ރަޖިސްޓްރޭޝަން ފީގެ ގޮތުގައި ނަގާ 100 ރުފިޔާ އަކީ ކުޑަކުދިންގެ ހައްގުގައި މަސައްކަތްކުރާ ޖަމިއްޔާތަކަށް ދިރާގުން ދޭ އެހީއެއް ކަމަށް އެކުންފުނިން ބުނެ އެވެ. ރަޖިސްޓްރޭޝަން ފީ ދައްކަން އޮންނަ ދެ ގޮތަކީ "ދިރާގު ޕޭ" އާއި ބެންކް އޮފް މޯލްޑިވްސް ގޭޓްވޭ އެވެ.\nދިރާގުން ބުނީ ދިރާގު ޕޭ މެދުވެރިކޮށް ފައިސާ ދައްކާ ފުރަތަމަ 1000 ފަރާތަށް 50 އިންސައްތަ ޑިސްކައުންޓު ލިބޭނެ ކަމަށެވެ. އަދި އެ ބައިވެރިންނަށްދޭ 50 ޕަސެންޓް ޑިސްކައުންޓާ އެކު އެ ދުވުންތެރިޔާގެ ފަރާތުން އަނެއް 50 ޕަސެންޓު ހަދިޔާކުރާނީ ދިރާގުން ކަމަށްވެސް އެކުންފުނިން ބުނެފައިވެ އެވެ.\nރޯޑް ރޭސް މެދުވެރިކޮށް ދިރާގުން ވަނީ 2018 ވަނަ އަހަރު 10 އެންޖީއޯ އަކަށް ޖުމްލަ 600،000 ރުފިޔާ ހަދިޔާކޮށްފަ އެވެ. އެއީ ދުވުންތެރިން ރެޖިސްޓްރޭޝަންގައި ދެއްކި ފައިސާ ނުވަތަ ޑޮނޭޝަނުގެ 100 އިންސައްތައިގެ އިތުރުން އެންމެ ގިނަ ދުވުންތެރިން ރެޖިސްޓްރޭޝަންގައި ހިޔާރުކުރި ފަސް ޖަމިއްޔާއަށް ދިރާގުން ހަދިޔާ ކުރި 200،000 ރުފިޔާގެ ފައިސާގެ އިނާމެވެ.\n2007 ވަނަ އަހަރުގައި ދިރާގުން ތައާރަފްކުރި ރޯޑް ރޭސް ޖެހިޖެހިގެން ބާއްވާ މިއީ 13 ވަނަ އަހަރެވެ. ދިރާގު މޯލްޑިވްސް ރޯޑް ރޭހަކީ މިގޮތުން ގިނަ ބަޔަކު ޝައުގުވެރިވާ ދުރާލާ އިންތިޒާރުކުރާ އަދި ރާއްޖޭގެ އެންމެ ބޮޑު ދުވުމުގެ އިވެންޓެވެ.


Bodethi gaumuthakuge medhugai miadhu Raajje ah mivanee ithuru baareh libifa: Shahid | Jazeera\tބޮޑެތި ގައުމުތަކުގެ މެދުގައި ރާއްޖެއަށް މިވަނީ އިތުރު ބާރެއް ލިބިފަ: ޝާހިދު - Jazeera\nލީވާން އަލީ ނާސިރް September 21, 2021 114 views0\nބޮޑެތި ގައުމުތަކުގެ މެދުގައި ދިވެހި ރާއްޖެއަށް މިއަދު މިވަނީ އިތުރު ބާރެއް ލިބިފައި ކަމަށް އދ ގެ އާންމު މަޖިލީހުގެ މި ދައުރުގެ ރައީސް، އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nމިރޭ ފެށި 76 ވަނަ އާންމު މަޖިލީހުގެ ޖަލްސާގެ ރައީސްގެ ހައިސިއްޔަތުން ފުރަތަމަ ފަހަރަށް އިސްވެރިންގެ ބަހުސް ފައްޓަވައިދެއްވަމުން ޝާހިދު ވިދާޅުވީ، ކުޑަ ގައުމެއް ގޮތުގައި ރާއްޖެ އޮތް ނަމަވެސް، އެމަނިކުފާނު މިއަދު ފަހަރުވެރިކަމާއެކު ޕޯޑިއަމްގައި ހުއްޓި ހުންނެވީ ބޮޑެތި ގައުމުތައް މެދުގައި ރާއްޖެއަށް ލިބުނު އިތުރު ބާރާއެކުގައި ކަމަށެވެ.\nމިއީ ރާއްޖެއިން ގެންގުޅޭ ހާރިޖީ ސިޔާސަތުގެ ސަބަބުން ލިބުނު ބާރެއްކަން ފާހަގަކުރައްވާ އެމަނިކުފާނު ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އިތުރުން ހުރިހާ ދިވެހިން ދެއްވި އެއްބާރުލުމާއި، އެހީތެރިކަމަށް ޝުކުރު އަދާ ކުރައްވާފައެވެ.\nއާންމު މަޖިލީހަށް އަލި އަޅުވާލައްވަމުން ޝާހިދު ވިދާޅުވީ، އެކި ކަހަލަ ހަމަނުޖެހުންތަކުގައި ދުނިޔެ ބެދި، އިންސާނުން ހާސް ކަމުގައި ވަށާލާފައި ވާއިރު، އިންސާނިއްޔަތު ކަމުގެ ބާރަކީ، ރާއްޖެ ފަދަ ކުޑަ ޖަޒީރާ ގައުމެއްގެ ދެމި އޮތުމާއިވެސް ގުޅިފައިވާ ކަމެއް ކަމަށެވެ.\nމިގޮތުން ޝާހިދު ވިދާޅުވީ، މޫސުމަށް އަންނަ ބަދަލުތަކާއި، އޭގެ ސަބަބުން ދިމާވާ ގޮންޖެހުންތަކަށް އަނބުރާ ސަމާލުކަން ދޭން ޖެހޭ ކަމަށާއި، އަދި އިންސާނީ ހައްގުތައްވެސް ލިއްބައިދީ، ނެގެހެއްޓޫމުގެ އިތުރުން މުޖުތަމައުގައި ނިކަމެތި އަދި ބަލިކަށި ފަރާތްތަކަށް އަޅާލުމަށްވެސް އެހީތެރިކަން ފޯރުކޮށްދޭން ޖެހޭ ކަމަށެވެ.\nއިސްލާހު ކުރުމުގެ އިތުރުން އިއާދަ ކުރުމަށް އދ އިން ކުރިޔަށްގެންދާ މަސައްކަތްތަކަށް ހުއްޓުމެއް ނުގެނެސް، ވިސްނުންތެރިކަމާއެކު ކުރިޔަށް ގެންދަން ޖެހޭ ކަމަށާއި، އދ ގެ ހުރިހާ ގުނަވަނެއްވެސް އެންމެ ފުރިހަމައަށް މަސައްކަތްކޮށް، މިއީ ހުރިހާ އެންމެން ކުރަމުން އަންނަ އުންމީދު ހަގީގަތަކަށް ހަދައިދޭންވީ ވަގުތު ކަމަށެވެ.\nމީގެއިތުރުން ޝާހިދު ވިދާޅުވީ އާންމު މަޖިލީހުގެ މި ދައުރުގެ ޝިޔާރަކީ "އުއްމީދުގެ ރިޔާސަތު" ކަމަށާއި، މިދައުރުގައި އެންމެ ބޮޑު އިސްކަމެއް އެމަނިކުފާނު ދެއްވާނީ ދުނިޔެއަށް ކުރިމަތިވެފައިވާ ކޮވިޑް-19 ގެ ބަލިމަޑުކަމުން އަރައިގަތުމަށް ހުރިހާ އެންމެންނަށް ވެކްސިން ފޯރުކޮށްދިނުމަށް ކަމަށެވެ.\nދެވަނަ ކަމެއްގެ ގޮތުގައި ފާހަގަ ކުރެއްވީ، ދެމެހެއްޓެނިވި ގޮތެއްގައި ތަރައްގީ ހާސިލު ކުރުމެވެ. އަދި3ވަނަ ކަމެއްގެ ގޮތުގައި ފާހަގަ ކުރެއްވީ ދުނިޔޭގެ ގޮވާލުންތަކަށް ފެހި އަދި ނޫ އުސުލެއްގެ ތެރެއިން އިޖާބަ ދިނުމެވެ.\nއިންސާނިއްޔަތުކަމަކީ ހުރިހާ ކަމެއްގެ އަސާސް ކަމުގައި ވާންޖެހޭ ކަން ބަޔާން ކުރައްވާ، ޝާހިދު ވިދާޅުވީ،4ވަނަ ކަމެއްގެ ގޮތުގައި އެންމެ އިސްކަމެއް ދެއްވާނީ ހުރިހާ އެންމެންގެ ހައްގުތަކަށް އިހުތިރާމް ކުރެއްވުމަށް ކަމަށެވެ. އަދި މިފަދަ ކަންކަން ހާސިލުކުރުމަށް އދގެ ދައުރު މުހިންމު ވާއިރު، އދގެ ރޫހު އިޔާދަ ކުރުމަކީ، ހާސިލު ކުރައްވަން ބޭނުންވާ5ވަނަ އުއްމީދުގެ ދޯދި ކަމަށް ޝާހިދު ވަނީ ވިދާޅުވެފައެވެ.\nޝާހިދު ވިދާޅުވީ ދުނިޔެ އެދިއެދި ތިބީ ކުރިމަތިވެފައިވާ މައްސަލަތަކަށް ހައްލެއް ލިބުމަށް ކަމަށާ އެ ހައްލުތަކަށް ފޯރިދާނެކަން ހިތުގެ އެންމެ އަޑިން ފުރިހަމައަށް ގަބޫލުކޮށް އުންމީދުކުރައްވާ ކަމަށެވެ. އަދި ރާއްޖެ އަކީ އެފަދަ އުންމީދެއްގެ މިސާލެއްކަން އެމަނިކުފާނު ފާހަގަކުރެއްވި އެވެ.\nމީހުން އާބާދުވާ މިންވަރަށް ބަލާފައި ހުޅުމާލޭގައި ސްކޫލްތައް މަދު: ނައިބްރައީސް\nފާޑު ކިޔުންތަކާ ބެހޭ ގޮތުން އަނގަ ނުހުޅުވާ، އަދިވެސް ހޯދާނީ ކާމިޔާބީ: ރޮނާލްޑޯ


Council thakuge dhauru5aharah badhalukuran comitteen faaskoffi | Mihaaru\nލާމަރުކަޒީ ގާނޫނަށް ހުށަހެޅި އިސްލާހުތައް ދިރާސާކުރާ ކޮމިޓީގެ މެމްބަރުން: ލާމަރުކަޒީ ގާނޫނަށް ގިނަ އިސްލާހުތަކެއް ސަރުކާރުން ވަނީ ހުށަހަޅާފައި. --ފޮޓޯ/މަޖިލީސް\nކައުންސިލްތަކުގެ ދައުރު ފަސް އަހަރަށް ބަދަލުކުރަން ކޮމިޓީން ފާސްކޮށްފި\n12 ނޮވެމްބަރ 2019 - 15:14 1 comment\nކައުންސިލްތަކަށް ބޮޑެތި ބާރުތަކެއް ދީ ލާމަރުކަޒީ ގާނޫނުއިސްލާހު ކުރަން ރައްޔިތުންގެ މަޖިލީހަށް ސަރުކާރުން ވަނީ ހުށަހަޅައިފަ އެވެ. މި ބާރުތައް ދޭން ގާނޫނުއަސާސީ އާއި ލާމަރުކަޒީ ގާނޫނަށް އިސްލާހު ގެނައުމަށް މަޖިލީހުން ވަނީ ކޮމިޓީއެއް އެކުލަވާލައިފަ އެވެ.\nއެ ކޮމިޓީން އިއްޔެ ނިންމީ، ސަރުކާރުން ހުށަހަޅާފައިވާ ގޮތަށް ކައުންސިލްތަކުގެ ދައުރަކީ ފަސް އަހަރު ކަމުގައި ހަމަޖެއްސުމަށެވެ. މިހާރު ކަނޑައަޅާފައިވާ ގޮތުން ކައުންސިލްތަކުގެ ދައުރަކީ ތިން އަހަރެވެ.\nޕްލޭންތައް ހަދައި ރައްޔިތުން ބޭނުންވާ ކަންކަމުގައި ނަތީޖާ ނެރެދޭން ތިން އަހަރަކީ ކުރު މުއްދަތެއް ކަމަށް ގިނަ ކައުންސިލަރުން ދެކެ އެވެ. މީގެ އިތުރުން ކޮންމެ ތިން އަހަރަކުން އިންތިޚާބު ބާއްވަން ޖެހުމުން ދައުލަތުގެ ބަޖެޓަށް ވެސް ބުރައަކަށް ވެ އެވެ.\nކައުންސިލްތަކުގެ ދައުރު ފަސް އަހަރަށް ބަދަލުކުރުމުގެ އިސްލާހު މަޖިލީހުގެ ތަޅުމުން ފާސްވެއްޖެ ނަމަ، އަންނަ އަހަރުގެ ކުރީކޮޅު ކައުންސިލް އިންތިޚާބުގައި ކައުންސިލަރުން ހޮވާނީ ފަސް އަހަރުގެ ދައުރަކަށެވެ.\nމީގެ އިތުރުން، ކައުންސިލްތަކުން ވަކިކުރި ބާރުތައް އަލުން އިޔާދަކޮށްދީ ރައްޔިތުންގެ މަންދޫބުންގެ ބައިވެރިވުމާ އެކު ކައުންސިލްތައް ހިންގޭނެ މަގުފަހިކޮށްދޭން ގިނަ އިސްލާހުތަކެއް ހުށަހަޅާފައިވެ އެވެ. އޭގެތެރޭގައި ކައުންސިލްތައް މާލީ ބާރުވެރިކުރުވުމުގެ ގޮތުން ދައުލަތުގެ އާމްދަނީގެ ފަސް ޕަސެންޓަށްވާ ފައިސާ ދިނުން ބިލްގައި ވަނީ ހިމަނައިފަ އެވެ. ކައުންސިލްތަކުގެ އިހްތިސާސްގައި ނުހިމެނޭ ބިމާއި ފަޅާއި ފަރުގެ ސަރަހައްދުތަކުގެ ކުލީގެ 40 ޕަސެންޓަށް ވާ އަދަދު ފައިސާ، ފިސްކަލް ފޯމިއުލާއެއްގެ ދަށުން ހުރިހާ ކައުންސިލްތަކަށް ބެހިގެންދާ ގޮތަށް ހަމަޖައްސަން ވެސް ވަނީ ހުށަހަޅައިފަ އެވެ.\nމިކަންކަން ތަންފީޒުކުރަން، މަޖިލީހަށް ހުށަހެޅި ބަޖެޓުގައި ކައުންސިލްތަކަށް ހިލޭ އެހީގެ ގޮތުގައި 1.6 ބިލިއަން ރުފިޔާ ވަނީ ކަނޑައަޅައިފަ އެވެ.\nއިތުރު ލިޔުންތައް ކައުންސިލް އިދާރާ ދިވެހި ސަރުކާރު އަތޮޅު ކައުންސިލް ލާމަރުކަޒީ ހިންގުން ރަށު ކައުންސިލް ސިޓީ ކައުންސިލް ރައްޔިތުންގެ މަޖިލިސް\n10 months ago 111


Inthihab ga print kuraa enme dhigu vote karudhaahuga 1 feet7inch – Iru\nއިންތިޚާބުގައި ޕްރިންޓްކުރާ އެންމެ ދިގު ވޯޓް ކަރުދާހުގައި 1 ފޫޓް7އިންޗި\nއަންނަ މަހުގެ4ވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބުގެ ވޯޓް ކަރުދާސް ޕްރިންޓް ކޮށްދޭނެ ފަރާތެއް މިއަދު ކަނޑައަޅާނެކަމަށް އިލެކްޝަންސް ކޮމިޝަނުން ވިދާޅުވެއްޖެއެވެ.\nއިލެކްޝަން ކޮމިޝަންގެ ޤައުމީ ލަފާދޭކޮމިޓީގެ ބައްދަލުވުމުގައި ވާހަކަ ދައްކަވަމުން އެ ކޮމިޝަންގެ ރައީސް އަޙްމަދު ޝަރީފް ވިދާޅުވީ އިންތިޚާބަށް އިލެކްޝަނުން ކަނޑައަޅާފައިވާ ޑެޑްލައިންތަކާއި އެއްގޮތަށް މަަސައްކަތް ކުރިއަށްދާކަމަށެވެ. އިންތިޚާބުގައި ކުރިމަތިލާ ކެނޑިޑޭޓުންގެ ނަންބަރު މިއަދު ތަރުތީބު ކުރާއިރު ވޯޓް ކަރުދާސް ޕްރިންޓް ކުރުމުގެ މަސައްކަތްވެސް ވަރަށް އަވަހަށް ފެށުމަށް ހަމަޖެހިފައިވާކަމަށް ޝަރީފް ވިދާޅުވިއެވެ.\nމިއަދު ބާއްވާ ޓެންޑާ ބޯޑުގެ ބައްދަލުވުމަށްފަހު ވޯޓް ކަރުދާސް ޕްރިންޓް ކުރާނެ ބަޔަކު ކަނޑައެޅުމަށް ހަމަޖެހިފައިވާއިރު، އެއްފަހަރާ ދެ އިންތިޚާބެއް ބާއްވަން ޖެހުމުން މިފަހަރުގެ އިންތިޚާބުގައި ބައެއް ދާއިރާތަކުގެ ވޯޓް ކަރުދާސް ދިގުވުމަކީވެސް އެކަށީގެންވާކަމެއްކަމަށް ޝަރީފް ވިދާޅުވިއެވެ.\n“މިފަހަރުގެ އިންތިޚާބުގައި އެންމެ ދިގު ވޯޓް ކަރުދާހެއްގެ ގޮތުގައި ޕްރިންޓް މިކުރެވެނީ 1 ފޫޓް7އިންޗީގެ ކަރުދާހެއް. އެއީ ގއ.ވިލިގިލީގެ ވޯޓް ކަރުދާސް. އެހެން ދާއިރާތަކަށް އާންމު ގޮތެއްގައި ހުރީ އެއްސައިޒަކުން. ކޮންމެވެސް ވަރެއްގެ ތަފާތުތަކެއް ހުއްޓަސް.” ޝަރީފް ވިދާޅުވިއެވެ.\nވޯޓް ކަރުދާސް ޕްރިންޓް ކުރުމުގެ މަސައްކަތް ކުރިއަށްދާއިރު ޤައުމީ ލަފާދޭ ކޮމިޓީގެ މެމްބަރުންނަށްވެސް ޕްރިންޓް ކުރުމުގެ މަރުހަލާ ކުރިއަށްދާ ގޮތް ބެލުމުގެ ފުރުޞަތު ދިނުމަށް އިލެކްޝަން ކޮމިޝަނުން ވަނީ ނިންމާފައެވެ. އަދި ވޯޓް ކަރުދާސް ޕްރިންޓްކުރާއިރު ފުލުހުންނާއި، އިލެކްޝަންގެ އޮފިޝަލުން އެސަރަހައްދުގައި ތިބޭނެކަމަށްވެސް އިލެކްޝަން ކޮމިޝަންގެ ރައީސް ވިދާޅުވިއެވެ.


އެނަރޖީ އެފިޝެންސީ ބެޖް ޕްރިންޓް ކުރުމަށް އެއްބަސްވުމުގައި ސޮއިކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ އެނަރޖީ އެފިޝެންސީ ބެޖް ޕްރިންޓް ކުރުމަށް އެއްބަސްވުމުގައި ސޮއިކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nއެނަރޖީ އެފިޝެންސީ ބެޖް ޕްރިންޓް ކުރުމަށް އެއްބަސްވުމުގައި ސޮއިކޮށްފި\nއެނަރޖީ އެފިޝެންސީ ބެޖް ޕްރިންޓް ކުރުމަށް ކުރެވުނު ޢިއުލާނަށް ކުރިމަތިލީ ފަރާތްތަކުގެ ތެރެއިން ބިޑް ކާމިޔާބުކުރި އަލްފާޟިލް އަޙުމަދު ނަޝީދާއި މިމިނިސްޓްރީ އާއި ދެމެދު މަސައްކަތުގެ އެއްބަސްވުމުގައި ސޮއިކުރުމުގެ ރަސްމިއްޔާތު މިނިސްޓްރީގައި ބާއްވައިފިއެވެ. މިނިސްޓްރީގެ ފަރާތުން އެއްބަސްވުމުގައި ސޮއިކުރެއްވީ ޕަރމަނަންޓް ސެކެރެޓަރީ އަލްފާޟިލް އަޖުވަދު މުސްތަފާއެވެ.\nމިނިސްޓީން ދޭ ފަރުމާއަކާއި އެއްގޮތަށް 20،000 ބެޖް ޕްރިންޓްކޮށް، 50 ދުވަހުގެ ތެރޭގައި ފޯރުކޮށްދިނުމަށް ކޮންޓްރެކްޓަރ ހުށައަޅާފައިވާ އަގަގީ 120،600 ރުފިޔާއެވެ.\nމި އެއްބަސްވުމުގެ ދަށުން ޕްރިންޓްކުރާ ބެޖްތަކަކީ މޯލްޑިވްސް ގާރލް ގައިޑް އެސޯސިއޭޝަނާއި ދަ ސްކކައުޓް އެސޯސިއޭޝަން އޮފް މޯލްޑިވްސްގެ މެމްބަރުނަށް އަމާޒުކޮށްގެން ކުރައިށްގެންދިއުމަށް ކަނޑައަޅާފައިވާ އެނަރޖީ އެފިޝަންސީ ބެޖްތަކެވެ. މިއީ، 15 މާރޗް 2016 ގައި މިނިސްޓްރީއާއި ދެ އެސޯސިއޭޝަނާ ދެމެދު ސޮއިކުރެވުނު ފަހުމުނާމާގެ ދަށުން، ގައިޑުންނާއި ސްކައުޓުން ކްލައިމެޓް ޗޭންޖާއި އެނަރޖީ އެފިޝަންސީއަށް އަހުލުވެރިކުރުވުމަށް ހިންގޭ ހަރަކާތްތެކެވެ.\nމި މަސައްކަތަކީ މިމިނިސްޓްރީއާއި އ.ދ ގެ ތިމާވެއްޓާއިބެހޭ ޖަމްޢިއްޔާ ޔުނައިޓެޑް ނޭޝަންސް އެންވަޔަރަންމަންޓް ޕްރޮގްރާމް (ޔުނެޕް) ގުޅިގެން ގްލޯބަލް އެންވަޔަރަންމަންޓް ފެސިލިޓީ (ޖީ.އީ.އެފް) އެހީގެ ދަށުން، ކުރިއަށް ގެންދާ “ސްޓްރެންތެނިންގ ލޯ ކާބަން އެނަރޖީ އައިލެންޑް ސްޓްރެޓެޖީސް” މަޝްރޫޢުގެ ދަށުން ހިންގުމަށް ހަމަޖެހިފައިވާ އެނަރޖީ އެފިޝަންސީއާއި ބެހޭގޮތުން ހޭލުންތެރިކަން އިތުރުކުރުމަށް ހިންގާ ހަރަކާތްތަކުގެ ތެރެއިން ކުރިއަށް ގެންދެވޭ މަސައްކަތެކެވެ. މި ބެޖްގެ ޒަރީއްޔާއިން އެނަރޖީ އެފިޝަންސީއާއި، ރައްކާތެރިގޮތުގައި ކަރަންޓް އާލާތްތައް ބޭނުންކުރުމާއި، އެނަރޖީ އޮޑިޓިންނާއި، ޖައްވަށްދޫކުރާ ވިހަގޭސް މަދުކުރުމާއި ގުޅޭ މަޢުލޫމާތު ފޯރުކޮށްދެވޭނެއެވެ.


މަސްޖިދުލް ނޫރު، ރިޟުވާން. އިބްތިހާލް އަދި އަމާނީ މި4މިސްކިތް މަރާމާތު ކުރުމާއި ގުޅޭ\nމަސްޖިދުލް ނޫރު، ރިޟުވާން، އިބްތިހާލް އަދި އަމާނީ މި4މިސްކިތުގައި ކުރަންހުރި މަރާމާތުތައް ކޮށްދޭނެ ފަރާތެއް ހޯދުމަށް ބޭނުންވެއެވެ.\nމި މަސައްކަތްތައް ކުރުމަށް ޝައުގުވެރިވެލައްވާ ފަރާތްތަކުން 27 ފެބްރުވަރީ 2020 ވާ ބުރާސްފަތި ދުވަހު މެންދުރުކުރި 10:15 އަށް މިއިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު 03 މާރިޗު 2020 ވާ އަންގާރާ ދުވަހުގެ މެންދުރުކުރި 10:15 އަށް އަންދާސީ ހިސާބު ހުށަހެޅުއްވުން އެދެމެވެ. މަޢުލޫމާތު ސާފްކުރެއްވުމަށާއި އަންދާސީ ހިސާބު ހުށަހެޅުމަށް ވަޑައިގަންނަވާ ބޭފުޅެއްގެ މުއްދަތު ހަމަނުވާ އައި.ޑީ ކާޑު ގެންނެވުމަށް ހަދުމަފުޅުކޮށް އަރުވަމެވެ. އަންދާސީ ހިސާބު ހުށަހަޅަން ބަދަލުގައި ބޭފުޅަކު ފޮނުވާނަމަ ބަދަލުގާ ފޮނުވާ ބޭފުޅެއްކަން އެނގޭނެ ލިޔުމަކާއި އަދި ބަދަލުގައި ވަޑައިގަންނަވާ ބޭފުޅެއްގެ އައިޑީ ކާޑުގެ ކޮޕީ ހުށަހެޅުއްވުމަށް އެދި ދެންނެވީމެވެ.\nމަސައްކަތުގެ އަގަށް: 80 ޕަސެންޓް (ކުޑަ އަގެއް ހުށަހަޅާ ފަރާތަކަށް ގިނަ މާކުސް ލިބޭނެއެވެ.)\nމަސައްކަތުގެ މުއްދަތު: 15 ޕަސެންޓް (ކުރު މުއްދަތެއް ހުށަހަޅާފަރާތަކަށް ގިނަ މާކްސް ލިބޭނެއެވެ.)\nމަސައްކަތުގެ ތަޖުރިބާ:5ޕަސެންޓް\n18 ފެބްރުވަރީ 2020\nސުންގަޑި: 27 ފެބުރުވަރީ 2020 1015


Raees Yamin ah insaafu libeyne kamah gabool nukurevey: vakeelun - vNews.mv\nރައީސް ޔާމީނަށް އިންސާފު ލިބޭނެ ކަމަށް ގަބޫލުނުކުރެވޭ: ވަކީލުން\nޝިފްޒާ މުސްޠަފާ Male' | 05 November 2019, 19:05\nރައީސް ޔާމީނަށް އިންސާފުވެރި ޝަރީއަތެއް ލިބިދާނެ ކަމަށް ގަބޫލުނުކުރެވޭ ކަމަށް އެމަނިކުފާނުގެ ގާނޫނީ ޓީމުން ބުނެފިއެވެ.\nރައީސް ޔާމީންގެ ގާނޫނީ ޓީމުން މިއަދު ބޭއްވި ޕްރެސް ކޮންފަރެންސްގައި ކުރީގެ ނާއިބުރައީސް ޑރ.މުހައްމަދު ޖަމީލް އަހުމަދު ވިދާޅުވީ ޖޭއެސްސީގެ އަމަލުތައް ހުރިގޮތުން ރައީސް ޔާމީނަށް އިންސާފުވެރި ޝަރީއަތެއް ލިބިދާނެ ކަމަށް ގަބޫލުފުޅު ނުކުރައްވާ ކަމަށެވެ. އެއްވެސް ފަނޑިޔާރަކާމެދު އެއްވެސް ފިޔަވަޅެއް އިންސާފުން ބޭރުން ނޭޅޭނެ ކަމަށް ފަނޑިޔާރުންގެ ގާނޫނުގައިވާ ކަމަށާއި އަދި ފަނޑިޔާރުން ނިންމާ ނިންމުމަކާ ގުޅިގެން ވެސް ފިޔަވަޅެއް ނޭޅޭނެ ކަމަށެވެ. ނަމަވެސް ޖޭއެސްސީން މިދިޔަ ދުވަސްތަކުގެ ތެރޭގައި ފެންނަނީ ކޯޓުތަކުގެ އިޚުތިސާސް ތެރެއަށް ވަންނަމުންދާ ކަމަށެވެ.\nޖަމީލް ވިދާޅުވީ ޖުޑީޝަރީގެ ބެލެނިވެރި ފަރާތަކީ ޖޭއެސްސީ ނޫން ކަމަށާއި ޖޭއެސްސީއަށް އުޅެނީ އޮޅިގެން ކަމަށެވެ. ޖޭއެސްސީގެ ހައިސިއްޔަތާއި އަދާކުރަންޖެހޭ ދައުރު އޮޅިފައިވާ ކަމަށެވެ. އެ ކޮމިޝަނުގެ އަމާޒުހުރީ ގާނޫނުއަސާސީން ގެނެސްފައިވާ މުސްތަގިއްލު ޝަރުއީ ނިޒާމުގެ މުޅި މަފުހޫމް ގެއްލޭގޮތަށް ކަމަށެވެ. އެމަނިކުފާނު ވިދާޅުވީ ޖޭއެސްސީ މިހާރު އޮތްގޮތަށް އޮވެގެން ބިރުވެރިކަމާއި ނުފޫޒުން އެއްފަރާތްވެފައިވާ މިނިވަން ފަނޑިޔާރުގެއެއް ނުލިބޭނެ ކަމަށެވެ.\nޖޭއެސްސީގެ މެންބަރަކަށް ރައީސް ނަޝީދު އިންނަވައި އަދި އެމްޑީޕީގެ ނުފޫޒުގަދަ މަޖިލީސް މެންބަރުންނާއި އެމްޑީޕީއަށް ނިސްބަތްވާ ވަކީލުންތަކެއް ކޮމިޝަނުގައި ތިއްބެވުމުން އެ ކޮމިޝަން މިނިވަންވާނެ ކަމަށް ގަބޫލުފުޅުނުކުރައްވާ ކަމަށް ވިދާޅުވިއެވެ. ދުނިޔޭގެ ވަރަށް މަދު ގައުމެއްގައި ނޫނީ ޖުޑީޝަލް ސާވިސް ކޮމިޝަނުގައި މަޖިލީސް މެންބަރުން ނުތިއްބަވާ ކަމަށާއި ރާއްޖޭގައި އޮތް މޮޑެލް އޮތް ހަމައެކަނި ގައުމަކީ ދެކުނު އެފްރިކާ ކަމަށް ވިދާޅުވިއެވެ. އެއީ ހުރިހާ ގޮތަކުން ވެސް ރާއްޖެއާ އެންމެ ބީރަށްޓެހި ނިޒާމު ކަމަށާއި އެގައުމުގައި ވެސް ގާނޫނު ހަދާ މަޖިލީހުގެ މެންބަރުންގެ ތެރެއިން6މެންބަރުން އައްޔަންކުރާއިރު3މެންބަރުން ވާންޖެހެނީ އިދިކޮޅު މެންބަރުންނަށް ކަމަށް ވިދާޅުވިއެވެ.\nގިނަ ގައުމުތަކުގައި ގާނޫނުހަދާ މަޖިލީހުގެ މެންބަރުންނަށް ޖޭއެސްސީގައި ނުތިބެވެނީ އެބޭފުޅުންނަކީ ވާދަވެރި ސިޔާސީ ބޭފުޅުން. ކިހިނެްތޯ އެއްފަރާތުގައި ރައީސް ނަޝީދު ހުންނަވައި ރައީސް ނަޝީދަކީ ވާދަވެރި ސިޔާސީ ބޭފުޅެއް. ވެރިކަން ކުރާ ޕާޓީގެ ރައީސް. އަނެއްކޮޅުން ހުންނެވީ އޮޕޮޒިޝަން ލީޑަރު. ކިހިނެއްތޯ އަމިއްލަ ކޮންޓްރޯލް އޮތް ބޮޑީއެއްގެ ދަށުގައި ތިބި ފަނޑިޔާރުގެއަކުން ރައީސް ޔާމީނަށް އިންސާފު ލިބޭނީ.\nރައީސް ޔާމީންގެ ޝަރީއަތް ކުރިއަށްދާއިރު، އެމަނިކުފާނުގެ އެންމެ ބޮޑު ސިޔާސީ ވާދަވެރިން ތިއްބެވީ ޖޭއެސްސީގައި ކަަމަށާއި މިފަދަ މާހައުލެއްގައި އެމަނިކުފާނަށް އިންސާފު ލިބޭނެ ކަމަށް އެއްގޮތަކަށް ވެސް ގަބޫލުނުކުރެއްވޭ ކަމަށް ޖަމީލް ވިދާޅުވިއެވެ. އިންސާފުވެރި ފަނޑިޔާރުގެއެއް ގެނެސްދޭނެ ކަމަށް ވައުދުވެ ވެރިކަމަށް އައުމަށްފަހު މަސައްކަތް ކުރަމުންދަނީ ފަނޑިޔާރުގޭގެ ކޮންޓްރޯލް ނެގޭނެ ނިޒާމެއް ގާއިމުކުރުމަށް ކަމަށެވެ. ޖަމީލް ވިދާޅުވީ މުޅި ޖުޑީޝަރީގެ ބަލަދުވެރިކަން ޖޭއެސްސީން ވަނީ ނަގާފައި ކަަމަށެވެ.\nޖަމީލް ވިދާޅުވީ ރައީސް ޔާމީންގެ މައްޗަށް ޖިނާއީ ބޮޑު ތުހުމަތެއްގެ މައްސަލަ ބަލައި، ލައިވްކޮށްގެން ޝަރީއަތް ކުރިއަށްގެންގޮސް، ހުކުމް އިއްވަން އޮތް ދުވަހު މައްސަލަ ބެލި ފަނޑިޔާރު ސަސްޕެންޑް ކުރުމުން އެއީ ފަނޑިޔާރުގެއަށް ބިރުދެއްކުން ނޫން ކަމަށް މާނަނުކުރެވޭނެ ކަމަށެވެ. ސަރުކާރާ ދެބަސްވާ ފަރާތަކަށް ނުވަތަ އިދިކޮޅު ފަރާތަކަށް މިހާރު އޮތް މާހައުލުގައި އިންސާފު ލިބިދާނެ ކަމަށް ގަބޫލުނުކުރެވެނޭ ކަަމަށެވެ. އަދި ޖޭއެސްސީގެ އަމަލުތައް މިހާރު ހުރިގޮތަކަށް ހުރެގެން ރައީސް ޔާމީނަށް އިންސާފުވެރި ޝަރީއަތެއް ނުލިބޭނެ ކަމަށެވެ.\nރައީސް ޔާމީންގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ އަހުމަދު ސަލީމް (ރޭނިސް ސަލީމް) ވިދާޅުވީ ގާނޫނުއަސާސީގައި ތިންބާރު ވަކިކޮށްފައިވަނީ ނަމަކަށް ނޫން ކަމަށާއި އެގޮތަށް ކަންކުރުމަށް ކަމަށެވެ. އެއްބާރު އަނެއްބާރު ތެރެއަށް ވަދެގެން ނުވާނެ ކަމަށާއި އަދުލުއިންސާފު ގާއިމުކުރުމަކީ އެއްވެސް ހާލެއްގައި ރައްޔިތުންގެ މަޖިލީހަށް އޮތް ބާރެއް ނޫން ކަމަށެވެ.\nމިއަދު ފެނިގެންދަނީ ގާނޫނަށް ކަނޑައެޅިގެން ގޮންޖަހައި ކަންކަން ކުރަމުންދާ މަންޒަރު ކަމަށާއި އެކަން ނުހުއްޓުވައިފިނަމަ އޭގެ ގެއްލުން އެންމެ ނިކަމެތި ރައްޔިތުންނަށް ވެސް ކުރާނެ ކަމަށެވެ. ބޮޑު ޝަރީއަތެއްގެ ހުކުމަށް ވާސިލްވެފައި އޮއްވާ ފަނޑިޔާރެއްގެ ސުލޫކީ މައްސަލައެއް ކަމަށް ބުނެ ސަސްޕެންޑް ކުރުމަކީ އިންސާފުވެރި ޝަރީއަތެއް ކުރުމަށް އެޅި ހުރަހެއް ކަމަށެވެ. މިއީ ޖޭއެސްސީން ކުރި ގާނޫނާ ޚިލާފު އަމަލެއް ކަމަށް ސަލީމް ވިދާޅުވިއެވެ.\nޖޭއެސްސީ މިއަދު ސިފަކުރެވެނީ އެމްޑީޕީގެ ފެކްޝަނެއްގެ ގޮތުގައި. ވަރަށް ހިތާމަކުރަންޖެހޭ ކަމެއް. އެއްވެސް ހާލެއްގައި ޖޭއެސްސީއަކީ ވަކި ބައެއް ބާރެއް ނޫން. ޖޭއެސްސީ އުފެދިފައި އޮންނަނީ ގާނޫނީ ހަމަތަކުގެ މަތިން، ހަމަޖެހިފައި އޮންނަ އުސޫލުތަކާއި އިންތަކުގެ ތެރޭގައި ކަންކުރުމަށް.\nސަލީމް ވިދާޅުވީ ޖޭއެސްސީގައި ތިއްބެވި ބޭފުޅުން މަސައްކަތް ކުރައްވަނީ ފަނޑިޔާރުން ބޭޒާރުކޮށް އަބުރުނަގާލައި އެއްވެސް އިހުތިރާމެއް ނެތް ބައެއްގެ ގޮތުގައި ހެދުމަށް ކަމަށެވެ. ފަނޑިޔާރެއްގެ މައްސަލަ ޖޭއެސްސީއަށް ހުށަހެޅިއްޖެނަމަ، ބަލަންޖެހޭނީ އެ ބޭފުޅެއްގެ ހައްގުތަކަށް ރިއާޔަތްކޮށްގެން ކަަމަށެވެ. މިހާރު ކަންކުރާ ގޮތަށް އަބުރު ކަތިލާ އުސޫލުން އެކަން ކުރެވިގެން ނުވާނެ ކަމަށް ސަލީމް ވިދާޅުވިއެވެ.\nރައީސް ޔާމީންގެ ގާނޫނީ ޓީމުގައި ހިމެނޭ އަލީ ޝާހު ވިދާޅުވީ ގާޒީ ހައިލަމަށް ތުހުމަތުކުރަނީ ކާޓޫނެއްގެ މައްސަލައަށް ވާހިނދު، އެއީ އަދާކުރާ މަގާމުގެ މަސްއޫލިއްޔަތާ އެއްވެސް ގުޅުމެއް އޮތް ކަމެއް ނޫން ކަަމަށެވެ. އެހެންކަމުން ގާޒީ ހައިލަމް ބަހައްޓައިގެން ރައީސް ޔާމީންގެ މައްސަލަ ކުރިއަށް ގެންދިއުމަށް ގާނޫނީ އެއްވެސް ހުރަހެއް ނެތް ކަމަށެވެ. މިހާރު އޮތީ ވަރަށް ނުރައްކާތެރި ހާލަތެއް ކަމަށާއި ފަނޑިޔާރުގޭގެ ރައްކާތެރިކަން ނެތި، ފަނޔާރުންގެ މަގާމުގެ ރައްކާތެރިކަން ނެތި ފަނޑިޔާރުންނަށް މިނިވަން ޖައްވެއްގައި މަސައްކަތް ނުކުރެވޭނެ ކަމަށް ޝާހު ވިދާޅުވިއެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހާއި ދައުލަތުގެ އެންމެހާ ބާރތަކަށް އިލްތިމާސްކުރަން ރާއްޖޭގެ ފަނޑިޔާރުގެތަކަށް ރައްކާތެރިކަން ކަށަވަރުކޮށްދެއްވުމަށް. އަދި ފަނޑިޔާރުގެތަކަށް ދިމާވެފައިވާ ނުރައްކާތެރި ހާލަތުން ފަނޑިޔާރުގެތައް މިނިވަންކޮށްދެއްވައި ފަނޑިޔާރުންނަށް ގާނޫނާއި ގަވާއިދުގެ ތެރެއިން ހުކުމްކުރެވޭނެ މާހައުލެއް ތަނަވަސްކޮށްދެއްވުމަށް އިލްތިމާސްކުރަން.\nވަކީލު އަލީ ޝާހު\nރައީސް ޔާމީންގެ ވަކީލުން ވިދާޅުވީ މިއަދު ޝަރީއަތުގެ މަޖިލީސް ކެންސަލްވިކަން އެނގުނީ ވެސް ނޫސްތަކުން ކަމަށެވެ. އަދި ކުރިއަށް ރޭވިފައި އޮތްގޮތެއް ވެސް ނޭނގޭ ކަމަށް އެބޭފުޅުން ވިދާޅުވިއެވެ.\nރައީސް ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ ޝަރީއަތުގެ އަޑުއެހުންތައް ނިންމާލައި މިއަދަށް އޮތީ ހުކުމް ކުރުމަށް ތާވަލްކޮށްފައެވެ. މިއަދު މެންދުރުފަހު 1:00 އަށް ޝަރީއަތުގެ މަޖިލީސް ތާވަލްކުރުމަށްފަހު ކެންސަލްކުރީ މައްސަލަ ބައްލަވާ ގާޒީ އަހުމަދު ހައިލަމް ސަސްޕެންޑް ކުރުމަށް ޖޭއެސްސީން ނިންމުމާއެކުއެވެ. ގާޒީ ހައިލަމް ސަސްޕެންޑް ކުރީ ނަސްރުގެދުވަހުގެ މުނާސަބަތުގައި ތަހުނިޔާ ވިދާޅުވުމަށް ކްރިމިނަލް ކޯޓުގެ ވައިބާ ގުރޫޕަކަށް ފޮނުއްވި ފޮޓޯއެއްގައި ރައީސް އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ކަރުގަައި ވާޖަހާފައިވާ ފޮޓޯއެއް ފޮނުއްވި މައްސަލައިގައެވެ.\nއަބުދުﷲ ޔާމީން ޑރ. މުހައްމަދު ޖަމީލް އަހުމަދު ޖުޑީޝަލް ސާވިސް ކޮމިޝަން ސިޔާސީ\nއަހަރެމެން ދިވެހިން ހަމަހޭ އަރާނީ ކޮންދުވަހަކުންބާ؟ އިސްލާމް ދީނަށް މާތްނަބިއްޔާއަށް ބަދުބަސް ބުނެ ހިތު ހުރިހާ އެއްޗެއް ލިޔެ ރިޕޯޓް ނެރުނު ޖަމިއްޔާ އާއި އެކަމުގައި ޝާމިލުވި މީހުންގެ ކަންތަށް މިސަރުކާރަކަށް އެމްޑީޕީ އަކަށް އަދި ކޯލިޝަންގެ ބައިވެރިންނަކަށް އެއްވެސް ކަމަކަށްނުވި، ވަގުތުން ފަޔަށް ހިނިއަރައިގެން ފިޔަވަޅެއް ކީއްކުރަން ދެވުނު އަދަބެއްވެސް ނެތް، އަދިވެސް މީގެން ބައެއް މީހުން އެތިބީ ސަރުކާރުގަ، ދައުލަތުގެ މީޑިއާއިން “މާތްވި އިސްލާމް ދީނާ ޤައުމަށްޓަކާ ހިނގާށެދާން މިޖާނު ދޭން” މިލަވަ ދެއްކުން މަނާކޮށްފި، ސަލަފު ޖަމިއްޔާއަށް ފުރުޞަތު ނުދޭން އެންގި، ސަރުކާރު ގެ ރުހުން އޮތް ވަކި ދީނީ ޢިލްމުވެރިންނަށްނޫނީ ދައުލަތުގެ މީޑިއާއަށް ނާރުވާން އެންގި، މިލިއަނުން ސަރުކާރުން ކޮރަޕްޝަން ހިންގަނީ މިފަދަ އެތަށް ސީރިއަސް މައްސަލައެއް ހުއްޓް ވަގުތުން ވަގުތަށް ގާޒީ ހައިލަމް އަށް ފިޔަވަޅު އެޅިއްޖެ. އަހަރެމެންނަށް ހަމަ ހޭވެރިކަން ވާނީ ވަގުތު ފާއިތުވުމުންތަ؟ ސިޔާސީ ލީޑަރުންނަށް މިކަން ކަން ރަނގަޅުކުރަން މަސައްކަތް ކުރެވޭނީ ހަމަ ކޮންމެވެސަ ޕާޓީއެއްގެ ލީޑަރުކަން ދިނީމަތަ؟ އަހަރެމެން މީ އަޅެ ފަހެ ކޮންކަހަލަ ބައެއްތަ؟ ކޮންކަހަލަ މުސްލިމުންނެއްތަ؟ ކޮންކަހަލަ ދީނީ ޢިލްމުވެރި


އެޕްރީލް6ވަނަ ދުވަހު ރައްޔިތުންގެ މަޖިލިހުގައި، މަޖިލިހުގެ ރައީސް މުހައްމަދު ނަޝީދު، އަޅުގަނޑުގެ ނަޒަރުގައި، ވަރަށް އާދަޔާ ހިލާފު ކަމެއް ކުރެއްވި އެވެ. މިހާރު އިއުލާންކޮށްފައިވާ ސިއްހީ ނުރައްކަލުގެ ކުއްލި ހާލަތާއި، ގާނޫނުއަސާސީގައި ބުނާ ކުއްލި ނުރައްކަލުގެ ހާލަތު "އެކައްޗަކަށް ހެއްދެވުމެ"ވެ. އެ މަނިކުފާނުގެ މަގުސަދަކީ...\nމަބްރޫކް ވިދާޅުވީ، އެއްވެސް އެއްޗެއް އިސްރާފު ކުރުމުގެ ވިސްނުމެއް ސަރުކާރުގައި ނެތް ކަމަށް. އެ ތަކެތި ބޭނުން ކުރާނީ ނޭޝަނަލް ހެލްތު ކެއާ ޕްލޭނާ އެއްގޮތަށް ކަމަށް ވިދާޅުވި. ފަސް...\nކޮވިޑް-19 އާ ގުޅިގެން ސަރުކާރުން އަޅަމުންދާ ބައެއް ފިޔަވަޅުތަކާ ގުޅޭގޮތުން ރައްޔިތުންގެ މަޖިލީހުގެ ބައެއް މެމްބަރުން ސަރުކާރަށް ވަރަށް ބޮޑަށް ފާޑު ވިދާޅުވަމުން ގެންދަވާތީ، ސަރުކާރާ...\nފަރުވާއެއް ނެތް ނުރައްކާތެރި ކޮވިޑް-19 ރާއްޖޭގެ ހުރިހާ ރައްޔިތުންނަށް ވެސް ޖެހޭނެ ކަމަށާއި ކުރަންވީ ކަމަކީ ހުރިހާ ރަށެއްގައި ސިއްހީ ހިދުމަތް ދެވޭނެ ގޮތްތައް ހަމަޖެއްސުން ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nއަތޮޅުތަކުގައި ހަދާ ފެސިލިޓީތައް އެބަ ނިމޭ: ސަރުކާރު\nކޮވިޑް-19 ފެތުރޭ ހާލަތަށް ތައްޔާރުވާން ރާއްޖޭގެ އަތޮޅުތަކުގައި ހަދާ ހެލްތު ފެސިލިޓީތައް ނިންމުން ލަސްވެފައިވާ ކަމަށާއި ނަމަވެސް އެ މަސައްކަތްތަކުގެ ބޮޑު ބައެއް މިހާރު ނިމިފައިވާ...\nކޮވިޑް-19 ފެތުރުން ކޮންޓްރޯލް ކުރަން އައްޑޫގައި ކުރާ މަސައްކަތަށް ބޭނުންވާ ރައްކާތެރި ކަމުގެ ތަކެތި އައްޑޫގައި އެކަށީގެންވާ ވަރަށް އެބަހުރި ކަމަށް ސަރުކާރުން މިރޭ ބުނެފި އެވެ.\nޑެލިވަރީ ކޮތަޅުތަކާ ހަވާލުވުމުގައި ސަމާލުވާން އެދިއްޖެ\nމާލެ ލޮކްޑައުންގެ ހާލަތުގައި، ދިރިއުޅުމުގެ ޒަރޫރީ ބޭނުންތަކަށް ބޭނުންވާ ސާމާނު ޑެލިވަރީކުރި ނަމަވެސް ކޮރޯނާވައިރަސް ފެތުރުން ހުއްޓުވުމުގެ މުހިއްމު ފިޔަވަޅެއްގެ ގޮތުން، ސާމާނާ ހަވާލުވުމުގައި ވެސް ވަރަށް ބޮޑަށް ސަމާލުކަންދޭން ޓެކްނިކަލް އެޑްވައިޒަރީ ގްރޫޕް (ޓެގް) އިން މިރޭ އެދިއްޖެ އެވެ.\nކޮވިޑް-19 މާލޭގައި އެންމެ ފުރަތަމަ ފެތުރެން ފެށި ތިން ކްލަސްޓާގެ ތެރޭގައި ކޮރޯނާވައިރަހަށް ޕޮޒިޓިވްވި މީހަކު، އޭނާއާ ބައްދަލުވި މީހުން ސިއްރުކޮށް ކޮންޓެކްޓް ޓްރޭސިން އަށް އެއްބާރުލުން ނުދޭތީ އެ މީހާގެ ޒާތީ މައުލޫމާތު އާއްމުކުރަން ސަރުކާރުން ނިންމައިފި އެވެ.


Highway gai hingi accident ehgai kudakujjehge boafalhaigen hingajje\nރާއްޖެ - މަގުމަތީ އެކްސިޑެންޓް\nހައިވޭގައި ހިނގި އެކްސިޑެންޓެއްގައި ކުޑަކުއްޖެއްގެ ބޯ ފަޅައިގެން ހިނގައްޖެ\nކުޑަކުއްޖާ އިނީ ހެލްމެޓް އަލައިގެން\nސީރިއަސް އަނިޔާތެއް ނުލިބޭ\nމި މަހުގެ އެކްސިޑެންޓުތަކުގެ އަދަދު 58އަށް\nކ. މާލެ 15 މެއި 2019 | ބުދަ 23:40 3,038\nބްރިޖުގައި ބަޔަކު ދުއްވާފައި ދަނީ: މާލެއިން ހުޅުމާލެއަށް ދިޔަ ސައިކަލެއް ވަނީ ފެންސުގައި ޖެހި އެކްސިޑެންޓްވެފައި - ޝުއައިބް މުހައްމަދު އިގްބާލް\nދެ އަހަރު ނުވާ ކުޑަކުއްޖަކު ގޮވައިގެން މާލެއިން ހުޅުމާލެއަށް ދިޔަ ސައިކަލެއް އެކްސިޑެޓުވެ، ކުޑަ ކުއްޖާއަށް އަނިޔާވެއްޖެއެވެ.\nފުލުހުން ބުނީ މާލެއިން ހުޅުމާލެއަށް ކުޑަކުއްޖަކު ގޮވައިގެން ދުއްވާފައި ދިޔަ ސައިކަލެއް އެކްސިޑެންޓުވީ ކޮންޓްރޯލު ނުވެގެން ގޮސް، ހައިވޭގައި ކައިރީގައި ހުރި ފެންސެއްގައި ޖެހިގެން ކަމަށެވެ. އެ އެކްސިޑެންޓް ހިނގާފައި ވަނީ ބުދަ ދުވަހު އިރުއޮއްސުނު ވަގުތު ކަމަށާއި އެ ހާދިސާގައި ސައިކަލް ދުއްވަން އިން 46 އަހަރު މީހާއަށް ވެސް އަނިޔާވެފައިވާ ކަމަށެވެ.\nފުލުހުން ބުނީ އެކްސިޑެންޓުގައި އަނިޔާވި ކުޑަކުއްޖާއަކީ އެއް އަހަރާއި ނުވަ މަހުގެ ކުއްޖެއް ކަމަށާއި އެ ކުއްޖާގެ ބޮލުން ތިން އިންޗި ހުންނަވަރުގެ ތަންކޮޅެއް ކަފައިގެން ގޮސްފައިވާ ކަމަށެވެ. އެ ކުއްޖާއަށް އޭޑީކޭގައި ފަރުވާ ދެމުންދާ ކަމަށް ފުލުހުން ބުންޏެވެ.\nފުލުހުން ބުނީ ސައިކަލު ދުއްވަން އިން މީހާ އާއި ކުޑަ ކުއްޖާ ވެސް އިނީ ހެލްމެޓް އަޅައިގެން ކަމަށާއި ދެ މީހުން ވެސް ތިބީ ބެލްޓު ވެސް އަޅައިގެން ކަމަށެވެ. ސައިކަލް ދުއްވަން އިން މީހާގެ އަތުގައި ލައިސަންސް އޮތް ކަމަށް ފުލުހުން ބުންޏެވެ.\nރަމަޟާންމަހު އެކްސިޑެންޓު ހިނގުން އާންމުވެފައިވާއިރު، މި މަހުގެ ތެރޭގައި އެކަނި ވެސް ހިނގި އެކްސިޑެންޓުތަކުގެ އަދަދު ވަނީ 58އަށް އަރާފައެވެ.\n- ކުޑަކުދިންގެ ހިޔާގެ ކުދިންނަށް ރައީސްގެ ދެކަނބަލުން ރޯދަ ވީއްލުމެއް ދެއްވައިފި\nފިސްތޯލު ގެންގުޅުނު މައްސަލާގައި އަދީބުގެ މައްޗަށް ކުރި ހުކުމް ސުޕްރީމް ކޯޓުން ބާތިލުކޮށްފި\nކުޑަކުދިންގެ ހިޔާގެ ކުދިންނަށް ރައީސްގެ ދެކަނބަލުން ރޯދަ ވީއްލުމެއް ދެއްވައިފި


Muzaaharaa aa gulhigen Nimal aai Mohamed Ismail Police ah haaziruvaan angaifi | Mihaaru\nއިދިކޮޅު ކޯލިޝަނުން ރޭ ބޭއްވި މުޒާހަރާގައި ބައިވެރިވެވަޑައިގެންނެވި ބައެއް ބޭފުޅުން-- ފޮޓޯ: އަހުމަދު އަވްޝަން/ މިހާރު\nމުޒާހަރާއާ ގުޅިގެން ނިމާލާއި މުހައްމަދު އިސްމާއިލް ފުލުހަށް ހާޒިރުވާން އަންގައިފި\n27 ޖުލައި 2020 - 23:21 24 comments\nމުހައްމަދު އިސްމާއިލް ފުލުހަށް ހާޒިރުވާން އަންގާފައިވާނީ މާދަމާ މެންދުރު ފަހު 3:00 އަށެވެ. ފެނަކަ ކޯޕަރޭޝަންގެ ކުރީގެ މެނޭޖިން ޑިރެކްޓަރު މުހައްމަދު ނިމާލް، ފުލުހުންގެ އިދާރާ އަށް ހާޒިރުވާން އަންގާފައި ވަނީ މާދަމާ ހަވީރު 4:00 އަށެވެ.\nއެ ދެ ބޭފުޅުންނަށް ވެސް ފޮނުވި ޗިޓުގައި ބުނެފައިވަނީ، ރޭ ޕީޕީއެމް އަދި ޕީއެންސީ ގުޅިގެން، ސުލްހަވެރިކަމާއެކު އެއްވެ އުޅުމުގެ ގާނޫނާ ހިލާފަށް، ގާނޫނީގޮތުން އުފެދިފައިވާ ސަރުކާރާ ދެކޮޅަށް އަޑު އުފުލައި އެ ގާނޫނާ ހިލާފަށް އަމަލުކުރަން އާއްމުންނަށް ހިތްވަރު ދިނުމާއި ގާނޫނުއަސާސީގައި ބަޔާންކުރާ އެއްތަނުން އަނެއް ތަނަށް ދިއުމުގެ މިނިވަންކަމަށް ހުރަސްއެޅޭ ގޮތަށް، މަގުގައި ހިނގާ މީހުންނާއި ދުއްވާ މީހުންނަށް ހުރަސް އަޅައި، ގާނޫނު ތަންފީޒުކުރާ މުވައްޒަފުންނަށް ހުރަސްއަޅައި ދައުލަތުގެ މަސައްކަތް ކުރުމަށް ދަތިކޮށް ހުރަސް އެޅި ކަމަށް ތުހުމަތުކުރެވޭ ކަމަށެވެ.\nއިދިކޮޅު ކޯލިޝަނުން މިރޭ ބޭއްވި ބައްދަލުވުމުގައި، ޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ ވިދާޅުވީ، ނިމާލް އަދި މުހައްމަދު އިސްމާއިލަށް އެ ލިބިވަޑައިގަތީ އިތުރު "ސެޓްފިކެޓެއް" ކަމަށެވެ. އެއީ ރައްޔިތުންގެ ހައްގުގައި މަގުމައްޗަށް ނުކުމެގެން ލިބުނު، މާސްޓާސް ޑިގްރީއަށް ވުރެ ވެސް މަތީ ސެޓްފިކެޓެއް ކަމަށް ވިދާޅުވި އެވެ.\nSarukaaruge isthiufaa ah govai, Opposition in muzahaaraa koffi\nރޭގެ މުޒާހަރާ ފެށީ މަޖިދީމަގާއި ޗާންދަނީމަގު ގުޅުނު ސަރަހައްދުގަ އެވެ. އެ ޕާޓީގެ ލީޑަޝިޕްގެ ބައެއް ބޭފުޅުން ބައިވެރިވެވަޑައިގެން އަޑުއުފުލި މުޒާހަރާގައި ދެ މީހަކު ހައްޔަރުކުރި އެވެ. އަދި މުޒާހަރާ ހުއްޓުވަން ފުލުހުން ދެ ފަހަރެއްގެ މަތިން މަސައްކަތް ކުރި ނަމަވެސް ހުއްޓާނުލައި ކުރިއަށް ގެންދިޔަ އެވެ.\nHudha nuhoadhai evvunthakaai hingaalunthah dhen nubeyvveyne!\nމުޒާހަރާއާ ގުޅިގެން ނިމާލާއި މުހައްމަދު އިސްމާއިލް ފުލުހަށް ހާޒިރުވާން އެންގިއިރު، ލިއުމުން ހުއްދަ ހޯދައިގެން ނޫނީ މާލޭގައި މުޒާހަރާ ނުކުރެވޭނެ ކަމަށް ހޯމް މިނިސްޓްރީން ވަނީ އަންގައިފި އެވެ. އެ މިނިސްޓްރީން މި މަހުގެ 14 ވަނަ ދުވަހު ކުރި އިއުލާނުގައި ބުނީ ލިއުމުން ހުއްދަ ނުހޯދައި މާލޭގައި ދެން މުޒާހަރާކުރެވޭނީ ކުރީގެ ސަރުކާރުން ގެނައި އިސްލާހުގައިވާ ގޮތަށް، މާލޭގެ ކާނިވާ ސަރަހައްދުގައި އެކަންޏެވެ. އެހެން ތަނެއްގައި އެއްވުމެއް ނުވަތަ ހިނގާލުމެއް ބާއްވާ ނަމަ ފުލުހުންގެ ހުއްދަ ލިއުމުން ހޯދަން ހޯމް މިނިސްޓްރީން ވަނީ ބުނެފަ އެވެ.\nމުޒާހަރާ ކުރުމަށް ހުއްދަ ހޯދަންޖެހޭނެ ކަމަށް ހަމަޖެއްސީ ކުރީގެ ސަރުކާރުންނެވެ. އެ ނިންމުމަށް، މިހާރު ވެރިކަމުގައި އޮތް އެމްޑީޕީ އޭރުގެ އިދިކޮޅު ޕާޓީގެ ގޮތުގައި އޮވެ ފާޑު ކިޔައި އެއީ ގާނޫނުއަސާސީއާ ހިލާފް ނިންމުމެއް ކަމަށް ބުނެފައިވެ އެވެ. އެކަން ބަދަލުކޮށް، މުޒާހަރާކުރުމަށް ހުރަސްތައް ނައްތާލާނެ ކަމަށް ބުންޏަސް އެމްޑީޕީ ވެރިކަމަށް އައުމަށް ފަހު ކުރީގެ ނިންމުން ދަމަހައްޓާތީ ވަނީ ފާޑުކިޔުން އަމާޒުވެފަ އެވެ.\nއިތުރު ލިޔުންތައް މުޒާހަރާ ފުލުހުން އިދިކޮޅު ފަރާތްތައް ޕީޕީއެމް މުހައްމަދު ނިމާލް މެމްބަރު މުހައްމަދު އިސްމާއީލް ޕީޕީއެމް/ޕީއެންސީ އިއްތިހާދު ޕީޕަލްސް ނެޝަނަލް ކޮންގްރެސް މިނިވަން ދުވަސް


Nasheedh ah Bomuge Hamalaa Dhin Adhuham ah Hukum Kurun Miadhu 11 Jahaa Iru ނަޝީދަށް ބޮމުގެ ހަމަލާދިން އަދުހަމަށް ހުކުމް ކުރުން މިއަދު 11 ޖަހާއިރު – Huvadhoo News Nasheedh ah Bomuge Hamalaa Dhin Adhuham ah Hukum Kurun Miadhu 11 Jahaa Iru Huvadhoo News\nނަޝީދަށް ބޮމުގެ ހަމަލާދިން އަދުހަމަށް ހުކުމް ކުރުން މިއަދު 11 ޖަހާއިރު\nރައްޔިތުން މަޖިލީހުގެ ރައީސް މުޙައްމަދު ނަޝީދުގެ ހަށިކޮޅަށް އަމާޒުކޮށް ދިން ބޮމުގެ ހަމަލާއާ ގުޅިގެން ހައްޔަރު ކުރެވުނު އަދުހަމްއަށް ހުކުމް ކުރުން މިއަދު ހެދުނު 11 ޖަހާއިރު ފެށިގެންދާނެއެވެ.\nނަޝީދުގެ ކާރުކޮޅުގައި ބޮން ގޮއްވާލި ރޭ އަތަމާ ޕެލެސް އިމާރާތުގެ ތެރޭގައި ނަޝީދަށް ފާރަ ލައިގެން ހުރުމަށްފަހު އަދުހަމް ވަނީ އެމަނިކުފާނު ކާރުކޮޅަށް އަރާ ވަޑައިގަންނަވަނިކޮށް ރިމޯޓް ބޭނުންކޮށްގެން ބޮން ގޮއްވާލާފައެވެ. ބޮންގޮއްވާލުމަށްފަހު އަދުހަމް ވަނީ މުޖާޒް އަހުމަދު އާއި ބައްދަލުކޮށްފައެވެ. މުޖާޒުއަކީ މިހަލާ ރާވައި ހިންގުމުގައި އަދުހަމްގެ ބައިވެރިއެވެ. ހަމަލާދިން ރޭ އެދެމީހުން މާލެތެރޭ އުޅުނު ވީޑިޔޯތައް ފުލުހުން ވަނީ އާއްމުކޮށްފައެވެ. ފުލުހުން އަދުހަމް ހައްޔަރުކުރީ ހުޅުމާލޭގައި އޭނާ ދިިރިއުޅުނު އެޕާޓްމެންޓް ތެރެއިންނެވެ.\nފޮޓޯ: ފުލުހުން އަދުހަމް ހައްޔަރުކޮށްގެން ގެންދަނީ\nމިހަމަލާގައި އަމަލީ ގޮތުން ބައިވެރިވެފައިވާތީ އަދުހަމުގެ މައްޗަށް ވަނީ4ދައުވާއެއް އުފުލާފައެވެ.\nއަދުހަމުގެ މައްޗަށް އުފުލާފައިވާ ދައުވާ ތަކަކީ ޓެރަރިޒަމްގެ އަމަލެއްކުރަން އުޅުމުގެ ކުށުގެ ދައުވާއާއި ޓެރަރިޒަމްގެ ޢަމަލެއް ކުރަން ރޭވުމުގެ ކުށުގެ ދައުވާއާއި ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުން ކޮށްގެން ގަސްތުގައި މީހަކު މަރާލަންއުޅުމުގެ ކުށުގެ ދައުވާގެ އިތުރުން ޓެރަރިސްޓް ޖަމާއަތަކަށް ތާއީދުކުރުމުގެ ދައުވާއެވެ.\nމިދައުވާތަކަށް އަދުހަމް ވަނީ އިއުތިރާފްވެފައެވެ.\nފުލުހުން ވިދާޅުވެފައިވަނީ، ރައީސް ނަޝީދު އަވަހާރަކޮށްލަން މެއިމަހުގެ6ވަނު ދުވަހު ދިން ޓެރަރިސްޓް ހަމަލާގައި އަމަލީ ގޮތުން ބައިވެރިވި އަހުމަދު އަދުހަމް ރަޝީދު ހުރީ އަމިއްލައަށް މަރުވެގެންވެސް ރައީސް ނަޝީދު އަވަހާރަކޮށްލަން ތައްޔާރަށްކަމަށެވެ.


Ooredoo ge supernet plan thah upgrade koffi - One Online\n27 ޖެނުއަރީ 2020، މާލެ، އުރީދޫ "މަރުހަބާ 2020"ގައި އުރީދޫގެ ސީއީއޯ ނަޖީބު ހާން އާއި ކޮމިއުނިކޭޝަން މިނިސްޓަރު މަލީހު -- ވަން ފޮޓޯ: މުހައްމަދު އައުޒަމް\nއުރީދޫން ދެމުން އަންނަ ސުޕަނެޓް ފިކްސްޑް ބްރޯޑްބޭންޑުގެ ޕްލޭންތައް އިތުރު ޑޭޓާއާއި ހަލުވި ސްޕީޑު ލިބޭގޮތަށް އަޕްގްރޭޑު ކޮށްފިއެވެ.\nއެ ކުންފުނިން ވަނީ މި އަޕްގްރޭޑާއެކު އިންޓަނެޓް ސްޕީޑު ފަސް ގުނަ އަވަސް ކޮށްފައެވެ. އަދި 68 ޕަސެންޓާ ހަމައަށް އިތުރު ޑޭޓާ ވެސް މި އަޕްގްރޭޑާއެކު ކަސްޓަމަރުންނަށް ލިބޭނެއެވެ.\nއުރީދޫން ކުރި ޓުވީޓެއްގައި ބުނީ، މި އަޕްގްރޭޑަކީ ފެށުނީއްސުރެ އެންމެ ފުރިހަމަ އިންޓަނެޓުގެ ހިދުމަތާއެކު ރައްޔިތުން ގުޅުވައިދިނުމުގެ އަޒުމުގައި ކެނޑިނޭޅި މަސައްކަތްކުރަމުން އަންނަ ކުންފުންޏަކަށް ވާތީ ގެނައި ބަދަލެއް ކަމަށެވެ. އެހެންކަމުން މި ބަދަލާއެކު ކަސްޓަމަރުންނަށް އިތުރު އަގަކާ ނުލައި އިތުރު ޑޭޓާ އާއި ސްޕީޑު ލިބޭނެ ކަމަށް އުރީދޫއިން ބުނެއެވެ.\nއުރީދޫން ދެމުން އަންނަ ސުޕަނެޓް ފިކްސްޑް ބްރޯޑްބޭންޑުގެ ޕްލޭންތައް އިތުރު ޑޭޓާއާއި ހަލުވި ސްޕީޑު ލިބޭގޮތަށް އަޕްގްރޭޑު ކުރުމުން ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލް ވިދާޅުވީ، ސުޕަނެޓް ފިކްސްޑް ބްރޯޑްބޭންޑުގެ ޕްލޭންތަކަށް އުރީދޫން ގެނައި ހެޔޮ ބަދަލުތައް ބަލައިގަންނަ ކަމަށާއި އެކަމުގެ ސަބަބުން ރައްޔިތުންނަށް އިތުރު ފަސޭހަތަކެއް ލިބިގެންދާނެ ކަމަށެވެ.\n"މިފަދަ ހާލަތެއްގައި އުރީދޫގެ މި އަޕްގްރޭޑާއެކު ރައްޔިތުންނަށް އިތުރު ފަސޭހަތަކަށްވާނެ ކަމަށް އުންމީދުކުރަން،" މިނިސްޓަރު ވިދާޅުވިއެވެ.\nއުރީދޫން އަންނަނީ ރާއްޖޭގެ އާބާދީގެ 70 ޕަސެންޓަށް ސުޕަނެޓްގެ ހިދުމަތް ފޯރުކޮށްދެމުންނެވެ.\nއުރީދޫން ބުނީ، ޑިޖިޓަލް ހިދުމަތްތައް މެދުވެރިކޮށް ރާއްޖޭގެ ރައްޔިތުންނަށް އިތުރު ފުރުސަތުތައް ފަހިކޮށްދީ، ވީހާވެސް ގިނަބަޔަކަށް އެންމެ ފުރިހަމަގޮތުގައި އިންޓަނެޓް ފޯރުކޮށްދިނުމަށް އެކުންފުނިން އަބަދުވެސް މަސައްކަތް ކުރަމުން އަންނަ ކަމަށެވެ.\nގުޅޭ ޓެގު މިނިސްޓްރީ އޮފް ކޮމިނިއުކޭޝަން، ސައިންސް އެންޑް ޓެކްނޮލޮޖީ އުރީދޫ މޯލްޑިވްސް\nމިލަދޫ ބަނދަރު ސަރަހައްދުގައި ކޮންކްރީޓް ގާ އެތުރުމުގެ މަސައްކަތް ފަށައިފި\nހިޔާ ފްލެޓުތަކަށް މާދަމާއިން ފެށިގެން ފެން ބިލު ފޮނުވަން ތައްްޔާރު: ޝާހު\nއެނބޫދޫ ފަޅުގައި ހަދާ އެސްއޯ/ ހޮޓެލްސްގެ ރިސޯޓުގެ ބިންގާ އަޅައިފި\nގއ. އަތޮޅު ފިހާރަ އާއި ބިން އެ އަތޮޅު ކައުންސިލްގެ ދަށަށް ބަދަލު ކުރުމަށް ގަރާރެއް ނެރެފި


އެސިސްޓަންޓް ޑިރެކްޓަރ (އެމް.އެސް 3) - ލީގަލް އެފެއަރޒް އެންޑް ޕޮލިޓިކަލް ޕާޓީސް ރެގިއުލޭޝަން ސެކްޝަން/ ޕްލިޓިކަލް ޕާޓީސް ރެގިއުލޭޝަން ޔުނިޓް\nމި އިޢުލާންވަނީ 16 މޭ 2019 2202 ގައި ބާތިލް ކުރެވިފައެވެ.\nލީގަލް އެފެއަރޒް އެންޑް ޕޮލިޓިކަލް ޕާޓީސް ރެގިއުލޭޝަން ސެކްޝަން/ ޕްލިޓިކަލް ޕާޓީސް ރެގިއުލޭޝަން ޔުނިޓް\n1. މަގާމުގެ މަސައްކަތާ ގުޅޭ ތަޢުލީމީ (ލީގަލް/ ޕޮލިޓިކަލް ސައިންސް) ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައި ވުމާއެކު،މަގާމުގެ މަސައްކަތާ ގުޅޭ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން. ނުވަތަ،\n2. މަގާމުގެ މަސައްކަތާ ގުޅޭ ތަޢުލީމީ (ލީގަލް/ ޕޮލިޓިކަލް ސައިންސް) ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައި ވުމާއެކު،މަގާމުގެ މަސައްކަތާ ގުޅޭ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން ނުވަތަ،\n3. މަގާމުގެ މަސައްކަތާ ގުޅޭ ތަޢުލީމީ (ލީގަލް/ ޕޮލިޓިކަލް ސައިންސް) ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުން.\n2. އުމުރުން 45 އަހަރުން ދަށުގެ މީހެއްކަމުގައިވުން.\n3. ސިޔާސީ ޕާޓީއެއްގެ ރަޖިސްޓްރީގައި އެމީހެއްގެ ނަން ހިމެނިފައިވާނަމަ،ވަޒީފާއަށް ހޮވުމުން ޕާޓީން ވަކިވުން.\n5. މަޤާމް ގެ މަސްއޫލިއްޔަތު އަދާ ކުރުމުގެ ޤާބިލުކަން ހުރި މީހެއް ކަމަށް އިންޓަވިއު ޕެނަލަށް ސާބިތު ކޮށްދިނުން\n· ޔުނިޓަށް އަންނަ މަސައްކަތްތަކާއި،ސިޓީތައް ބަލައިގަނެ،މުވައްޒަފުންނާއި މަސައްކަތް ޙަވާލުކޮށް ޢަމަލުކުރާނެ ގޮތުގެ އިރުޝާދު ދިނުން.\n· ޔުނިޓުގެ މުވައްޒަފުންނަށް،ޙަވާލުކޮށްފައިވާ މަސައްކަތްތައް ކޮށްފައިވާ މިންވަރު ބަލާ،ސުޕަވައިޒް ކުރުން.\n· ޔުނިޓުން ނިންމަން ޖެހޭ މުހިންމު ކަންކަމުގައި ސެކްޝަންގެ ވެރިޔާއާއި އަދި ސެކްރެޓަރީ ޖެނެރަލްގެ ލަފާ ހޯދާ،މަސައްކަތްތައް ނިންމައި،އެކަން އަންގަންޖެހޭ ފަރާތްތަކަށް އެންގުން.\n· ސިޔާސީ ޕާޓީތަކާ ގުޅިގެން ދުވަހުން ދުވަހަށް އަންނަ ސިޓީތަކަށް ސެކްޝަން ވެރިޔާ އަންގާ ގޮތެއްގެ މަތިން ޖަވާބު ތައްޔާރުކުރުން\n· ސިޔާސީ ޕާޓީތަކުގެ މެންބަރުންގެ ދަފްތަރު ފައިލިންގ ސިސްޓަމް މެދުވެރިކޮށް ބެލެހެއްޓުން\n· ޔުނިޓުގެ ފައިލިންގ ބެލެހެއްޓުން\n· ސިޔާސީ ޕާޓީތަކުން ހުށަހަޅާ މެންބަރޝިޕް ފޯމްތައް ޕްރޮސެސްކުރުން\n· ސިޔާސީ ޕާޓީ ތަމްސީލު ކުރާ ފަރާތްތަކާއި ބެހޭ މަޢުލޫމާތު އަޕްޑޭޓްކޮށް ބެލެހެއްޓުން\n· ސިޔާސީ ޕާޓީތަކުގެ މެނިފެސްޓޯއަށް އަންނަ ބަދަލު އަޕްޑޭޓްކޮށް ބެލެހެއްޓުން\n· ސިޔާސީ ޕާޓީތަކުގެ ޤަވާއިދަށް އަންނަ ބަދަލު އަޕްޑޭޓްކޮށް ބެލެހެއްޓުން\n· ސިޔާސީ ޕާޓީތަކުގެ އިސް މަޤާމުތަކަށް އަންނަ ބަދަލު އަޕްޑޭޓްކޮށް ބެލެހެއްޓުން\n· ސިޔާސީ ޕާޓީތަކުގެ ޚަޒާންދާރުންނާއިބެހޭ މަޢުލޫމާތު އަޕްޑޭޓްކޮށް ބެލެހެއްޓުން\n· ސިޔާސީ ޕާޓީތަކުގެ ގޮފިތަކާއި ބެހޭ މަޢުލޫމާތު އަޕްޑޭޓްކޮށް ބެލެހެއްޓުން\n· ސިޔާސީ ޕާޓީތަކަށް ވަނުން މަނާ ފަރާތްތަކުގެ ލިސްޓް އަޕްޑޭޓްކުރުން\n· ސިޔާސީ ޕާޓީތަކުގެ މުހިންމު ތަފްޞީލުތަކަށް އަންނަ ބަދަލުތައް ސިޔާސީ ޕާޓީ ތަކުގެ ދަފްތަރު ފައިލްއިން އަޕްޑޭޓްކުރުން\n· ސިޔާސީ ޕާޓީ ރަޖިސްޓަރީ ކުރުމާބެހޭގޮތުން ކުރަންޖެހޭ ކަންކަންކުރުން\n· ރަޖިސްޓަރީ ކުރުމުގެ މަސައްކަތް ކުރުމުގެ ހުއްދައަށް އެދި ހުށައަޅާމީހުންގެ ޞައްޙަކަން ދެނެގަނެ އެފަރާތަކަށް ޖަވާބު ދިނުން\n· ސިޔާސީ ޕާޓިއެއް ރަޖިސްޓަރީ ކުރުމަށް ހުށައަޅާ 3000 މީހުންގެ ލިސްޓުގެ ޞައްޙަކަން ދެނެގަނެ އެޕާޓީއަށް ޖަވާބުދިނުމަށް ތައްޔާރުކުރުން\n· ޔުނިޓުގެ މުވައްޒަފުންގެ މަސައްކަތް ކުރުމަށް މުވައްޒަފުންނަށް ބޭނުންވާ ލަފަޔާއި އިރުޝާދު ދިނުން\n· ޔުނިޓުގެ މުވައްޒަފުންގެ މަސައްކަތައް ގެންނަން ޖެހޭ އިޞްލާޙު ފާހަގަކޮށް މުވައްޒަފުންނާއި ޙިއްސާކުރުން\n· ޔުނިޓުގެ މުވައްޒަފުންގެ މަސައްކަތުގެ ފެންވަރުބަލައި އެޕްރައިސަލް ތައްޔާރުކުރުން\n· ކޮމިޝަނުން އަންގާ ގޮތެއްގެ މަތިން އިންތިޚާބާއި ގުޅިގެން ކުރަން ޖެހޭ ކަންކަން ކުރުން.\n· މަތީގައި ދެންނެވިފައިވާ މަސައްކަތްތަކުގެ އިތުރުން ޙާލަތާއި ގުޅިގެން ކޮމިޝަންގެ މަސައްކަތްތަކާ ގުޅިގެން ސެކްޝަންގެ ވެރިޔާ ހަވާލުކުރާ މަސައްކަތްތައް ކުރުން.\n1. ވަޒީފާއަށް އެދި ހުށަހަޅާ މަޢުލޫމާތު ފޯމު.\n2. ވަޒީފާއަށް އެދޭ ފަރާތުގެ ވަނަވަރު، އައި.ޑީ ކާޑުގެ ކޮޕީ، ތަޢުލީމީ ސެޓްފިކެޓްތަކުގެ ފޮޓޯކޮޕީ (އަޞްލާ އެއްގޮތްކަމަށް ރަސްމީ ފަރާތަކުން ތައްގަނޑު ޖަހާފައިވާ)\nv ޝޯޓްލިސްޓު ކުރެވޭގޮތް:


SunOnline: Ooredoo ge e-commerce platform ''Moolee'' ifthithaah koffi\nރައީސް ސޯލިހު އުރީދޫގެ މޫލީ ޕްލެޓްފޯމު އިފްތިތާހުކޮށްދެއްވަނީ -- ފޮޓޯ: ރައީސް އޮފީސް\nއުރީދޫ މޯލްޑިވްސްގެ އީކޮމާސް ޕްލެޓްފޯމް މޫލީ އިފްތިތާހުކޮށްފިއެވެ. މިރޭ ކުރުނބާ މޯލްޑިވްސްގައި ބޭއްވި ރަސްމިއްޔާތެއްގައި މި ހިދުމަތް އިފްތިތާހުކޮށްދެއްވީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ.\nމޫލީ އަކީ މުޅި ރާއްޖެއަށް ޑެލިވަރީގެ ހިދުމަތްދޭ އޮންލައިން ޕްލެޓްފޯމެކެވެ. ގޭގައި ތިބބެގެން ވިޔަފާރިކޮށްލުމުގެ ފުރުސަތު ރާއްޖޭގެ ކޮންމެ ހިސާބެއްގައި ހުރި މީހަކަށްވެސް ލިބޭނެއެވެ. ވިޔަފާރިވެރިންނަށްވެސް މޫލީ މެދުވެރިކޮށް އެމީހުން ވިއްކާ މުދާ ވިއްކުމުގެ ފުރުސަތު ލިބޭނެއެވެ.\nމޫލީ ޕްލެޓްފޯމާ ގުޅޭގޮތުން އުރީދޫ މޯލްޑިވްސްގެ ސީއީއޯ ނަޖީބް ހާން ވިދާޅުވީ ކަސްޓަމަރުންގެ ދިރިއުޅުން ޑިޖިޓަލައިޒް ކުރުމަށް އުރީދޫ އިން ކުރާ މަސައްކަތަށް މިއަދު އިިތުރުވި އާ ބޮޅަކީ އެންމެ ފަހުގެ ޓެކްނޮލަޖީ ދިވެހިންނަށް ފޯރުކޮށްދިނުމަށް އުރީދޫ އިން ކުރާ މަސައްކަތުގެ ނަތީޖާ ކަމަށެވެ.\nމޫލީއަކީ މުޅި ރާއްޖެއަށް ހުޅުވާލާފައިވާ ގަނެވިއްކުމުގެ ޕްލެޓްފޯމެކެވެ. ގަނެވިއްކުމުގެ ހުރިހާ މަރުހަލާއެއް ޑިޖިޓަލްކޮށް ފުރިހަމަކުރެވޭ މި ޕްލެޓްފޯމުން ޕްރޮޑަކްޓަށް އޯޑަރުކޮށް، ފައިސާ ދެއްކޭނެއެވެ. ގަންނަ މުދާ ރާއްޖޭގެ ކޮންމެ ހިސާބަކަށްވެސް ފޯރުކޮށްދޭނެއެވެ.\nމޫލީ ބޭނުންކުރާ ފަރާތްތަކުގެ މުއާމަލާތްތަކުން ދަސްކޮށް، އެންމެ ގުޅޭ ކޮންޓެންޓް ހޯދުމަށް އެހީތެރިވެ، އޮންލައިން ވިޔަފާރީގެ ތަޖުރިބާއަށް އިތުރު ފުރިހަމަކަމެއް ގެނެސްދޭނެއެވެ.


Kulhuntherin ge hushahelhun Chelsea in gabooleh nukuri\nކުޅުންތެރިންގެ ހުށަހެޅުން ޗެލްސީން ގަބޫލު ނުކުރި\nޗެލސީގެ ކެޕްޓަން ސެސާ އަޒްޕިލިކްއޭޓާ (ވ)\nކޮރޯނާ ވައިރަސްއާ ގުޅިގެން ކުރިމަތި ވެފައިވާ މާލީ އަދި އިގްތިސޯދީ އަޑިގަނޑުގެ ތެރޭގައި ކުޅުންތެރިންގެ މުސާރައިން 10 ޕަސަންޓް އުނި ކުރަން ޗެލްސީގެ ކުޅުންތެރިންގެ ފަރާތުން ހުށަހެޅި ޕްރަޕޯސަލް އެ ކުލަބުން ގަބޫލު ނުކޮށް އަނބުރާ ފޮނުވާލައިފި އެވެ.\nޗެލްސީގެ ކެޕްޓަން ސެސާ އަޒްޕިލިކްއޭޓާ، މިދިޔަ ހަފުތާގައި ވަނީ ކުޅުންތެރިންގެ މުސާރައިން ބައެއް އުނި ކުރުމަށް ހުރިހާ ކުޅުންތެރިންނާއެކު އެއްބަސް ވެފަ އެވެ. ކުޅުންތެރިންގެ ފަރާތުން އަޒްޕިލިކްއޭޓާ ވަނީ ޗެލްސީގެ ޗީފް ޑައިރެކްޓާ މަރީނާ ގްރަނޮވިސްކާއާ އަށް ޕްރަޕޯސަލް ހުށަހަޅާފަ އެވެ. އެ ޕްރަޕޯސަލްގައި ވަނީ، ކުލަބަށް އެހީވުމުގެ ގޮތުން ކުރިއަށް އޮތް ހަތަރު މަހު، ކުޅުންތެރިންގެ މުސާރައިން 10 ޕަސަންޓް އުނި ކުރުމަށެވެ.\nޓެލެގްރާފް ނޫހުން، ބުނީ އެ ޕްރަޕޯސަލް ޗެލްސީގެ ބޯޑުން ގަބޫލު ނުކުރީ 10 ޕަސަންޓް އުނި ކުރުމުގެ މަޝްވަރާތައް ޗެލްސީގެ ބޯޑުގައި ކޮށްފައި ނުވާތީ ކަމަށެވެ. މި މަހުގެ ކުރީ ކޮޅު ޕްރިމިއާ ލީގްގެ 20 ކުލަބުގެ މެދުގައި މަޝްވަރާ ކުރުމަށް ފަހު އެއްބަސް ވެފައި ވަނީ ސީޒަން ކުޅުން ފެށޭނެ ހާލަތެއް އަންނަން ދެން ކުޅުންތެރިންގެ މުސާރައިން 30 ޕަސަންޓް އުނި ކުރުމަށް ހުށަހެޅި ދާނެ ކަމަށެވެ.\nއިއްޔެ ޗެލްސީން ނެރުނު ބަޔާނެއްގައި ބުނެފައި ވަނީ، ކުޅުންތެރިންގެ މުސާރަ ދަށް ކުރުމާ ބެހޭގޮތުން ވަކި ގޮތަކަށް އެއްބަސް ވެވިފައި ނުވާ ކަމަށެވެ. މި ކަމުގައި ޗެލްސީގެ ކޯޗް، ފްރޭންކް ލަމްޕާޑް ހުރީ ވަކި ކޮޅަށް ބުރަ ނުވެ އެވެ.\nއާސެނަލްގެ ކޯޗް މިކަލް އާޓެޓާ އިސް ނަގައިގެން ކުޅުންތެރިންނާ ވާހަކަ ދައްކައި، އެ ޓީމުގެ ކުޅުންތެރިންގެ މުސާރައިން 12.5 ޕަސަންޓް އުނި ކުރުމަށް ވަނީ އެއްބަސް ވެފަ އެވެ.\nޗެލްސީ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް


REVIVE: Press Release : All Staff of National Museum and Heritage Department has signed the petition calling President Waheed to reconsider his decision to hostareception at National Museum\nPress Release : All Staff of National Museum and Heritage Department has signed the petition calling President Waheed to reconsider his decision to hostareception at National Museum\nދާއިމީ ކަލެކްޝަން އެއްތަނުން އަނެއްތަނަށް ނުގެންދިއުމަށް ކުރާ އިލްތިމާސްގައި ދާރުލްއާސާރުގެ ހުރިހާ މުވައްޒަފުން ސޮއިކޮށްފި\nޤައުމީ ދާރުލްއާސާރުގެ ދާއިމީ ކަލެކްޝަން އެއްތަނުން އަނެއް ތަނަށް ބަދަލުކުރުމަކީ އެތަނުގައި ހުރި ތަކެއްޗަށް އިއާދަ ނުކުރެވޭ ވަރުގެ ގެއްލުންތަކެއް ލިބިދާނެ ކަމެއް ކަމަށް ވުމާއިއެކުގައި، އެގޮތަށް ދާއިމީ ކަލެކްޝަން އެހެން ތަނަކަށް ގެންދިއުމަށްފަހު މިއަހަރުގެ މިނިވަން ދުވަހުގެ ޙަފުލާ ދާރުލްއާސާރުގައި ބޭއްވުމަށް ސަރުކާރުން ގެންގުޅުއްވާ ވިސްނުން ދޫކޮށްލެއްވުން އެދި ރިވައިވް ޖަމްޢިއްޔާއިން މިއަދު ފައްޓާފައިވާ ޕެޓިޝަނުގައި ދާރުލްއާސާރުގެ މުވައްޒަފުން ސޮއިކޮށްފިއެވެ.\n2013 ވަނަ އަހަރުގެ މިނިވަން ދުވަހުގެ މުނާސަބަތުގައި ރައީސުލުޖުމްހޫރިއްޔާ ޑރ.މުހަންމަދު ވަހީދު ހަސަން މަނިކު ދެއްވާ ރިސެޕްޝަނެއް ގައުމީ ދާރުލްއާސާރުގެ އެގްޒިބިޝަން ހޯލުގައި ބޭއްވުމަށްވަނީ ހަމަޖެހިފައެވެ. މި ހަފްލާ ބޭއްވުމަށްޓަކައި، މިދިޔަ އަހަރެކޭވެސް އެއްފަދައިން ވަނީ ޤައުމީ ދާރުލްއާސާރުގެ ދާއިމީ ކަލެކްޝަންގައި ހުރި ތަކެތި އެއްތަނުން އަނެއްތަނަށް ބަދަލުކުރުމަށްވަނީ ހަމަޖެހިފައެވެ. މިގޮތަށް އެއްތަނުން އަނެއްތަނަށް މިފަދަ ތަކެތި ބަދަލުކުރުމަކީ، އަދު އެތަކެތި ހުރި ހާލަތަށް ބަލާފައި އެއްގޮތަކަށްވެސް ކޮށްގެންވާނޭ ކަމެއް ނޫނެވެ. މިހެން މިގޮތަށް ތަކެތި ބަދަލުކުރުމަކީ، މިކަމުގެ ތަޖުރިބާކާރުންވެސް ދެކޮޅުހައްދަވާ ކަމެކެވެ. މީގެ، އިތުރުން މިފަދަ ހަފްލާތަކަކީ، އެއްވެސް ގައުމެއްގެ ދާރުލްއާސާރުގެ ދާއިމީ ކަލްކްޝަން ބަހައްޓާފައިވާ ހޯލެއްގައި ކުރާ ކަމެއް ނޫނެވެ.\nޕެޓިޝަންގައި ސޮއިކޮށްފައިވާ ފަރާތްތަކުގެ ތެރޭގައި ދިވެހިރާއްޖޭގައި މިވަގުތު ހުރި ހަމައެކަނި ދިވެހި އާކިއޮލޮޖިސްޓް ވެސް ހިމެނޭކަން މިޖަމްޢިއްޔާއިން ފާހަގަކުރަމެވެ.\nއަޅުގަނޑުމެންގެ އެދުމަކީ، މާލޭގައި މިފަދަ ހަފްލާތައް ބާއްވަން އެކަށީގެންވާ ގިނަ މާލަމްތައް ހުރުމާއެކު، މިނިވަން ދުވަހުގެ ހަފްލާ އަދި މިނޫންވެސް އެއްވެސް ހަފްލާއެއް ޤައުމީ ދާރުލްއާސާރުގެ ދާއިމީ ކަލެކްޝަން ހުރި ތަނުގައި ނުބޭއްވުމާއި ދާއިމީ ކަލެކްޝަން އެއްތަނުން އަނެއްތަނަށް ބަދަލުކުރުން ހުއްޓާލުމެވެ.\nPosted by Revive at 4:39 AM\nPress Release : All Staff of National Museum and H...


Vietnam gai ithuru factory eh alhaakah noolhen: Samsung | Mihaaru\nއެކަން ދޮގުކޮށްފައި ވަނީ ވިއެޓާމްގެ އުތުރު ޕްރޮވިންސް ހޯއާ ބިންހްގައި ފެކްޓްރީއެއް ބިނާކުރަން ނިންމައި އެކަމަށް ބިމެއް ވެސް ހޯދަން މަސައްކަތްކުރަމުން އަންނަ ކަމަށް ސެމްސަންގުން ކުރިން އިއުލާންކޮށް، އެ ވާހަކަ ކުންފުނީގެ ވެބްސައިޓްގައި ވެސް ހިއްސާކޮށްފައި ވަނިކޮށެވެ.\nއެ ކުންފުނީގެ އޮފިޝަލުންނާ ހަވާލާދީ މީޑިިއާތަކުން ބުނީ ހޯއާ ބިންހް ޕްރޮވިންސުން ސެމްސަންގުން 500-1،000 ހެކްޓަރުގެ ބިމެއް ކުއްޔަށް ނަގަން މަސައްކަތްކުރަމުންދާ ކަމަށެވެ. ނަމަވެސް އިތުރު ފެކްޓްރީއެއް އަޅަން ބިމެއް ހޯދަން މަސައްކަތް ނުކުރާ ކަމަށް ސެމްސަންގުން ބުންޏެވެ. އަދި ކުރިން އެ ޕްރޮޖެކްޓާ ގުޅޭ ގޮތުން ވެބްސައިޓް އާންމުކުރި ލިޔުންތައް ވެސް މިހާރު ވަނީ ނަގައިފަ އެވެ.\nސެމްސަންގްގެ އުފެއްދުންތައް ތައްޔާރުކުރަން ވިއެޓްނާމްގައި މިހާރު ވެސް 8 ފެކްޓްރީ ބިނާކޮށްފައިވާ އިރު އެ ކުންފުނިން އެ ގައުމުގައި މިހާތަނަށް 17.3 ބިލިއަން ޑޮލަރު އިންވެސްޓްކޮށްފައިވެ އެވެ.\nތަފާސްހިސާބުތައް ދައްކާގޮތުން ފާއިތުވި އަށް މަހުގެ ތެރޭގައި ވިއެޓްނާމުގައި އުފައްދައި ބޭރުކުރާ ސެމްސަންގް އިލެކްޓްރޯނިކްސްގެ ސާމާނުތަކުގެ އަދަދު މިހާރު ވަނީ 5.6 ޕަސަންޓަށް އިތުރުވެފަ އެވެ.\nސެމްސަންގް ސައުތު ކޮރެއާ ވިއެޓްނާމް


ާއަހަރެންގެ ކުށަކީ ކޮބާ2؟ – Esfiya – Dhivehi Vaahaka Site\n- by Rosycatcherr - 76- December 2, 2019\nާއިރުކޮޅެއްނުވެއް މީހަކު ކާގޭ ދޮރުމަތީ ހުއްޓެލިއެވެ.އަހަރެން ހުރީ ދޮރާ ފުރަގަސް ދީގެން ކަމުން އަހަރެންނަކަށް ނޭންގުނެވެ.އެއްދިމާލަކަ ބަލަން ހިޔާލަކައް ގެއްލިފަ ހުރެވުނީއެވެ.”އައިރާ”އޭކިޔާ މީހަކު ބާރަކަށް ގޮވާލިޔެވެ.އަހަރެން ދިޔަައީ ސިއްސައިގެންނެވެ.އަހަރެން ބިރުވެސްގަތެވެ.އަހަރެން ތުރުތުރު އަޅަން ފަށާފިއެވެ.”އޭ ބަލަ މަށަކަށް ނުުބުނެވޭތައް ކަލޭ ކައިރިއަކު މަސައްކަތް ނިމުނީމާ ދާނީ ކޮޓަރިއަށްށޭ ކަލޭ އައްވެސް އިގެން ޖެހޭނެ ދޯ ކަލޭ ދެކެންވެސް މަ ބޭނުން ނުވާ ނެކަން އަދިވެސް ހުރީތަަ؟ ހަމަ މިހާރު ދާން އުޅޭ އެހެން ކިޔާ އެއް އަންހެން މީހާ ހަޅޭލަވައިގަތެވެ.މަންމާ އޭ ކިޔާ އަހަރެންނަށް ގޮވާލެވުނެވެ.ހިތަށް އަސަރުކުރި ވަރުންނެވެ.ކީކޭ؟ކިތަށް ފަހަރު މަބުނަން ޖެހޭނީ އެހެން ނުގޮވާށޭ މަމީ ކަލޭގެ އަމާ ނަމަ ރަނގަޅު އެހެން ގޮވަން އެހެންކިޔާ އާސިޔާ އަހަރެނގެ އަތުހިފާ ސިޓިން ރޫމަށް ހޫރާލިއެވެ.”އަައުއު”އޭ ބޭއިޙްތިޔާރުގަައި އަހަރެންނަށް ބުނެވުނެވެ ވަރަށް ހިއްވަރުން އަހަރެން ތެދުވީމެވެ.ކޮޓަރި އައްވަދެއް އެދުމަށްޗަށް ވެއްޓިގަތީމެވެ.އަހަރެންނަ ގިސްލާ ރޮވުނެވެ.އަހަރެންގެ ދިރުުުއުޅުމާ މެދު ހަމަ ވިސްނެނީއެވެ.\nއަހަރެންގެ ބައްޕަ ވަނީ އަހަރެން ވަރަށް ކުޑަ އިރު ނިޔާވެފައެވެ.އަހަރެންގެ ހުރި މީހަކީވެސް ހަމަ އެކަނި މަންމަ އާއި ދޮންބެއެވެ.ދޮންބެވަނީ މީގެ ތިން އަހަރު ކުރިން މެލޭސިޔާއައް ބޮޑުބޭބެ ކައިރިޔަށް ގޮއްސައެވެ.އެއީ ޑޮކުޓަރަކަށް ވާންވެގެން ކިޔަވަން ގޮއްސައެވެ.މިމަހު ކިޔަވާ ނިމިގެން އަންނާނެއެވެ.ދެން ހުރީ މަންމައެވެ އަހަރެން ހަނދާން ހުންނަން ފެށީއްސުރެއް މަންމަަ އަހަރެންނަށް ކުރަނީ ނަފުރަތެވެ.އަހަރެން ހިތުގައި ނުޖެހޭ ދުވަހެއް ނުދާނޭ ބުންޔަ ކަސް ދޮގަކަށް ނުވާނެއެވެ.އަހަރެން ވިސްނަން އޮއްވާ ނިދުނީއެވެ.\nއިންތިޒާރު ކުރި ލޯބި (12)\nHi rosycatcherr😊😊😊..this episode is also nice💕💕💕..when next dearr…waiting curiouslyyyy for it❤❤❤😘😘😘\nEheh😊 Thankyou magnumm💕 next part liyevunu haa avahaka😊 glad you like it❣\nVarah reethi mi part vx……whn nxt…..waiting…\nThank you 😊 next part liyevunu haa avahaka glad you like it☺😄\nThis is very nice story…..\nconcept riithi vaane hen hyvany ❤ kudhi kudhi mistakes eba huri… up kirumuge kurin proof read kohlyma ok vaane… dhn2jumla dheytherey space eh dhuukohlyma kiyan faseyha vaane 😊 n naeh jumlathah hama nujehey… mi kan kan rangalhu kohlyma 👍 vaane… goodluck 🥰❤\nEheh😊 Thank you I will try my best😊 glad that someone tells me that☺ mistake tha next time rangalhu kureveytho balaanan insha Allah💕 Thank you so much rainstorm❤\nThankolheh dhigu khladhehchey next part..btw vhk vrh reethi😊😍\nEheh😊 Thank You💕 I will try my best☺\nVarah reethi next part thankolheh dhigukohlajey waiting 😘😘♥♥😘😘♥😘😆♥💯💯💯💯\nEheh😊 thankyou yan💕it’s pending oooo😄vrh avaha kiyaalan libeyneh insha Allah🙃❤


އިންޑިއާގެ ސިނަމާތައް ހުޅުވުމަށް ހުއްދަދީފި – DhiDaily\nއިންޑިއާގެ ސިނަމާތައް ހުޅުވުމަށް ހުއްދަދީފި\nއިންޑިއާގައި ކޯވިޑް 19 ފެތުރެން ފެށުމުން ސަރުކާރުން ބަންދު ކުރި ސިނަމާތައް އޮކްޓޯބަރު 15 ގައި ހުޅުވުމުގެ ހުއްދަ އެގައުމުގެ ހޯމް މިނިސްޓްރީއިން ދީފިއެވެ.\nއޮކްޓޯބަރު މަހުގެ 15 ވަނަ ދުވަހު ސިނަމާތައް ހުޅުވަން ހުއްދަ ދީފައިވީނަމަވެސް ސިނަމާތަކަށް ވަދެވޭނީ ގިނަވެގެން އެސިނަމާއެއްގެ %50 ގޮނޑި އަށެވެ. އަދި ސިނަމާތައް ތެރޭ ގައިދުރު ކޮށް ތިބެވޭނެ އިންތިޒާމް ހަމަޖެއްސުމަށްވެސް އިންޑިއާގެ ހޯމް މިނިސްޓްރީއިން ވަނީ ބުނެފައެވެ.\nއިންޑިއާގެ ސިނަމާތައް އެންމެ ފުރަތަމަ ބަންދުކުރީ އެގައުމުގައި ކޯވިޑް 19 ގެ ކޭސްތައް ފެނުމުން މާރޗް މަހުގެ 14 ވަނަ ދުވަހުއެވެ. އެހެން ނަމަވެސް ފަހުން ސިނަމާތައް އެއްކޮށް ބަނދުކުރީ އެގައުމު ފުރަބަންދަކަށް ދިއުމުންނެވެ. ސިނަމާތައް ބަންދު ކުރި އިރު ގިނަ ފިލްމުތަކެއް އެޅުވުމަށް ވަނީ ހަމަޖެހިފައެވެ. އޭގެ ތެރޭގައި ބާގީ3އަދި ލަވް އާޖްކަލް ފަދަ ފިލްމު ތައް ވެސް ހިމެނެއެވެ.\nއިންޑިއާގެ ހޯމް މިނިސްޓްރީއިން ސިނަމާތައް މިމަހުގެ 15 ގައި ހުޅުވުމުގެ ހުއްދަ ދިން ނަމަވެސް، އިންޑިއާގެ މަހަރާސްތްރަ އަވަށުގެ ސަރުކާރުން ބުނެފައިވަނީ، ސިނަމާތައް އަލުން ހުޅުވާނީ، އޮކްޓޯބަރު މަހުގެ 31 ގައި ކަމަށެވެ. އަދި އިންޑިއާގެ އެހެން ސްޓޭޓް އެއް ކަމަށްވާ، ބެންގާލްގެ ސަރުކާރުން ބުނެފައިވަނީ، މިއަދުން ފެށިގެން ސިނަމާތައް ހުޅުވާނެ ކަމަށެވެ.\nއިންޑިއާގެ ސިނަމާތައް އަލުން ހުޅުވާއިރު، ގިނަ ފިލްމު ތަކެއް ވަނީ ނެރުމަށް ހަމަޖެހިފައެވެ. އަދި ބައެއް ފިލްމުތައް ވަނީ ސިނަމާތައް ބަންދު ކުރުމުގެ ސަބަބުން މިއަންނަ އަހަރަށް ފަސްކޮށްފައެވެ. އެންމެ އަވަހަށް ސިނަމާތަކުގައި އަޅުވާނެ ކަމަށް އަޑި ފެތުރިފައިވަނީ ސޫރިޔަވަންޝީ އެވެ.


Majlis thalhumugai maadhamaa Budget bahus fashanee - One Online\nމަޖިލިސް ތަޅުމުގައި މާދަމާ ބަޖެޓް ބަހުސް ފަށަނީ\nއަންނަ 2020 ވަނަ އަހަރަށް ލަފާކޮށް ހުށަހަޅާފައިވާ ދައުލަތުގެ ބަޖެޓްގެ ބަހުސް، ރައްޔިތުންގެ މަޖިލީހުގެ މާދަމާގެ ޖަލްސާގައި ކުރިއަށް ގެންދަން އެޖެންޑާ ކޮށްފިއެވެ.\nއެ ބަޖެޓަށް ވަނީ ބެޖެޓް ކޮމިޓީގައިވެސް ބަހުސްކޮށް މެމްބަރުން މިނިސްޓަރާ ސުވާލުކޮށް މައުލޫމާތު އޮޅުންފިލުއްވައިފައެވެ.\nއަންނަ އަހަރުގެ ބަޖެޓުގެ ޖުމުލަ ހަރަދުގެ ގޮތުގައި ބަޖެޓުގައި ހިމަނާފައިވަނީ 35،600 ބިލިއަން ރުފިޔާ އެވެ. އެހެންކަމުން މި ބަޖެޓަކީ، 5678 ބިލިއަން ރުފިޔާއިން ޑެފިސިޓް (ދަރަނި) ބަޖެޓެކެވެ. ޖުމުލަ އާމްދަނީ އާއި ހިލޭ އެހީގެ ގޮތުގައި ލިބޭނެ ކަމަށް ލަފާކޮށްފައިވާ އަދަދަކީ 29،922 ބިލިއަން ރުފިޔާ އެވެ.\nމިއީ މި ހިނގާ އަހަރުގެ ބަޖެޓަށް ވުރެ 8.5 ބިލިއަން ރުފިޔާ ބޮޑު ބަޖެޓެކެވެ.\nބަޖެޓް ހުށަހަޅުއްވަމުން ފިނޭންސް މިނިސްޓަރު އަމީރު ވިދާޅުވީ، އަންނަ އަހަރަށް ލަފާކޮށް ހުށަހެޅި 37.504 ބިލިއަން ރުފިޔާގެ ބަޖެޓުން ހަރަދުގެ ގޮތުގައި ހިނގާނެ ކަމަށް ބެލެވެނީ ޖުމްލަ 35.6 ބިލިއަން ރުފިޔާ ކަމަށެވެ.\nބަޖެޓާ އި ހަރަދާއި ހުރި ތަފާތުގެ ބޮޑުބައެއްހިއްސާކުރަނީ، ދައުލަތުގެ ދަރަނި އަދާ ކުރުމަށް ދައްކާ 1.9 ބިލިޔަން ރުފިޔާ ކަމަށްވެސް ވިދާޅުވިއެވެ.\nޖުމުލަ އާމްދަނީ އާއި ހިލޭ އެހީގެ ގޮތުގައި ދައުލަތަށް ލިބޭނެ ކަމަށް ލަފާކުރެވެނީ، 29.9 ބިލިޔަން ރުފިޔާ ކަމަށާއި އެހެންކަމުން ބަޖެޓް ޑެފިސިޓް ވާނީ 5.7 ބިލި ރުފިޔާއިން ކަމަށާއި ޖީޑީޕީގެ ނިސްބަތުން އެއީ 5.8 ޕަސެންޓް ކަމަށްވެސް ވިދާޅުވިއެވެ.\nބަޖެޓުގައި އަންނަ އަހަރު ދައުލަތަށް ލިބޭ އާމްދަނީ މައިގަނޑު ފަސް ދާއިރާއަކަށް އަމާޒު ކޮށްފައިވާ އިރު، އެންމެ ބޮޑު އާމްދަނީއެއް ލިބެނީ ޓެކްސްގެ ގޮތުގައެވެ. އެއީ އާމްދަނީގެ 48 ޕަސެންޓް ކަމަށްވާ 17.8 ބިލިއަން ރުފިޔާ އެވެ. ޓެކްސް ނޫން އެހެން ގޮތްގޮތުން ލިބޭ 6.8 ބިލިއަން ރުފިޔާގެ އިތުރުން ހިލޭ އެހީ އާއި އެހެނިހެން ގޮތްގޮތުން 5.2 ބިލިއަން ރުފިޔާ ލިބޭނެކަމަށް ވަނީ ހިމަނައިފައެވެ.\nއަންނަ އަހަރުގެ ބަޖެޓުންވެސް އެންމެ ބޮޑު ހަރަދެއް ކުރަން ކަޑައަޅާފައިވަނީ ރިކަރެންޓް ހަރަދުތަކަށެވެ. އެއީ 22.2 ބިލިއަން ރުފިޔާއެވެ. އެއީ ޖުމުލަ ހަރަދުގެ 59 ޕަސެންޓެވެ. ޕީއެސްއައިޕީއަށް 10 ބިލިއަން ރުފިޔާ ކަނޑައަޅާފައިވާ އިރު އެހެނިހެން ކެޕިޓަލް ހަރަދުތަކަށް ފަސް ބިލިއަން ރުފިޔާ ބަޖެޓުގައި ވަނީ ކަނޑައަޅައިފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ރައްޔިތުންގެ މަޖިލިސް މިނިސްޓްރީ އޮފް ފިނޭންސް އެންޑް ޓްރެޜަރީ ރައީސް އޮފީސް


Dheenee Ilmuveringe Muhimmu Kamaai Adhi Ebey Kalunge Maaiykan - Vaguthu\nދީނީ ޢިލްމުވެރިންގެ މުހިއްމު ކަމާއި އަދި އެބޭކަލުންގެ މާތްކަން\n10 މަސް ކުރިން ( މެއި 17, 2018 )\nއިސްލާމީ މަރުކަޒުގައި ބޭއްވި ދަރުހެއްގެ ތެރެއިން - ފޮޓޯ: ދިއިސްލާމް\nالحمد لله. الصلاة و السلام على أشرف الأنبياء و المرسلين. وبعد:\nދީނީ ޢިލްމުވެރިންނަކީ ﷲގެ ދީނުގެ މަޢުލޫމާތު ފޯރުކޮށްދޭ ފަރާތްތަކެވެ. އެބައިމީހުންނަކީ ދީން އުނގެނި އެހެން މީސްތަކުންނަށް ޙައްޤު މަގު ބަޔާންކޮށްދޭ މީހުންނެވެ. އެބައިމީހުންނަކީ ތެދުމަގާއި ބާޠިލުގެ މަގު ބަޔާންކޮށްދޭ މީސްތަކުންނެވެ. އެބައިމީހުންނަކީ ނަބިއްޔާ ޞައްލަﷲ ޢަލައިހި ވަސައްލަމަ ގެންނެވި ގޮތް ދަސްކޮށްދެއްވާ މުދައްރިސުންނެވެ. އެބައިމީހުންނަކީ އެބައިމީހުންގެ ނަފުސުތަކާ އެއްވަރަށް އެހެންމީހުންގެ ނަފުސުތައްވެސް އިޞްލާޙުކުރުމަށް މަސައްކަތްކުރައްވާ އެދުރުންނެވެ.\nއެބައިމީހުން މަސައްކަތްކުރައްވަނީ މީސްތަކުންގެ ކިބައިން އަޖުރަަކަށް މުސާރައަކަށް ބޭނުންވެގެންނެއް ނޫނެވެ. އަދި ކިއެއްތަ އެބައިމީހުން މަސައްކަތްކުރައްވަނީ މީސްތަކުންނަކީ ކާމިޔާބު ނަޖާވާ ބަޔަކަށް ހަދައި އެކަމުން ﷲގެ ފަރާތުން ލިބޭ އަޖުރު ހޯދުމަށެވެ. އެެހެންކަމުން އެބައިމީހުންގެ މުހިންމުކަން ދެނެގަތުމަކީ އަޅުގަނޑުމެންގެ މައްޗަށްވާ ވާޖިބެކެވެ.\nތިރީގައި މިވަނީ ޢިލްމުވެރިންގެ މާތްކަމާއި ބެހޭގޮތުން ވާރިދުވެފައިވާ ބައެއް ނައްޞުތަކެވެ.\nމަލާއިކަތް ބޭކަލުންނަށްފަހު ﷲގެ އެއްކައުވަންތަ ކަމަށްފަހު އެންމެބޮޑަށް ހެކިވާ ބަޔަކީ ޢިލްމުގެ އަހުލުވެރިންކަމުގައި ﷲ ބަސްފުޅު ވަޙީކުރައްވާފައިވެއެވެ.\n(شَهِدَ اللَّـهُ أَنَّهُ لَا إِلَـٰهَ إِلَّا هُوَ وَالْمَلَائِكَةُ وَأُولُو الْعِلْمِ) (1)\nމާނައީ: "ﷲ ސުބުޙާނަހޫ ވަތަޢާލާ އެއިލާހު ފިޔަވައި ޙައްޤުގޮތުގައި އަޅުކަމެއްވެވޭ އެހެން އިލާހެއްނުވާކަމަށް ހެކިވެވޮޑިގެންފިއެވެ. އަދި މަލާއިކަތްބޭކަލުންނާއި އަދި ޢިލްމުގެ އަހުލުވެރިންވެސް މެއެވެ"\nމިއާޔަތް އެކަނިވެސް ޢިލްމުވެރިންގެ މާތްކަމަށް ފުދެއެވެ.\nﷲގެ އަޅުތަކުންގެ ތެރެއިން އެއިލާހަށް އެންމެ ބިރުވެތިވާ ބަޔަކީ ޢިލްމުވެރިންކަމުގައި ﷲ ބަސް ވަޙީކުރައްވާފައިވެއެވެ.\n(إِنَّمَا يَخْشَى اللَّـهَ مِنْ عِبَادِهِ الْعُلَمَاءُ) (2)\nމާނައީ: "ހަމަކަށަވަރުން ﷲގެ އަޅުތަކުންގެ ތެރެއިން ޢިލްމުވެރިން މެނުވީ އެއިލާހަށް (ބިރުވެތިވާން ޖެހޭ ޙައްޤުގޮތުގައި) ބިރުވެތި ނުވެއެވެ."\nސަބަބަކީ އެބައިމީހުންނަށް ލިބިފައިވާ ޢިލްމުގެ ސަބަބުން އެއިލާހަށް ޙައްޤު ގޮތުގައި ބިރުވެތިވާ ބަޔެއްކަމުގައި އެބައިމީހުން ވުމެވެ. އަދި ޙައްޤުގޮތުގައި ބިރުވެތިވާ މީސްތަކުންވާހުށީ ޢިލްމުވެރީންގެ ތެރޭގައެވެ. އިބުނު މަސްޢޫދު ރަޟިޔަﷲ ޢަންހު ވިދާޅުވެފައިވެއެވެ. "ޢިލްމަކީ ރިވާޔަތްތަށް ގިނަވުމެއްނޫނެވެ. ނަމަވެސް އެއީ ބިރުވެތިވުން ގިނަވުމެވެ."\nޢިލްމުވެރިންނަކީ ނަބީބޭކަލުންގެ ވާރުތަވެރީންނެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n(إِنَّ فَضْلَ الْعَالِمِ عَلَى الْعَابِدِ، كَفَضْلِ الْقَمَرِ لَيْلَةَ الْبَدْرِ عَلَى سَائِرِ الْكَوَاكِبِ، وَإِنَّ الْعُلَمَاءَ وَرَثَةُ الْأَنْبِيَاءِ، وَإِنَّ الْأَنْبِيَاءَ لَمْ يُوَرِّثُوا دِينَارًا، وَلَا دِرْهَمًا وَرَّثُوا الْعِلْمَ، فَمَنْ أَخَذَهُ أَخَذَ بِحَظٍّ وَافِرٍ) (3)\nމާނައީ: "އަޅުވެރިޔާގެ މައްޗަށް ޢިލްމުވެރިޔާގެ މާތްކަންވާހުށީ، ސާދަވިލޭރެ ހަނދު އެރޭގެ އެހެނިހެން ތަރިތަކުގެ މައްޗަށް މަތިވެރިވެގެންވާ ފަދައިންނެވެ. އަދި ހަމަކަށަވަރުން ޢިލްމުވެރިންނަކީ ނަބީބޭކަލުންގެ ވާރުތަވެރިންނެވެ. އަދި ނަބީބޭކަލުން ދީނާރާއި ދިރުހަމެއް (ފައިސާއެއް) ވާރުތަމުދަލުގެ ގޮތުގައި ދޫނުކުރެއެވެ.. އެބޭކަލުން ދޫކުރެއްވީ ޢިލްމެވެ. ފަހެ އެ ނަގައިފިމީހަކު ބޮޑުވެގެންވާ ނަޞީބެއް ފުރިހަމައަށް ލިބިގެންފިއެވެ."\nޢިލްމުވެރިންގެ މާތްކަން އެތައް ގުނައަކަށް މަތިވެރިވެގެންވެއެވެ.\n(فَضْلُ الْعَالِمِ عَلَى الْعَابِدِ كَفَضْلِي عَلَى أَدْنَاكُمْ) (4)\nމާނައީ: "ޢިލްމުވެރިޔާގެ މާތްކަން އަޅުވެރިޔާގެ މައްޗަށް ހުރީ ތިމަން ނަބިއްޔާގެ މާތްކަން ތިޔަބައިމީހުންގެ(ޞަޙާބީ ބޭކަލުންގެ) އެންމެ ދަށްމީހާގެ މައްޗަށް ހުރިފަދައިންނެވެ."\nސަބަބެއްކަމުގައި ޢިލްމުވެރިން ބަޔާންކުރައްވަނީ ޢިލްމުވެރިޔާގެ ސަބަބުން އެތައްބަޔަކު އިޞްލާހުވެއެވެ. ނަމަވެސް އަޅުވެރިޔާގެ އިޞްލާޙުވަނީ އޭނާގެ ނަފުސަށް އެކަންޏެވެ.\nއަދިވެސް އެތައް ރިވާޔަތްތަކެއްގައި ޢިލްމުވެރިންގެ މާތްކަން ބަޔާންވެފައިވެއެވެ. އަދި މިކަމުން ޢިލްމުވެރިންގެ މުހިންމުކަން އެނގިގެން ދެއެވެ. ދުޢާއަކީ ޢިލްމުވެރިންގެ ކިބައިން ފުރިހަމަ ގޮތުގައި ފައިދާ ލިބިގަންނަ ބަޔެއްކަމުގައި އަޅުގަނޑުމެން ލައްވައި ހެޔޮލަފާ ޞާލިޙު ބަޔެއްކަމުގައި އަޅުގަނޑުމެން ލެއްވުމެވެ.\nوصلى الله وسلم على سيدنا محمد و آله و صحبه أجمعين. آمين.\n01.سورة آل عمران: 21.\n02.سورة فاطر: 28\n03.رواه أبو داود. 3641. صححه الألباني.\n04.رواه الترمذي. 2685. صححه الألباني.\nދެޖިންސު މައްސުނިވުން: ޒިނޭއަށް މަގުފަހިވޭ\nބަރަހަނާ މަންޒަރުތައް ބެލުން: ޒިނޭއަށް މަގުފަހިވޭ!\nމެއި 17, 2018 22:16\nއަދި ރާއްޖޭގައި ތިބި ދީނީ ފަތުވާ ދޭމީހުންނަކީ އެންމެ މާތް މީހުން މި ދުނިޔެއަށް އުފަން..ސިޔާސީ ފަތުވާ ދޭ މީހުން ހުރިހާވެސް ތިބީ ރާއްޖޭގައި.. ވޯޓް ލާ ދުވަސް ކައިރިވާ ވަރަކަށް ފަތުވާ ދިނުން ވާނީ އިތުރު. ކިހާދެރަކަމެއް މީ\nމެއި 17, 2018 22:17\nރާއްޖޭގައި މިހާރު ތިބީ ތިފދަ މާތް ޢިލްމުވެރިންކަމަކަށް ނުފެނެއެވެ. މިއަދު މިތިބަ ގިނަ ޢިލްމުވެރިންނަކީ ދުނިޔަވީ މަންފާތައްހޯދުމުގައި ދީނާ ޢިއްޒަތް ވިއްކާލާ ފިތުނަފަސާދަ އުފެއްދުމުގައި ހޭބޯނާރާ އުޅޭ ޢިލްމުވެރިންނެވެ. އަދާލަތު ޕާޓީއަށް އެކަނި ބަލާލިޔަސް މި މަންޒަރުތައް އެދަނީ ފެންނަމުންނެވެ. އަޅުގަނޑުމެން ދުށް ހެޔޮލަފާ ޢިލްމުވެރިންގެތެރޭގައި އަޙްމަދު ޝާޠިރު ، މުޙައްމަދު ޖަމީލު ، އިބްރާހީމްރަޝީދުމޫސާ ، އަފްރާޝީމްޢަލީ ، މުޙައްމަދު ޤުބާދު ، ފަދަ ބޭފުޅުންނަކީ މާތް ޢިލްމުވެރިންނެވެ.\nމެއި 17, 2018 23:18\nޑިމޮކްރެސީގެ ދީނުގައި ކަނުބަނދެވިފަ ތިބި، ސިކުނޑިން ހެޔޮ ބުއްދި ނުކުރާ، ލޮލަށް ޙައްގު ނުފެންނަ އަދި ކަންފަތަށް ޙައްގު ގެ އަޑެއް ނީވޭ ބަޔަކާ ހަމަޔަށް ޢިލްމީ ވާހަކައެއް އައުމާއެކު ފާޅުވާ ޖާހިލުކަން ހަމައެކަނި ކޮމެންޓް ތަކުން ވެސް ފުދޭ...\nމެއި 17, 2018 22:58\nސިޔާސީވެގެން ވަކިފަރާތަކަށްޖެހި ކައްނެލިދޯނި ހޯދަން އުޅޭމީހުން ކޮން ގޮތަކުންތޯ މާތްވާނީ.....؟\nމެއި 17, 2018 23:10\nމީގެދުވަސްކޮޅެއްކުރިން ރާއްޖޭގެ ވަރަށް ފުއްނާބު އުސްކަމަށްބުނާ ދީނީ ޢިލްމުވެރިއެއް ދީނީ ތަގުރީރެއް ދިނެވެ. މަޢުލޫއަކީ ސިރާޠުމަގު މިއެވެ. ކޮންމެއަކަސް ސިރާތުމަގާ ބެހޭގޮތުން ވާހަކަ ދައްކަމުން ޝޭޚު ބުނުއްވިއެވެ. މިދައްކަނީ ހުޅުލެއާ މާލެއާ ދެމެދު އަޅާ ބްރިޖްގެ ވާހަކައެއްނޫނޭ ޞިރާޠު މަގުގެ ވާހަކައޭ. ސަރުކާރާ ޖޭވެފަހުރެގެން ދަރުސްދިންއިރުވެސް ސަރުކާރަށް ފުރައްސާރަ ކުރީއެވެ. މިއީ މިރާއްޖޭގެ ދީނީ ޢިލްމުވެރިންގެ ޙާލަތެވެ.


Aharu nimen vaaira AstraZeneca covid vaccine ge 200 million dose...\nއެސްޓްރަޒެނެކާ ކޮވިޑް-19 ވެކްސިން\n2021 ވަނަ އަހަރުގެ ފުރަތަމަ ކުއަރޓާ ނިމެންވާ އިރަށް ވެކްސިންގެ 700 މިލިއަން ޑޯޒް އުފެއްދޭނެ\nމިއަހަރު ނިމެންވާ އިރަށް އިނގިރޭސިވިލާތުގައި ބޭނުން ކުރުމަށް ވެކްސިންގެ 20 މިލިއަން ޑޯޒް އުފެއްދޭނެ\nކ. މާލެ | 23 ނޮވެންބަރ 2020 | ހޯމަ 22:41 | 5,512\nއިނގިރޭސިވިލާތުގެ އެމްއެޗްއާރުއޭ އިން މިހާރު ދަނީ އެސްޓްރަޒެނެކާ ވެކްސިން ރިވިއުކުރަމުން - އާކައިވް\nކޮވިޑް-19 އަށް އެސްޓްރަޒެނެކާ އިން ތައްޔާރުކުރާ ވެކްސިންގެ 200 މިލިއަން ޑޯޒް މި އަހަރު ނިމެންވާ އިރަށް އުފެއްދޭނެ ކަމަށް އެކުންފުނިން ބުނެފިއެވެ.\nއެސްޓްރަޒެނެކާގެ އޮޕަރޭޝަންސް އެކްސެކިއުޓިވް ޕަމް ޗެންގް ވަނީ އެ ކުންފުނިން އުފައްދާ ކޮވިޑް ވެކްސިންގެ 200 މިލިއަން ޑޮޒް 2020 ވަނަ އަހަރު އުފެއްދޭނެ ކަމަށާއި 2021 ވަނަ އަހަރުގެ ފުރަތަމަ ކުއަރޓާ ނިމެންވާ އިރަށް ވެކްސިންގެ 700 މިލިއަން ޑޯޒް އުފެއްދޭނެ ކަމަށް ބުނެފައެވެ.\nމި އަހަރު ނިމެންވާ އިރަށް އިނގިރޭސިވިލާތުގައި ބޭނުން ކުރުމަށް ވެކްސިންގެ 20 މިލިއަން ޑޯޒް އުފެއްދޭނެ ކަމަށާއި 2021 ވަނަ އަހަރުގެ ފުރަތަމަ ކުއަރޓާ ނިމެންވާ އިރަށް އެގައުމުގައި ބޭނުންކުރަން ވެކްސިންގެ 70 މިލިއަން ޑޯޒް އުފެއްދޭނެ ކަމަށް ޗެންގް ބުންޏެވެ. އެގޮތުން ވެކްސިން ބޭނުން ކުރުމުގެ ހުއްދަ ލިބެންދެން އުފައްދާ ވެކްސިންގެ ޑޯޒްތައް ސްޓޯރ ކޮށްފައި ބަހައްޓާނެ ކަމަށް ޗެންގް ބުންޏެވެ\nއިނގިރޭސިވިލާތުގެ މެޑިސިންސް އެންޑް ހެލްތުކެއަރ ޕްރޮޑަކްޓްސް ރެގިއުލޭޓަރީ އެޖެންސީ (އެމްއެޗްއާރުއޭ) އިން މިހާރު މި ވެކްސިން ރިވިއުކުރަމުން ދާއިރު، މި ރިވިއުގެ ތެރޭގައި އެމްއެޗްއާރުއޭ އަށް ކްލިނިކަލް ޑާޓާތައް ވަގުތުން ބަލާލެވޭނެއެވެ.


Viyafaari bandharu badhalu kurumah ehmme ekasheegenvaa...\nވިޔަފާރި ބަނދަރު ގުޅިފަޅަށް ބަދަލުކުރުން\nމާލޭގެ ވިޔަފާރި ބަނދަރު މިހާރު ތޮށް ޖެހި ޖާގައިގެ ދަތިކަން ވަރަށް ބޮޑަށް ކުރިމަތިވަމުންދޭ\nތިލަފުއްޓަކީ އެންމެ އެކަށީގެންވާ ތަނެއް ނޫން\nތިމާވެއްޓަށް އެކި މައްސަލަތައް ކުރިމަތިވި ނަމަވެސް މިއީ ވަރަށް މުހިންމު ޕްރޮޖެކްޓެއް\nކ. މާލެ |6ޖޫން 2020 | ހޮނިހިރު 18:00 | 3,348\nމަޝްރޫއުތަކާ ބެހޭ ގޮތުން މައުލޫމާތު ދިނުމަށް ބޭއްވި ނޫސްވެރިންގެ ބައްދަލުވުމެއްގައި ޕްލޭނިން މިނިސްޓަރު މުހައްމަދު އަސްލަމް ބައިވެރިވެޑައިގަންނަވަނީ - ޝުއައިބް މުހައްމަދު އިގްބާލް\nވިޔަފާރި ބަނދަރު ބަދަލުކުރުމަށް އެންމެ އެކަށީގެންވާ ސަރަހައްދަކީ ގުޅިފަޅު ކަމަށާއި، އެ ރަށުގެ ފަޅުން ބޮޑު ސަރަހައްދެއް ހިއްކަން ޖެހޭ ކަމަށް ޕްލޭނިން މިނިސްޓަރު މުހައްމަދު އަސްލަމް ވިދާޅުވެއްޖެ އެވެ.\nވިޔަފާރި ބަނދަރު ގުޅިފަޅަށް ބަދަލު ކުރުމުގެ ޕްރޮޖެކްޓްގެ ދަށުން ގުޅިފަޅުގެ ބޮޑު ސަރަހައްދެއް ހިއްކަން ޖެހެއެވެ. އެގޮތުން ވިލިމާލޭގެ ފަރާއި، ގުޅިފަޅުގެ ފަރުތައް ވަރަށް ބޮޑަށް ހަލާކުވެ، ޑައިވިން ސްޕޮޓްތައް ނެތިގެންދާނެ ކަމަށް ތިމާވެށި ހިމާޔަތްކުރުމުގެ ވަކާލާތު ކުރާ ފަރާތްތަކުން ދަނީ ބުނަމުންނެވެ. މިފަދަ ޕްރޮޖެކްޓްތަކުން ތިމާވެށި ހަލާކު ނުކުރުމަށް ވަނީ ގޮވާލާފައެވެ.\nމިމައްސަލާއާ ގުޅިގެން ހޮނިހިރު ދުވަހު ބޭއްވި މަޖިލީހުގެ އެންވަޔަރްމެންޓް އެންޑް ކްލައިމެޓް ޗޭންޖް ކޮމެޓީން އޮންލައިންކޮށް ބައްދަލުވުމުގައި ޕްލޭނިން މިނިސްޓަރު އަސްލަމް ވިދާޅުވީ މާލޭގެ ވިޔަފާރި ބަނދަރު މިހާރު ތޮށް ޖެހި ޖާގައިގެ ދަތިކަން ވަރަށް ބޮޑަށް ކުރިމަތިވަމުންދާ ކަމަށާއި، ޖާގަ ބޮޑު ކުރެވެން ވެސް ނެތް ކަމަށެވެ.\nއެގޮތުން ވިޔަފާރި ބަނދަރު އެހެން ސަރަހައްދަކަށް ބަދަލުކުރަންޖެހޭ ކަމަށާއި، އެންމެ އެކަށީގެންވާ ސަރަހައްދަކަށް ފެނުނީ ގުޅިފަޅު ކަމަށް އަސްލަމް ވިދާޅުވިއެވެ.\nމީގެ އިތުރުން އަސްލަމް ވިދާޅުވީ ތިލަފުއްޓަށް ވިޔަފާރި ބަނދަރު ބަދަލު ކުރުމަށް މަޝްވަރާތައް ކުރެވި އެސަރަހައްދުން ބަލަން ޖެހޭ ކަންކަން ބެލި ކަމަށެވެ. ނަމަވެސް ތިލަފުއްޓަކީ ކުނިނައްތާލުމުގެ މަސައްކަތް ކުރާ ލޭންޑަކަށް ވުމާއެކު މިފަދަ ކަމެއް ކުރުމަކީ އެންމެ އެކަށީގެންވާ ސަރަހައްދެއް ނޫން ކަމަށް އަސްލަމް ވިދާޅުވިއެވެ.\nއެހެންވީމަ ޕޯޓަކީ އެތަނަށް ކާބޯތަކެތި އިމްޕޯޓުކޮށް އެކްސްޕޯޓުކުރާ ތަނަކަށްވާއިރު، ޕޯޓު ވަށައިގެން އެހެން ކަންތައްތައް މާލޭގައި ރާއްޖޭގެ އެހެން އަތޮޅުތަކަށް ހުރިހާ ބާވަތެއްގެ މުދާ މި ޑިސްޓްރިބިއުޓް ކުރަނީ. ޑިސްޓްރިބުއުޝަން ޕޯޓު ސަރަހައްދުގައި އެޚިދުމަތްތައް ވެސް ގާއިމް ކުރެވޭނެ ކަހަލަ ތަނެއް އަޅުގަނޑުމެން ޑިވެލޮޕް ކުރާއިރު ހޯދަން ޖެހޭނީ. ތިލަފުށިގައި އެޒާތުގެ ކަންތައްތަކެއް ނުވެސް ކުރެވޭނެ. އެހެންވީމަ އެސަބަބަށް މާލެ ސަރަހައްދުގައި އޮތް ޖާގައަކީ ގްރޭޓަރ މާލެ ރީޖަަންގައި އޮތްތަނަކީ ގުޅީފަޅުކަމަށް އަޅުގަނޑުމެންނަށް ފެނުނީ. މިހާރު ވެސް ކޮންމެވެސް ވަރަަށް ބިމެއް ހިއްކާފަ އޮތީ. އެކަމަކު އެއީ އެންމެ އެކަށީގެންވާ ބީމެއް ނޫން. އިތުރަށް ބިން ހިއްކަން ޖެހޭ.\n~ ޕްލޭނިން މިނިސްޓަރު މުހައްމަދު އަސްލަމް\nމި ޕްރޮޖެކްޓްގެ ސަބަބުން ވެސް ތިމާވެއްޓަށް އެކި މައްސަލަތައް ކުރިމަތިވާނެކަން ފާހަގަކުރައްވައި އަސްލަމް ވިދާޅުވީ މި ޕްރޮޖެކްޓަކީ ވަރަށް މުހިންމު ޕްރޮޖެކްޓެއް ކަމަށެވެ.\nމިނިސްޓަރު އަސްލަމް ވިދާޅުވީ މިޕްރޮޖެކްޓްގެ ތެރެއިން މާލޭ ނޯޓު ހާބަރުގައި މިހާރު ދެމުން އަންނަ ޚިދުމަތްތައް ގުޅިފަޅަށް ބަދަލު ކުރެވޭނެ ކަމަށެވެ. އޭގެ ތެރޭގައި ގުދަންތަކާއި ހޯލްސޭލް ފިހަރާތަކަށް ބޭނުންވާ ބިން ހިމެނޭ ކަން މިނިސްޓަރު ފާހަގަކުރެއްވިއެވެ.\nމީގެ އިތުރުން މިނިސްޓަރު އަސްލަމް ވިދާޅުވީ މިމަސައްކަތްތައް ކުރުމަށް ހަދަން ޖެހޭ މާސްޓާ ޕްލޭން ހެދުމުގެ މަސައްކަތް ބަޔަކާ ހަވާލު ކޮށްގެން ކުރިއަށް ގެންދާ ކަމަށެވެ. އަދި ގުޅިފަޅު ހިއްކުމުގެ ޕްރޮޖެކްޓަށް އެންމެ އަގު ބޮޑު ރޭޓުން ބަލާނަމަ އަރަނީ 120 މިލިއަން ޑޮލަރު އަރާނެ ކަމަށާއި، ނަމަވެސް ނަމަވެސް ތަންކޮޅެއް ކައިރިން ވެލިނެގޭ ނަމަ 100 މިލިއަން ޑޮލަރަށް އަގުހެޔޮ ވާނެ ކަމަށް މިނިސްޓަރު އަސްލަމް ވިދާޅުވިއެވެ.\nގުޅިފަޅުން ހަ މިލިއަން ކިއުބިކް މީޓަރުގެ ބިން ހިއްކުމުގެ މަސައްކަތް، ނެދަލެންޑްސްގެ ބޮސްކާލިސް އިން އަންނަނީ ކުރަމުންނެވެ. ވިޔަފާރި ބަނދަރު ގުޅީފަޅަށް ބަދަލު ކުރުމަށް ނިންމީ ކެބިނެޓުން ރައީސުލްޖުމްހޫރިއްޔާއާއި މަޝްވަރާ ކުރެވިގެން ކަމަށް ޕްލޭނިން މިނިސްޓްރީން މައުލޫމާތުދެއެވެ.


Tholiban aai eku sulhaverikamuge mashvaraa nukuravvaane kamah...\nތޯލިބާންއާއިއެކު ސުލްހަވެރިކަމުގެ މަޝްވަރާ ނުކުރައްވާނެ ކަމަށް ޓްރަމްޕް ވިދާޅުވެއްޖެ\nއާދީއްތަ ދުވަހު ތާލިބާނުގެ އިސްވެރިންނާއެކު ބާއްވަން ހަމަޖެހުނު ބައްދަލުވުން ކުރިއަށް ނުގެންދަވާނެ ކަމަށް ވިދާޅުވި\nކ. މާލެ | 10 ސެޕްޓެންބަރ 2019 | އަންގާރަ 15:29 | 2,965\nޓްރަމްޕް - އަލްޖަޒީރާ\nތޯލިބާންއާއިއެކު ސުލްހަވެރިކަމުގެ މަޝްވަރާ ނުކުރައްވާނެ ކަމަށް ޓްރަމްޕްވިދާޅުވެއްޖެއެވެ.\nޓްރަމްޕް މިކަމާއި ގުޅިގެން ވާހަކަފުޅު ދައްކަވަމުން ވިދާޅުވީ އާދީއްތަ ދުވަހު ތާލިބާނުގެ އިސްވެރިންނާއެކު ބާއްވަން ހަމަޖެހުނު ބައްދަލުވުން ކުރިއަށް ނުގެންދަވާނެ ކަމަށެވެ. ސުލްހަވެރިކަމުގެ މަޝްވަރާއެއް ބާއްވަން ހަމަޖެހުނީ ކާބުލްގައި ތޯލިބާނުން ހަމަލާދީ، އެމެރިކާގެ ސިފައިންގެ މީހަކު މަރުވުމާއި ގުޅިގެންނެވެ. ހަމަލާގައި ވަނީ އިތުރު 11 މީހަކު މަރުވެފައެވެ.\nއަފްޣާނިސްތާނުގެ ވެރިރަށް ކާބުލްގައި ޖާނުން ފިދާވެގެންނާއި ބޮން ގޮއްވައިގެން ދީފައިވާ ހަމަލާގައި 12 މީހުން މަރުވެ 43 މީހަކު ޒަހަމްވެފައެވެ.\nއަފްޣާނިސްތާނުގެ އިންޓީރިއާ މިނިސްޓްރީގެ ތަރުޖަމާނު ނަސްރަތް ރަހީމީ ވިދާޅުވި ގޮތުގައި، ބޮމުގެ ހަމަލާތައް އަމާޒުކޮށްފައިވަނީ ތަފާތު ތިން ސަރަހައްދަކަށެވެ. އެގޮތުން ފުރަތަމަ ހަމަލާ އަމާޒުކޮށްފައިވަނީ ސަރުކާރު މުވައްޒަފުން ގޮވައިގެން ދަތުރު ކުރަމުންދިޔަ ބަހަކަށެވެ. އެ ހަމަލާގައި ފަސް މީހަކު މަރުވެ 10 މީހަކު ޒަހަމްވި ކަމަށް ރަހީމީ ވިދާޅުވެފައިވެއެވެ. ދެވަނަ ހަމަލާ ދީފައިވަނީ އާންމުން ގިނައިން އެއްވާ ސަރަހައްދަކަށް އަމާޒުކޮށެވެ. ޖާނުން ފިދާވެގެން ދިން އެ ހަމަލާގައި ހަތް މީހަކު މަރުވެ 20 މީހަކަށް ބޮޑެތި އަނިޔާ ލިބި ޒަހަމު ވެފައިވެއެވެ. އަދި ތިންވަނަ ހަމަލާގައި 13 މީހަކު ވަނީ ޒަހަމްވެފައެވެ.\nމީގެއިތުރުން ޓްރަމްޕް ވަނީ އަފްޣާނިސްތާނުގެ ރައީސްއާއި ބައްދަލު ކުރައްވަން ހަމަޖެހިފައިވާ ކަން ވެސް އިއުލާން ކުރައްވާފައެވެ. ޓްރަމްޕް ވިދާޅުވީ ތޯލިބާނުން ހަމަލާތައް ދިނުން މެދުކަނޑާނުލެވޭނަމަ އެއްވެސް ކަހަލަ އެއްބަސްވުމަކަށް ނާދެވޭނެ ކަމަށެވެ.


Mi haalathugai jamaa'athugai namaadhu kuraairu gaidhurukurun muhinmu: Maumoon\nމި ހާލަތުގައި ޖަމާއަތުގައި ނަމާދު ކުރާއިރު ގައިދުރުކުރުން މުހިންމު: މައުމޫން\nދީނީ އިލްމުވެރިޔާ އަދި ކުރީގެ ރައީސް މައުމޫން އަބްދުލްގައްޔޫމް --\nމި ހާލަތުގައި ޖަމާއަތުގައި ނަމާދު ކުރާއިރު ގައިދުރު ކުރުން މުހިންމު ކަމަށް ދީނީ އިލްމުވެރިޔާ އަދި ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެ އެވެ.\nއެކަމަށް އިޝާރާތް ކުރައްވާ މައުމޫން ވިދާޅުވީ ތިމާގެ ފުރާނަ އާއި ނަފުސު ރައްކާތެރި ކުރުމަކީ އިސްލާމްދީން އެންމެހާ މުސްލިމުންގެ މައްޗަށް ލާޒިމު ކުރާ ކަމެއް ކަމަށެވެ. ކޮވިޑް ބަލިން ރައްކާތެރިވުމަށް އަޅަންޖެހޭ ކަމަށް ސިއްހީ މާހިރުން ލަފާދޭ ކަންތައް ކުރުން މި ހާލަތުގައި ލާޒިމު ކަމަށްވެސް މައުމޫން ވިދާޅުވި އެވެ.\n"ވީމާ މި ވަގުތު ޖަމާއަތުގައި ނަމާދު ކުރާއިރު ގައިދުރު ކުރުން މުހިންމު،" އިސްލާމިކް މިނިސްޓްރީގެ ރަސްމީ ޓްވިޓާ އެކައުންޓް ޓެގް ކުރައްވާ މައުމޫން ކުރެއްވި ޓްވީޓެއްގައި ވިދާޅުވިއެވެ.\nކޮވިޑްގެ ހާލަތު ގޯސްވުމުން މީގެ ކުރިންވެސް ނަމާދުގެ ޖަމާއަތުގައި ގައިދުރުކޮށް ތިބެން ވަނީ އަންގާފައެވެ. ބައެއް އިސްލާމީ ބޮޑެތި ގައުމުތަކުގައިވެސް އެ ގޮތަށް އަމަލުކޮށްފައިވެއެވެ.\nމި ފަހުންވެސް އިތުރު ފިޔަވަޅުތައް އެޅުމާމެދު އިލްމުވެރިންނާއެކު ސިއްހީ މާހިރުންގެ ޓީމުން ވަނީ މަޝްވަރާކޮށްފައެވެ. ނަމަވެސް ބައެއް އިލްމުވެރިން ވަނީ ގައިދުރުކޮށް ނަމާދުގެ ޖަމާއަތް ހެދުމަށް ދެކޮޅު ހައްދަވާފައެވެ. އާންމުތަންތަނުގައި މީހުން އެއްވެ އުޅުން ނުހުއްޓުވާ ނަމާދުގެ ޖަމާއަތުގައި އެކަނި ގައިދުރުކުރުމުން ނެރެވޭނެ ނަތީޖާއެއް ނޯންނާނެ ކަމަށް އެ އިލްމުވެރިން ވިދާޅުވެއެވެ.\nމިހާތަނަށް ކުރެވުނު ދިރާސާތަކުން ދައްކާގޮތުން ބަލި ފެތުރުން އެންމެ ކުޑައީވެސް މިސްކިތްތަކުންނެވެ.\nރައީސް މައުމޫން އަބްދުލްގައްޔޫމް މިސްކިތް އިސްލާމިކް މިނިސްޓްރީ + އެޗްޕީއޭ މިނިސްޓްރީ އޮފް ހެލްތު ކޮވިޑް-19


Hiyalee Rasheed ge thaa'eedhu Ibu ah!\nހިޔަލީ ރަޝީދުގެ ތައީދު އިބޫ ސޯލިހަށް!\nރައީސް ޔާމީންގެ ވަރަށް ގާތް ބޭފުޅެއް\nރައީސް ޔާމީނާއެކު ޕީއޭގައި ގިނަ ދުވަސްތަކެއް މަސައްކަތްކުރެއްވި\nސިޔާސީ ދާއިރާއާ ދުރުގާ އުޅުއްވާތާ2އަހަރުވެއްޖެ\nކ. މާލެ 14 ސެޕްޓެންބަރ 2018 | ހުކުރު 18:07 13,393\nޝަރަފުވެރިކަމުގެ ޤައުމީ އިނާމު ރައީސްގެ އަތްޕުޅުން، ހިޔަލީ ލިބިވަޑައިގަންނަވަނީ - ޓްވިޓަރ\nރައީސް އަބްދުﷲ ޔާމީނާއި ގާތް ގުޅުމެއް އޮންނަ އަދި ސިޔާސީ ގޮތުންވެސް ގިނަ މަސައްކަތްތަކެއް އެކުގައި ކުރެއްވި ހިޔަލީ މުހައްމަދު ރަޝީދު ގުޅިފައިވާ ސިޔާސީ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހަށް ތާޢީދު ކުރައްވާކަން ހާމަކުރައްވައިފިއެވެ.\nރައީސް ޔާމީނުގެ އަރިހުގައި ޕީޕަލްސް އެލަޔަންސް ޕާޓީގެ އިސްމަޤާމުތަކެއްގައި މަސައްކަތް ކުރެއްވި ހިޔަލީ ރަޝީދު، އިބޫއަށް ތާއީދު ކުރައްވަން ނިންމަވާފައިވާ އިރު، އޭނާ ރައީސް ނަޝީދާ ބައްދަލުކުރައްވަނިކޮށް ނަގާފައިވާ ފޮޓޯތަކެއްވެސް ވަނީ ސޯޝަލް މީޑިއާގައި ދައުރުވެފައެވެ.\nރައީސް ނަޝީދާއި ހިޔަލީ ބައްދަލުކޮށްލައްވަނީ\nޕީއޭގެ ރަޖިސްޓްރާގެ މަޤާމުގެ އިތުރުން ޑީއާރުޕީއާ ޕީޕީއެމްގައިވެސް ރައީސް ޔާމީނު އަރިހުގައި ހިޔަލީ ވަނީ ވަރަށް ގިނަ މަސައްކަތްތަކެއް ކުރައްވާފައެވެ.\nސިޔާސީ ދާއިރާގެ މަސައްކަތްތަކުން ހިޔަލީ ނުފެންނަތާ މިހާރު2އަހަރު ދުވަސް ވެދާނެއެވެ.\nރައީސް ޔާމީން ވެރިކަމަށް ގެންނެވުމަށް ބުރަ މަސައްކަތްތަކެއް ކުރެއްވި ހިޔަލީ ރަޝީދު އީބޫއަށް ތާޢީދު ކުރައްވަން ނިންމެވި ސަބަބު ސާފުވެފައެއް ނުވެއެވެ. އަދި އޭނާވެސް އެކަމާއިމެދު ރަސްމީކޮށް އެއްޗެއް ވިދާޅުވެފައެއް ނުވެއެވެ.\nހިޔަލީ އިބޫ ސޯލިހާއެކު\nއިބޫއަށް ތާޢީދު ކުރައްވަން ހިޔަލީ ނިންމެވީ އިބޫއާވެސް ބައްދަލު ކުރެއްވުމަށްފަހުގައި ކަން ރާއްޖެއެމްވީއަށް ވަނީ ކަށަވަރުވެފައެވެ.\nރާއްޖެއެމްވީއާ މައުލޫމާތު ހިއްސާކުރެއްވި ހިޔަލީގެ ވަރަށް ގާތް ބޭފުޅަކު ވިދާޅުވި ގޮތުގައި، އިބޫއަށް ތާއީދުކުރައްވަން ހިޔަލީ ނިންމެވީ، އޭނާގެ އެހީތެރިކަން ބޭނުންވާ ފަރާތްތަކަށް އެއްބާރުލުން ދެއްވުމުގެ ގޮތުންނެވެ.\nހިޔަލީ ވަނީ ނިމިގެންދިޔަ ރައްޔިތުންގެ މަޖްލީހުގެ ހިތަދޫ މެދު ދާއިރާއަށް ޕީޕީއެމްގެ ޓިކެޓުގައި ވާދަ ކުރައްވާފައެވެ. އެދާއިރާގެ ކުރީގެ މެމްބަރު މުހައްމަދު ރަޝީދު (މެޓްރިކްސް މޯޑް) އާއި ޕްރައިމަރީގައި ވާދަކޮށް ހިޔަލީ ޓިކެޓް ހޯއްދެވީ 363 ވޯޓާއެކުއެވެ.\nހިޔަލީ ރަޝީދަށް ވަނީ 2014 ވަނަ ކުޅިވަރުގެ ދާއިރާއިން؛ ކުޅިވަރު ހިންގުމާއި، ކުޅިވަރަށް ޚިދްމަތް ކުރުމުގެ ރޮނގުން ޝަރަފްވެރިކަމުގެ ޤައުމީ އިނާމު ލިބިވަޑައިގެންފައެވެ.\nއެންމެ ފަހުން އަޕްޑޭޓް ކުރީ:6ގަޑިއިރު ކުރި | ރިވިއު ކުރީ: އަހްމަދު ސާއިފް ޝިޔާދް


vnews - Adheeb emergency ga Male genes faruvaa dhenee\nއަދީބު އިމަޖެންސީގައި މާލެގެނެސް ފަރުވާދެނީ\nކުރީގެ ނައިބު ރައީސް އަހުމަދު އަދީބަށް އިމަޖެންސީގައި މާލެ ގެނެސް އައިޖީއެމްއެޗްގައި އެޑްމިޓްކޮށްގެން ފަރުވާދެމުން އެބަގެންދެއެވެ.\nއަދީބުގެ އަނބިކަނބަލުން މަރިޔަމް ނަޝްވާ ކުރެއްވި ޓުވީޓެއްގައި ވިދާޅުވީ އައިޖީއެމްޗްގައި އަދީބު އެޑްމިޓްކޮށްގެން ފަރުވާ ދެމުންދާ ކަމަށެވެ.\nމައުލޫމާތު ލިބިފައިވާ ގޮތުގައި މިއަދު ހެނދުނުންފެށިގެން ބަނޑުގައި ރިއްސާތީވެ ދޫނިދޫގައި ހުންނަ ޑޮކްޓަރަށް ވަނީ ދައްކާފައެވެ.\nމިރޭ 8:00 އެހާކަށްހާއިރު ކުއްލިގޮތަކަށް މާލެގެނެސް އައިޖީއެމް ހޮސްޕިޓަލްގެ އިމެޖެންސީގައި ވަނީ ފަރުވާދޭން ފަށާފައިވެއެވެ. ނަމަވެސް އަދީބު އިމަޖެންސީގައި މާލެގެނެސްގެން ފަރުވާދޭ ސަބަބެއް ސާފެއް ނުވެއެވެ.\nމިދިޔަ އަކްޓޫބަރު މަހުވެސް އަދީބު ވަނީ އައިޖީއެމް ހޮސްޕިޓަަލަށް ގެނެސް ފަރުވާދީފައެވެ. އަދި އެދުވަހު ވަނީ ޔޫރޮލޮޖިސްޓަކަށް ދެއްކުމުގެ އިތުރުން އަދީބްގެ ސްކޭންތަކެއް ވެސް ހަދާފައެވެ.\nއަދީބަށް ދިމާވެފައިވާ ސިއްހީ މައްސަލަތަކަށް ބަލާއިރު އެތެރެހަށީގައި ސިސްޓެއް އުފެދުމާއި، ލޮލުގެ ނުރައްކާތެރި ބައްޔެއް ކަަމަށްވާ ގުލުކޮމާ ޖެހިފައިވުމާއި، ކިޑްނީގައި ހިލަ އުފެދުން ހިމެނެއެވެ. އަދީބްގެ އެތެރެހަށީގައި ސިސްޓު އުފެދުމާއި، ލޮލުގެ ބައްޔަށް ރާއްޖެއިން ފަރުވާނުކުރެވޭނެ ކަަމަށް ޑޮކްޓަރުން ވިދާޅުވެފައިވާ ކަމަށް އަދީބްގެ ވަކީލުންނާއި އާއިލާއިން ގެންދަނީ ބުނަމުންނެވެ.\nނަމަވެސް ސިއްހީ ފަރުވާ ހޯދުމަށް އަދީބް ރާއްޖެއިން ބޭރަށް ވަޑައިގަތުމަށް ހުއްދަ ދިނުމަށް ސަރުކާރުން ވަނީ ދެކޮޅު ހަދާފައެވެ.\nރިޔާސީ ލޯންޗުކޮޅު ގޮއްވާލި މައްސަލައާއި ފިސްތޯލަ ގެންގުޅުއްވި މައްސަލައިގެ އިތުރުން އެމްއެމްޕީއާރުސީ ހިޔާނާތުގެ ބައެއް މައްސަލަތަކުގައި 33 އަހަރުގެ ހުކުމެއް ތަންފީޒުކުރަމުންދާ އަދީބުގެ ސިއްހީ ހާލަތާމެދު ވަކީލުންނާއި އާއިލާއިން ގެންދަނީ ކަންބޮޑުވުން ފާޅުކުރަމުންނެވެ.


Lampard Siyaasee Beyfulhunnah: "Kulhuntherinnaa Dheytherey Dhekefaivanee Goaskoh" - Vaguthu\nލަމްޕާޑް ސިޔާސީ ބޭފުޅުންނަށް: "ކުޅުންތެރިންނާ ދޭތެރޭ ދެކިފައިވަނީ ގޯސްކޮށް"\nކޮވިޑް-19 އާ ގުޅިގެން އެހީތެރިކަން ފޯރުކޮށްދިނުމަށް އިނގިރޭސި ލީގުގެ ކުޅުންތެރިން ދެކޮޅު ހަދަމުންދިޔަ ކަމަށް ދެކެވުނު ވާހަކަތަކާ ގުޅިގެން، ޗެލްސީގެ ކޯޗު ފްރޭންކް ލަމްޕާޑް، ސިޔާސީ ބޭފުޅުންނަށް ބަހުގެ ހަމަލާތަކެއް ދީފިއެވެ.\nއިނގިރޭސި ވިލާތުގައި ފެތުރެމުން އަންނަ ކޮވިޑް-19 އާ ގުޅިގެން އިނގިރޭސި ސަރުކާރުން ކުރަމުންދާ މަސައްކަތަށް އެއްބާރުލުން ދިނުމުގެ ގޮތުން، ކުޅުންތެރިންގެ މުސާރަ ކުޑަކުރުމަށް އެގައުމުގެ ސިޔާސީ ބޭފުޅުން ގޮވާލާފައިވާއިރު، އޭރުވެސް ބައެއް ކުޅުންތެރިން ބުނެފައި ވަނީ ކުޅުންތެރިންގެ ފަރާތުން ލިބެން ޖެހޭ އެހީތެރިކަން ފޯރުކޮށްދިނުމަށް އިތުރުން ނިޒާމެއް ހޯދަން ޖެހޭ ކަމަށެވެ.\nޚާއްސަކޮށް ކުޅުންތެރިންގެ އަތުން ކެނޑޭ މުސާރަ، ސީދާ ކޮވިޑް-19 އާ ދެކޮޅަށް ހަރަދު ކުރެވޭނެ ގޮތެއް ހޯދުމަށް، ވޭން ރޫނީއާއި ގެރީ ނެވިލް އަދި ލިނެކާ ފަދަ ކުޅުންތެރިން ވަނީ ގޮވާލައިފައެވެ.\nއެ ކުޅުންތެރިންނާ އެއްކޮޅަށް ވާހަކަ ދައްކަމުން ލަމްޕާޑް ބުނެފައި ވަނީ ސިޔާސީ ފަރާތްތަކުން ކުޅުންތެރިންނާ ދޭތެރޭ ދެކެފައިވަނީ އެންމެ ރަނގަޅަށް ނޫން ކަމަށާއި، ކުޅުންތެރިން އޭރުވެސް ތިބީ އެހީތެރިވުމަށް ތައްޔާރަށް ކަމަށެވެ. އަދި ކޮވިޑް-19 އާ ދެކޮޅަށް ކްލަބުތަކުން އެކި ފެންވަރުގައި ކުރަމުންދާ މަސައްކަތަަށް ލަމްޕާޑް ވަނީ ތައުރީފްވެސް ކޮށްފައެވެ.\nލަމްޕާޑް ބުނެފައި ވަނީ ކޮވިޑް-19 އާ ދެކޮޅަށް ޗެލްސީން ވެސް ވަރަށް އަވަހަށް މަސައްކަތް ކުރަން ފެށި ކަމަށާއި، ހޮޓެލްތައް ވެސް ސިއްހީ ދާއިރާގެ އެހީތެރިކަމަށް ހުޅުވާލެވިފައިވާ ކަމަށެވެ.\nއިނގިރޭސިވިލާތުގެ ސިއްހީ އިދާރާގެ ސެކްރެޓަރީ މާޓިން މީޑިއާ މެދުވެރިކޮށް، ކުޅުންތެރިންގެ މުސާރަ ކުޑަކުރުމަށް ގޮވާލުމުން އެކަމާ ދެކޮޅަށް ގިނަ ބަޔަކު ފާޑުކިޔާފައިވާއިރު، ކުޅުންތެރިން އަމިއްލައަށް އިސްނަގާ، އެހީގެ ގޮތުގައި ގިނަ އަދަދެއްގެ ފައިސާ ހަދިޔާކުރުމަށް މިހާރު ދަނީ މަސައްކަތް ކުރަމުންނެވެ.\nލަމްޕާޑްގެ ފުރަތަމަ ހޯމް މެޗުގައި ޗެލްސީއަށް ޕޮއިންޓެއް


Male' In Baeh Meehun Furanee, Aneh Bayaku Fihaarathakah, Ei Goaheh! - Vaguthu\nމާލެ އިން ބައެއް މީހުން ފުރަނީ، އަނެއް ބަޔަކު ފިހާރަތަކަށް، އެއީ ގޯހެއް!\nމާލޭގެ ބަނދަރު ސަރަހައްދުގެ ފޮޓޯއެއް: ފޮޓޯ ވަގުތު\nފިހާރައަކަށް ވަދެ ކައުންޓަރު ކައިރި އަށް ޖެހިލި އިރު، ކޭޝިއަރު ފޯނުން ދެއްކީ ފޮޓޯއެކެވެ. ބެލެވޭ ގޮތުގައި އެއީ މާލެ އިން ކޮވިޑް-19 އަށް ފައްސިވި ކަމަށް ބެލެވޭ އަންހެން މީހާގެ ފޮޓޯއެވެ. އެމީހާއާ ޖެހިގެން ހުރި ކޭޝިއަރު ކައިރީގައި މިއީ ނަރުހެއްތޯ ސުވާލުކުރިއެވެ. ޖަވާބުގައި އެމީހާ ބުނީ މީގެދުވަސް ކޮޅެއް ކުރިން، އެމީހާ މި ފިހާރައަށް އައި ވާހަކައެވެ. އަދި އެމީހާއާ އެތައް ބަޔަކު ބައްދަލުވެފައިވާނެ ކަމަށް ވެސް އެ ކޭޝިއަރު ބުންޏެވެ.\nމާލެ އިން ދިވެއްސަކު ކޮވިޑް-19 އަށް ފައްސިވުމާ ގުޅިގެން ގިނަ ބައެއްގެ ހިތްތަކުގައި ވަނީ ބިރުވެރިކަމާއި ހާސްކަން އުފެދިފައެވެ. މިވަގުތު ބަލާލި ކޮންމެ ދިމާލަކުން ފެންނަނީ އެ މަންޒަރެވެ. މާލޭގެ އިއްޒުއްދީން ފާލަން ކައިރީގައި ބައެއް މީހުން ފޮށި ތަންމަތި ހިފައިގެން ފުރަން ގޮހެވެ. އަނެއް ބަޔަކު ހުޅުމާލެ ފެރީ ޓާމިނަލް ކައިރިން ފުރަނީއެވެ. ބައެއް މީހުން އާއިލާތައް ވެސް ގޮވައިގެންނެވެ. މި ބަލިން ސަލާމަތްވާނެ ކަމުގެ އުންމީދާއި ޔަގީންކަން އޮތް ކަމަށް ބުނެއެވެ.\nއެސްޓޯއޫ ބޭރުގައި މީހުން ކިއުގައި ޖެހިފައި: ފޮޓޯ ވަގުތު\nސްކޫލްތަކާއި ގިނަ އޮފީސްތައް ބަންދުކޮށްފައިވުމާ އެކު، އެތައް ބަޔަކު ދަނީ ފޮށިތަންމަތި ތައްޔާރުކޮށް ފުރޭނެ ގޮތެއް އޮތްތޯ ބަލަމުންނެވެ. އަނެއް ބަޔަކު ކާބޯތަކެތި ގަނެގެން ގެއަށް ވެއްދުމުގެ މަސައްކަތް ވަނީ ފަށައިފައެވެ. ބޮޑެތި ސުޕަ މާކެޓުތައް އޮތީ މީހުންނައިގެން ތޮއްޖެހިފައެވެ. ދިގު ކިއުތަކެއް ވަނީ ހަދައިފައެވެ.\nކޮންމެ މީހަކު ވެސް ބަލަނީ އެންމެ ކުރިން ކާބޯތަކެތި ގެއަށް ވެއްދޭތޯއެވެ! އަނެއް ބަޔަކު ވީހާވެސް އަވަހަށް މާލެ އިން ފޭބޭތޯއެވެ!\nސޯޝަލް މީޑިއާގައި ފެތުރެމުން އަންނަ ފޮޓޯތަކުން ފެންނަ ގޮތުގައި ސުޕަ މާކެޓުތައް އޮތީ ތޮއްޖެހިފައެވެ. އަންނައުނުކޮޅު ހިފައިގެން ބައެއް މީހުން ފާލަން ކައިރީގައެވެ.\nފޮޓޯތަކުން ފެންނަ ގޮތުގައި މިގޮތަށް ފުރަން ގޮސް ތިބި އިރު، އިޖްތިމާއީ ގައިދުރުވުމެއް ނެތި، މީހުން ތިބީ ތޮއްޖެހިފައެވެ. ފިހާރަތައް ވެސް ހަމަ އެ ހާލަތުގައެވެ. އެތައް ބަޔަކު މާލެ އިން ފޭބޭނެ "ދޮރެއް" އޮތް ނަމަ، އެ ފުރުސަތު ހޯދަން ވެސް ނުކުމެއްޖެއެވެ.\nރާއްޖެ އިން ބޭރަށް ދަތުރުކޮށްފައި ނުވާ މީހަކު، ކޮވިޑް-19 އަށް ފައްސިވި ހިސާބުން ދިވެހިން "ތެޅިގެންފި"އެވެ. ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި ކަމާބެހޭ ފަރާތްތަކުގެ އިރުޝާދުތަކަށް ބޯލެނބުމެއް ނެތި، ގަނޑުކޮށް ގެއަށް ކާބޯތަކެތިވެސް ގަންނަމުން އެބަދެއެވެ.\nމީހުން ގިނައިން އެއްވެ އުޅުމަކީ މި ދަނޑިވަޅުގައި ހެދޭނެ އެންމެ ބޮޑު ގޯހެވެ. އެގޮތަށް ކަންކަން ނުކުރުމަށް އެޗްޕީއޭ އިން އޮތީ މާ ކުރިން ލަފާ ދީފައެވެ. އެތައް ފަހަރަކު ތަކުރާރުކޮށް ނަސޭހަތްތެރިވެއްޖެއެވެ. މިގޮތަށް މީހުން އެއްވުމަކީ އެއީ، ބަލި އިތުރަށް ފެތުރެން މަގުފަހިވާނެ ކަމެކެވެ.\nމި ދަނޑިވަޅުގައި ގޭގައި ތިބުމަކީ ބަލި ޖެހުން ދުރުވާނެ ކަމެކެވެ. ބަލި ޖެހުނު މީހާއާ ބައްދަލުވި މީހުން ހޯދުމަށް ވެސް އެޅޭނެ މުހިންމު ފިޔަވަޅެކެވެ.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް އަޒީޒް ކުރިން ވިދާޅުވީ ދިވެހިންގެ އާދަތަކުގެ ތެރޭގައި ގައިދުރު ކުރުން ހަރުނުލައިފި ނަމަ، ކޮވިޑް-19 ހަލުވިކަމާ އެކު ފެތުރި، ވެންޓިލޭޓަރު ބޭނުންވާ މީހާ އޮންނަން ޖެހޭނީ ވެންޓިލޭޓަރެއް ނުލިބި މަގުމަތީގައި ކަމަށެވެ.\nމަބްރޫކް ވިދާޅުވީ ކޮވިޑް-19 އެއްފަހަރާ ގިނަ މީހުންނަށް ޖެހިޔަ ނުދިނުމަށް ގައިދުރު ކުރުން މުހިއްމު ކަމަށެވެ.\nއެކަން ނުކޮށް، މި ބައްޔަކީ އާދައިގެ ކަމަކަށް ބަލައި ގިނަ ބަޔަކަށް ބަލި ޖެހިއްޖެ ހާލަތެއްގައި އެންމެންނަށް ފަރުވާ ދިނުމަކީ އުނދަގޫ ކަމެއް ކަމަށް މަބްރޫކް ވިދާޅުވިއެވެ.\n"ރާއްޖޭގައި އިންތިޒާމުތައް އެބަހުރިތޯ ރާއްޖެ އަށް ކޮމިއުނިޓީ ސްޕްރެޑެއް އައިސްފިއްޔާ އެންމެންނަށް ކޭޓާ ކުރެވޭ ވަރުގެ؟ އެ ސުވާލުގެ ޖަވާބަކީ ކިހާވަރަކަށްތޯ އަޅުގަނޑުމެންނަށް ގައިދުރު ކުރެވެނީ؟ ހަމަ އޭގެ ޖަވާބަކީ، މާނައަކީ އަޅުގަނޑުމެން ގައިދުރު ނުކުރެވިއްޖެއްޔާ ވެންޓިލޭޓަރު ބޭނުންވާ މީހުން އޮންނާނެ ވެންޓިލޭޓަރު ނުލިބި މަގުމަތީގައި،" ނެޝަނަލް އިމަޖެންސީ އޮޕަރޭޝަންް ސެންޓަރު (އެންއީއޯސީ) ގެ ތަރުޖަމާނު ކަން ވެސް ކުރައްވާ މަބްރޫކް ވިދާޅުވިއެވެ.\nމާލެއިން މި ބަލި ޖެހުނު މީހަކު ފެނިފައި މިވަނީ މުޖުތަމައުގައި ބަލި އޮތްތޯ ދެނެގަތުމަށް ސަވައިލަންސް ހަރަކާތެއް އެޗްޕީއޭއިން ހިންގަމުންދާ ދަނޑިވަޅެއްގައެވެ.\nއެޗްޕީއޭއިން ރާއްޖޭގައި ކޮމިއުނިޓީ ސްޕްރެޑްއަކަށް ގޮސްފި ނަމަ ވެދާނެ ގޮތުގެ އަންދާޒާ ރިޕޯޓުން އެނގޭގޮތުގައި ސޯޝަލް ޑިސްޓެންސިން ނުވަތަ ގައިދުރުކުރުން ފަރިތަނުކޮށްފި 337،682 (ތިންލައްކަ ތިރީސް ހަތްހާސް ހަ ސަތޭކަ އަށްޑިހަ ދޭއް) މީހުންނަށް މި ބަލި ޖެހުމުގެ ފުރުސަތު އެބައޮތެވެ. ގައިދުރުނުކުރާ ނަމަ އެއްވެސް ފިޔަވަޅެއް ނޭޅިއްޖެ ހާލަތުގައި 9000 އަށް ވުރެ ގިނަ މީހުން މަރުވާނެ ކަމަށް އެ ރިޕޯޓުން ދައްކައެވެ.\nއެހެންކަމުން ކަމާއި ބެހޭ ފަރާތްތަކުގެ އިރުޝާދަށް ބޯލެނބުން މި ދަނޑިވަޅުގައި ކުރިއަށް ވުރެ ބޮޑަށް މުހިންމެވެ.\nއޭޕްރީލް 15, 2020 14:34\nމާލެ އިން ބައެއް މީހުން ފުރަނީ، އަނެއް ބަޔަކު ފިހާރަތަކަށް، އެއީ ގޯހެއް! މާބޮޑަށްވެސް ގޯސް\nހަމަ އެހެންމެ ސަރުކާރުގެ އިހުމާލު ވަރަށްވެސް ބޮޑު. ސިއްހީ ފަރާތްތަކުގެ އިރުޝާދާ އެއްގޮތަށް އަމަލު ކުރަން ނުޖެހޭ އިސްތިސްނާ ބަޔަކު ތިބެގެން ހުރިހާ ކަމެއް ގޯހުންގޯހަށް މިދިޔައީ.\nއޭޕްރީލް 15, 2020 17:37\nކަލޯ މިކަމުގަ ސަރުކާރު ގޯސްނުކޮށްބަލަ! ކޮބާތަ އަމިއްލަ ފަރުދީ ޒިންމާ؟ މިއުޅޭ ރާއްޖެތެރޭ ކުޅަނދުހަމަނުވާ މޮޔައިންނެއް ބަޔަކުނަސޭހަތެއް ދިނަސް ގަބޫލެއްނުކުރޭ! ސަރުކާރުން އެބަބުނޭ ގެއިން ނުނިކުމެ ތިބޭށޭ ހަމަ ބުނާއިރަށް ގެއިންބޭރަށް އެބަ ދުއްވައިގަނޭ! މިހާރު މާލެ ލޮކްޑައުންނޭ ބުނާއިރަށް ދޯނިދޯންޏަށް އަރައިގެން އެ ނައްޓާލަނީ ރަށްރަށަށް! މިމީހުންނަކަށްނޭނގޭ ފުރައިގެން ދާއިރުގަ މިމީހުންގެ އެހީގައި ކޮވިޑް ވައިރަސް ރަށްރަށަށް ދަތުރުކުރާނެކަމެއް! އަމިއްލަ އަތުން އަމިއްލަ އާއިއިލާ ނުރަށްކަލުގެ ތެރެއަށް ވަށްޓާލެވޭއިރުގަ ރޭކާވެސްނުލާވިއްޔަ!\nއޭޕްރީލް 15, 2020 14:37\nއޮފީސްތައް ބަންދީ ނަމަކަށް. ސަރުކާރުގެ ބަހާ އަމަލު ދިމާނުވޭ.\nއޭޕްރީލް 15, 2020 14:38\nމާލެއިން ފުރައިގެން ރަށަށް ދިއުން ގޯސް. ބޭރުގައުމުތަކުން ގެނެސް ވާވަރަށް އެޅިއިރު ގޯހެއްނޫން.\nއޭޕްރީލް 15, 2020 14:39\nސާވޭއެއްހަދާފަ އޭގެނަތީޖާތަޢްހާމަ ކޮށްފަ ފިޔަވަޅު ނާޅާތިބެ ދެން ކޮން ހާސަރެއްތޯ މިގޮވަނީ؟ އެދޫ މިދޫ ވުން ހުއްޓުވާނުލާ ދެން ކޮންބަހަނާއެއްތޯ؟ ޥަގުތާ އެކަށީގެންވާ ފިޔަވަޅު ނޭޅޭތީ މީހުން އެބުރިގަންނަނީ ބިރުން ބޮމަރެއްހެން! ހުރިހާ ކަމަކަށްވުރެ ރައްޔިތުންގެ ފުރާނަ ނޫންބާ މުހިއްމީ! ގާކޮޅުގައިގާ ދުރޭ ކިޔާލަ ކިޔާލަ ތިބޭ!\nއޭޕްރީލް 15, 2020 14:43\nފިހާރަތައް ބަންދުކޮށް އެންމެން ގެޔަށް ފޮނުވާ! ގޭގަ ހުރި އެއްޗަކުން ކައިގެން ބޮއިގެން އުޅޭ! ޑެލިވަރީކޮށްދޭނެޔޭ އެގޮވަނީ! އަޑުއިވޭތަ އެބަ!\nއޭޕްރީލް 15, 2020 17:05\nއަޑުއިވޭ. އިތުބާރެއް ނެތް. މިހާތަނަށް ދެއްކީ ހުސް ހޮޅި ވާހަކަ. ކަނޑަނީ ހުސް ފޮނި. ސީރިއަސް ކަމެއް ނެތް.\nއޭޕްރީލް 15, 2020 15:08\nމާލޭގައި އޮފީސްތައްބަންދުކުރާއިރައް ދައިންގޮވައިގެން ޗުއްޓީހަށައް ރައްތައް ދިވިހެނިްދިޔައީ އޭގެ ނަތީޖާ މިފެންނަނީ.\nއޭޕްރީލް 15, 2020 17:10\nތިހެންވެއޭ މިބުނަނީ ބަހާ އަމަލާ ދިމާ ނުވެއޭ. މިދިޔަ ދުވަސްތަކުގަ ނުހުޅުވާ ހުރީ ކިތައް އޮފީސްތޯ ދިޔައީ ކޮންމެހެން ނުގޮސް ވާން ނެތް މީހުންތޯ ބެލިނަމަ ތިހެނެއް ނުބުނީސް. އޮފީސް ބަންދީ އެބުނާހެން ހަމަ ނަމަކަށް.


Phone hulhuvai nudhin kamah bune Riyazge machah ithuru thuhumatheh! | Mihaaru\nފުލުސް އޮފީހުން ނުކުމެވަޑައިގެން ރިޔާޒް ރޭ ނޫސްވެރިންނާ ވާހަކަ ދައްކަވަނީ: އޭނާގެ މައްޗަށް މީގެ ކުރިން ވެސް ދެ ތުހުމަތެއް ވަނީ ކޮށްފައި.--- ފޮޓޯ: ނިޝާން އަލީ/މިހާރު\nފޯނު ހުޅުވަނުދިން ކަމަށް ބުނެ ރިޔާޒްގެ މައްޗަށް އިތުރު ތުހުމަތެއް!\n03 އެޕްރީލް 2017 - 09:54 31 comments\nއޭނާގެ އަމިއްލަ މޮބައިލް ފޯނު ހުޅުވައިނުދެއްވި ކަމަށް ބުނެ އެއީ ފުލުހުންގެ ދައުރަށް ހުރަސްއެޅުން ކަމަށް ފުލުހުން ތުހުމަތުކުރާ ކަމަށް ކުރީގެ ޕޮލިސް ކޮމިޝަނަރު އަބްދުﷲ ރިޔާޒް ރޭ ވިދާޅުވެއްޖެ އެވެ.\nމީގެ ކުރިން ވެސް ރިޔާޒްގެ މައްޗަށް ވަނީ ދެ ތުހުމަތެއްކޮށްފަ އެވެ. އެއީ ފިތުނަ އުފެެއްދުމާއި ހަގީގަތާ ޚިލާފް ވާހަކަ ދެއްކުމުގެ ތުހުމަތެވެ.\nފުލުސް އޮފީހަށް ރޭ ހާޒިރުކޮށް، ތަހުގީގުގައި ތިން ގަޑިއެއްހާއިރު ހޭދަކުރެއްވުމަށް ފަހު ނިކުމެވަޑައިގެން ނޫސްވެރިންނަށް ރިޔާޒް ވިދާޅުވީ އޭނާގެ ފޯނު ހުޅުވައިދޭން ފުލުހުން އެދުމުން، ފޯނު ހުޅުވަން ތިން ފަހަރަށް މަސައްކަތް ކުރެއްވި ކަމަށެވެ. އެކަމަކު އޭނާ ބޭނުންކުރައްވާ ތިން ޕިން ކޯޑުން ވެސް ފޯނު ނުހުޅުވުނު ކަމަށް ރިޔާޒް ވިދާޅުވި އެވެ.\nސަރުކާރާ ދެކޮޅަށް މިހާރު މަސައްކަތް ކުރާ ޖުމްހޫރީ ޕާޓީގެ ޑެޕިއުޓީ ލީޑަރު އަދި އެ ޕާޓީގެ ޕާލެމްންޓްރީ ގުރޫޕުގެ ޑެޕިއުޓީ ލީޑަރު ރިޔާޒް ވިދާޅުވީ އޭނާ ގެންގުޅުއްވާ އައި ފޯނަކީ އެއްގޮތަކަށް ވެސް ނިންވާ ފޯނެއް ނޫން ކަމަށާއި އަބަދުވެސް ފޯނު ހުޅުވަނީ ފިންގާޕްރިންޓުން ކަމަށެވެ. މާވެޔޮމަގުން ވަޑައިގަންނަވަނިކޮށް ހުއްޓުވައި ޕޮލިހަށް ހާޒިރުކޮށް ފުލުހުން އޭނާގެ ފޯނު އަތުލި ރޭ އޭނާ އަށް ދެއްކި ކޯޓު އަމުރުގައި ފިންގާޕްރިންޓް ދޭން ޖެހޭ ކަމަށް ބަޔާންކޮށްފައި ނުވާ ކަމަށް ރިޔާޒް ވިދާޅުވި އެވެ.\n"އެފަދަ އަމުރެއް ހޯދަން އެދުނީމަ ފުލުހުން އެކަން ގަބޫލު ވެސް ކުރި،" ރިޔާޒް ިދާޅުވި އެވެ.\nއެކަމަކު އެފަދަ އަމުރެއް ނުލިބުނު ކަމަށާއި އެންމެހާ މައުލޫމާތު ދޭން ޖެހޭނެ ކަމަށް ކުރީގެ އަމުރުގައި ވާނެ ކަމަށް ކްރިމިނަލް ކޯޓުން ބުނެފައިވާ ކަމަށް ފުލުުހުން އޭނާ އަށް ރޭ އެންގި ކަމަށް ވެސް ރިޔާޒް ވިދާޅުވި އެވެ.\nފުލުހުން ތަހުގީގު ކުރިއަށް ގެންދިޔައީ ވަރަށް ރަނގަޅަށް ކަން ފާހަގަކުރައްވައި ރިޔާޒް ވިދާޅުވީ އެ މުއައްސަސާގައި އަދިވެސް ތިބީ ހުވަޔަށް ކަމޭހިތައި ގާނޫނާއި ގަވާއިދާ އެއްގޮތަށް މަސައްކަތް ކުރާ ފުލުހުން ކަން އޭނާ ޔަގީންކުރައްވާ ކަމަށެވެ.\n"އަޅުގަނޑު އުއްމީދުކުރަން ފުލުހުން ތަހުގީގު ކުރިއަށް ގެންދާނީ ރަނގަޅަށް ކަމަށް. އަޅުގަނޑުު ނުކުރާ ކަމެއްގެ ތެރެއަށް އަޅުގަނޑު ފައްތައިގެން ހުކުމެއް ގެނައުމުގެ ނިޔަތުގައި އެއްވެސް ފުލުހަކު މަސައްކަތްނުކުރާނެ ކަމަށް،" ރިޔާޒް ވިދާޅުވި އެވެ.\n"އެހެން ނަމަވެސް އެނގިވަޑައިގަންނަވާނެ މި ހުރިހާ ކަމެއް މި އަންނަނީ ސިޔާސީ ގޮތުން އަޅުގަނޑު މި ގައުމު އިސްކުރައްވައިގެން މަސައްކަތްތައް ކުރައްވަން ފައްޓަވައި އަޅުގަނޑުމެން އެ ބޭފުޅުންގެ ފަހަތުގައި މަސައްކަތް ކުރާތީވެ އެއްގޮތަކަށް ވެސް އެކަން ބަލައިގަންނަން ދަތި ބޭފުޅަކު މިވަގުތު ރައީސް ކަމުގައި އެ ހުންނެވީ."\nރިޔާޒްގެ އިތުރުން ޖުމްހޫރީ ޕާޓީގެ ލީޑަރު ގާސިމް އިބްރާހިމް ވެސް އިއްޔެ ފުލުސް އޮފީހަށް ހާޒިރުކުރި އެވެ. އޭނާ ހާޒިރުކުރީ ފޮޓޯ އާއި އޯޑިއޯ ސާމްޕަލް ނެގުމަށެވެ.\nއިތުރު ލިޔުންތައް މެމްބަރު އަބްދުﷲ ރިޔާޒް (ތިމަރަފުށި) ޕޮލިސް އިދިކޮޅު ފަރާތްތައް ޖުމްހޫރީ ޕާޓީ


ނަބިއްޔާ صلى الله عليه وسلم ގެ ޒަވާޖީ ޙަޔާތް3– DhiSalafiyyah\nއަލްއިމާމް އިބްނު ޙަޖަރު رحمه الله ވިދާޅުވިއެވެ: “ހެނދުނުގެ ކުރީކޮޅުގައި އެވަނީ ހަމައެކަނި ސަލާމްގޮވާލެއްވުމާއި ހެޔޮދުޢާކޮށްދިނުމެވެ. އަދި (ޢަޞުރުނަމާދު ނިމި) ހެނދުނުގެ ފަހުކޮޅުގައި އެވަނީ މަޖިލިސްކުރެއްވުމާއި މުނިއަވަސްފިލުއްވައި ދެއްވުމާއި ވާހަކަފުޅުދެއްކުމެވެ”. (ފަތްޙުލްބާރީ: 9/379)\nޢާއިޝާ رضي الله عنه ރިވާކުރެއްވިއެވެ:\n“… وَكَانَ قَلَّ يَوْمٌ إِلَّا وَهُوَ يَطُوفُ عَلَيْنَا جَمِيعًا فَيَدْنُو مِنْ كُلِّ امْرَأَةٍ مِنْ غَيْرِ مَسِيسٍ حَتَّى يَبْلُغَ إِلَى الَّتِي هُوَ يَوْمُهَا فَيَبِيتَ عِنْدَهَا …” (أبو داود: 2135)\n“އަދި އެކަލޭގެފާނު صلى الله عليه وسلم ތިމަންމެން (އެންމެންނަށް ޒިޔާރަތް ކުރެއްވުމަށްޓަކައި) ވަށައިގެން ބުރުނުޖައްސަވާ ދުވަހެއް މަދެވެ. ފަހެ އެކަލާގެފާނު ހުރިހާ އަންބިކަނބަލުންނާވެސް “ކައިރިވެވަޑައިގަންނަވަ” ތެވެ. ޖިމާޢުވެވަޑައިގަތުމަކާ ނުލައެވެ. އަދި އެދުވަހަކު އެކަނބަލެއްގެ ގޭގައި މަޑުކުރަން ކަނޑައެޅިފައިވާ އަނބިކަނބަލެއްގެ ގެއަށް ވަޑައިގެންނެވުމަށް ފަހު އެކަނބަލެއްގެ އަރިހުގައި އެރޭ ވޭތުކުރައްވަތެވެ”.\n“ރަސޫލާ صلى الله عليه وسلم އެފަދައިން ކަންކުރައްވަނީ އެދުވަހަކު އެކަނބަލެއްގެ ގޭގައި މަޑުކުރަން ކަނޑައެޅިފައިވާ އަނބިކަނބަލެއްގެ ގެއަށް ވަޑައިގެންނެވުމުގެ ކުރިން އެހެން އަނބިކަނބަލުންގެ މުނިއަވަސްފިލުއްވައި ދެއްވުމައްޓަކައެވެ. އަދި އެކަނބަލުންގެ ހިތްތައް ހެޔޮކުރައްވައި އެގޮތުގައި (އެރޭ މަޑުކުރަންޖެހޭ އަނބިކަނބަލުންގެ ގާތަށް ދިއުމައްޓަކައި) އެކަނބަލުންނާ (އެރެއަށް) ވަކިވުމަށްޓަކައެވެ”. (المفهم للقرطبي: 13/90)


ލޯތްބަކީ ފޫހި ފިލުވަން ވާ އެއްޗަކަށް ނުހަދާށެވެ. – Dhen.mv\nލޯތްބަކީ ފޫހި ފިލުވަން ވާ އެއްޗަކަށް ނުހަދާށެވެ.\nލޯތްބަކީ ދިރިއުޅުމުގައި ކޮންމެ މީހަކަށް ވެސް ވަރަށް މުހިންމު އެއްޗެއް ކަން ޔަގީނެވެ. ދިިރިއުޅުމުގެ ކޮންމެވެސް ހިސާބަކުން ކޮންމެ މީހަކުވެސް، ކޮންމެވެސް މީހަކު ދެކެ ލޯބިވާނެއެވެ. ލޯބި ވާން ކިތަންމެ ބޭނުން ނުވި ކަމުގައި ވިޔަސް އެއީ އިންސާނާގެ ހިތުގައި އޭނާގެ އިޚްތިޔާރާ ނުލައި އުފެދޭ ވަރުގަދަ ޖަޒްބާތެކެވެ.\nމިއަދު އަހަރެމެންނަށް ފެންނަ އެއް މަންޒަރަކީ މަޖަލަށް މީހުންނާ ރައްޓެހިވުމެވެ. ލޯބި ނުވާއިރު ވެސް އަނެކާގެ ގާތުގައި ލޯބިވެޔޭ ބުނާ މަންޒަރެވެ. ހަމައެކަނި އޭނާއަށް އެމީހެއްގެ ފަރާތުން ލިބޭ ވަގުތީ މަންފާއަކަށެވެ. ފޫހި ދުވަސްކޮޅަކަށް ވާތީ ފޫހި ފިލުވާލުމަށެވެ. ނުވަތަ އެހެން މީހަކު ދެރައެއް ދިނުމުން އެ ކަމުގެ ބަދަލު ކޮންމެވެސް މީހެއްގެ ކިބައިން ހިފަނީއެވެ.\nލޯތްބަކީ ކުޅޭ ކުޅޭ އެއްޗެއް ކަމަށް ހީކުރާނީ ވަރަށް ދަށު ދަރަޖައިގެ މީހެއް ކަން ޔަގީނެވެ. އެހެނީ ލޯތްބަކީ ފޫހި ވީމާ ވާން އޮންނަ އެއްޗެއް ނޫނެވެ. އެހެން ނޫނަސް އެއީ ބޭނުންވާ އިރަށް ވެވޭ އެއްޗެއް ވެސް ނޫނެވެ. އެއީ ބޭއިޚްތިޔާރުގައި ވާ އެއްޗެކެވެ. ބައެއް ފަހަރަށް ފުރަތަމަ ނަޒަރުން ލޯބި ވެވޭ ކަމަށް ބައެއް މީހުން ގަބޫލު ކުރި ނަމަވެސް އެކަކު އަނެކަކު ދެކެ ލޯބި ވެވޭނީ އެކަކު އަނެކަކަށް ވަރަށް ބޮޑަށް ދަސްވެގެންނެވެ.\nތިބާ ފޫހި ފިލުވަން މީހަކު ދެކެ ލޯބިވީ ނަމަވެސް އެމީހަކު ތިބާ ދެކެ ވަރަށް ބޮޑަށް ހަގީގަތުގައި ވެސް ލޯބިވެދާނެއެވެ. ތިބާގެ އަސްލު މަޤުސަދަކީ އޭނާއާ އެކު އުޅުން ނޫން ކަން އެނގުމުން އޭނާ ވަރަށް ދެރަވާނެއެވެ. މީހަކަށް ދެރައެއް ދިނުމަށްފަހު އުފަލުގައި އުޅުމަކީ ވުމަށްވުރެ ނުވުން ގާތް ކަމެކެވެ. އެހެންކަމުން ލޯތްބަކީ ފޫހި ފިލުވަން ވާ އެއްޗަކަށް ނުހަދާށެވެ.\nދިރިއުޅުމުގެ ވައްޓަފާޅި ލޯބި


ޓްރެފިކް ގަވާއިދަށް ދަރިވަރުން އަހުލުވެރިކުރުވުމުގެ ޕްރޮގްރާމެއް ދ. އަތޮޅު ތައުލީމީ މަރުކަޒުގައި ކުރިއަށް ގެންގޮސްފި\nއާދިއްތަ ،21 ނޮވެމްބަރ 2021 / 12:35\nދ. އަތޮޅު ތައުލީމީ މަރުކަޒުގެ ދަރިވަރުން ޓްރެފިކްގެ ގަވާއިދުތަކަށް އަހުލުވެރިކުރުމަށް މައުލޫމާތު ދިނުމުގެ ސެޝަނެއް ކުޑަހުވަދޫ ޕޮލިސް ސްޓޭޝަނުގައި މަސައްކަތްކުރާ ފުލުހުން ކުރިއަށް ގެންގޮސްފިއެވެ. ދ. އަތޮޅު ތައުލީމީ މަރުކަޒުގައި މިއަދު ކުރިއަށް ގެންދިޔަ އެ ސެޝަނުގައި ޓްރެފިކް ގާނޫނާއި ގަވާއިދުތަކަށް ދަރިވަރުން އަހުލުވެރިކުރުމަށް އެ ދަރިވަރުންގެ އުމުރާ ގުޅޭގޮތަށް މައުލޫމާތު ދީފައިވެއެވެ. އަދި މަގުމަތީގެ … ތަފްސީލް\nމަކަރާއި ހީލަތުން ފައިސާ ހޯދާފައިވާ މައްސަލައެއްގެ ތަހުގީގަށް ހާޒިރުވާން އަންގައި އިއުލާނު ކުރުން\nއާދިއްތަ ،21 ނޮވެމްބަރ 2021 / 12:33\nގދ. ތިނަދޫ ޕޮލިސް ސްޓޭޝަނަށް ހުށަހެޅި ތަހުގީގު ކުރަމުންދާ މަކަރާއި ހީލަތުން ފައިސާ ހޯދާފައިވާ މައްސަލައެއްގެ ތަހުގީގަށް މީހަކު ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާތީއާއި އާއިލާއަށްވެސް އުޅޭ ވަކިތަނެއް އެނގިފައިނުވާތީ، ޖިނާއީ މައްސަލަތައް ތަޙުޤީޤުކުރުމުގައި ފުލުހުން ޢަމަލުކުރާނެ އިޖުރާއަތުގެ ޤަވާއިދުގެ 27 ވަނަ މާއްދާގައި ވާގޮތުގެ މަތިން ތަހުގީގަށް … ތަފްސީލް\nށ. ފޭދޫގައި ހޭލުންތެރިކުރުމުގެ ޕްރޮގްރާމްތަކެއް ކުރިއަށް ގެންގޮސްފި\nއާދިއްތަ ،21 ނޮވެމްބަރ 2021 / 12:20\nށ. މިލަންދޫ ޕޮލިސް ސްޓޭޝަނާއި ފޭދޫ ޕޮލިސް ޕޯސްޓް ގުޅިގެން ފޭދޫ ރައްޔިތުންނާއި އެރަށު ސްކޫލު ދަރިވަރުން އަދި ބެލެނިވެރިންނަށް އަމާޒުކޮށްގެން ހޭލުންތެރިކުރުމުގެ ޕްރޮގްރާމްތަކެއް ކުރިއަށް ގެންގޮސްފިއެވެ. މި ނޮވެމްބަރު މަހުގެ 18 ވަނަ ދުވަހު ކުރިއަށް ގެންދިޔަ މި ޕްރޮގްރާމުތަކުގެ ތެރެއިން ވަނީ ރައްޔިތުން ހޭލުންތެރިކަން އިތުރު ކުރުމުގެ ގޮތުން ގޭބިސީތަކަށް ޒިޔާރަތްކޮށް މައުލޫމާތު … ތަފްސީލް\nފ. އަތޮޅު ޕޮލިހުން 'ޒިންމާ' ޕްރޮގްރާމް އިފްތިތާހުކޮށްފި\nއާދިއްތަ ،21 ނޮވެމްބަރ 2021 / 11:40\nފ. ނިލަންދޫ ޕޮލިހުން އިސްނަގައިގެން ފ. އަތޮޅުގެ ރަށްތަކަށް އަމާޒުކޮށްގެން ކުރިއަށް ގެންދިއުމަށް ހަމަޖެހިފައިވާ ހޭލުންތެރިކުރުމުގެ ޕްރޮގްރާމް ‘ޒިންމާ’ އިފްތިތާހު ކޮށްފިއެވެ. އެ ޕްރޮގްރާމް އިފްތިތާހު ކޮށްދެއްވީ ހޮނިހިރު ދުވަހު ހަވީރު ނިލަންދޫގައި ކުރިއަށް ގެންދިޔަ އާއިލީ ހަވީރުގައި، ފ. އަތޮޅު ކޮމާންޑަރު އިންސްޕެކްޓަރ އޮފް ޕޮލިސް މުޙައްމަދު ފަޔާޟް އިސްމާޢީލްއާއި ފ. އަތޮޅު ކައުންސިލްގެ ރައީސް ޢަލީ … ތަފްސީލް\nބުރާސްފަތި ،18 ނޮވެމްބަރ 2021 / 11:47\nސްކޫލް ތަކުގެ ދަރިވަރުން އެކި ކަންކަމަށް އަހުލުވެރި ކުރުވައި ހޭލުންތެރި ކުރުވުމަށް ފުލުހުންނާއި ސްކޫލްތައް ގުޅިގެން ކުރިއަށް ގެންދާ ޕްރޮގްރާމްތަކުގެ ތެރެއިން ތ. މަޑިފުށި ސްކޫލް ދަރިވަރުންނަށް މައުލޫމާތު ދިނުމުގެ ސެޝަނެއް ކުރިއަށް ގެންގޮސްފިއެވެ. މަޑިފުށި ސްކޫލާއި އެ ރަށު ޕޮލިސް ސްޓޭޝަން ގުޅިގެން މި މަހު 16 ވަނަ ދުވަހު ކުރިއަށް ގެންދިޔަ އެ ސެޝަންގައި، އެ ސްކޫލްގެ … ތަފްސީލް\nމޯލްޑިވްސް ވިމެން އިން ޕޮލިސިންގ ކޮންފަރެންސް ބާއްވައިފި\nއަންގާރަ ،16 ނޮވެމްބަރ 2021 / 16:13\nދިވެހި ފުލުހުންގެ ޚިދުމަތުގެ އަންހެން އޮފިސަރުންނަށް ހާއްސަކޮށްގެން ‘މޯލްޑިވްސް ވިމެން އިން ޕޮލިސިންގ’ ކޮންފަރެންސް ބާއްވައިފިއެވެ. އިސްކަންދަރުކޮށީގައި މިއަދު ކުރިއަށް ގެންދިޔަ އެ ކޮންފަރެންސް ފެށުމުގެ ރަސްމިއްޔާތު ޝަރަފުވެރިކޮށްދެއްވީ ކޮމިޝަނަރ އޮފް ޕޮލިސް މުޙައްމަދު ހަމީދެވެ. އެ ރަސްމިއްޔާތުގައި، ފުލުހުންގެ އެގްޒެކެޓިވް އޮފިސަރުންވެސް ބައިވެރިވެލެއްވިއެވެ. އެ ރަސްމިއްޔާތުގައި ކޮމިޝަނަރ އޮފް ޕޮލިސް މުޙައްމަދު ހަމީދު ދެއްކެވި ވާހަކަފުޅުގައި، ރާއްޖޭގައި … ތަފްސީލް\nފުލުހުންގެ ވަޒީފާއަށް އެދި ފޯމު ހުށަހެޅުމުގެ މުއްދަތު އިތުރުކޮށްފި\nހޯމަ ،15 ނޮވެމްބަރ 2021 / 13:38\nފުލުހުންގެ ވަޒީފާއަށް އެދި ފޯމު ހުށަހެޅުމުގެ މުއްދަތު އިތުރުކޮށްފިއެވެ. ފުލުހުންގެ ވަޒީފާއަށް ވަނުމަށް ފޯމު ހުށަހެޅުމުގެ ފުރުސަތު ނޮވެމްބަރު 16 ވަނަ ދުވަހާ ހަމައަށް ކުރިން ހުޅުވާލާފައިވީނަމަވެސް މިހާރު މި މުއްދަތު ވަނީ ނޮވެމްބަރު 30 ވަނަ ދުވަހުގެ 16:00 އާ ހަމައަށް ހުޅުވާލާފައެވެ. ވަޒީފާއަށް އެދި ހުށަހަޅާ ފަރާތްތަކުގެ ޝަރުތުތައް: 1- ސާނަވީ ތަޢުލީމުގެ … ތަފްސީލް\nހޭލުންތެރި ކުރުވުމަށް މައުލޫމާތު ދިނުމުގެ ޕްރޮގްރާމްތަކެއް ކުޑަހުވަދޫގައި ކުރިއަށް ގެންގޮސްފި\nހޯމަ ،15 ނޮވެމްބަރ 2021 / 12:52\nދ. އަތޮޅު ތައުލީމީ މަރުކަޒުގެ ދަރިވަރުންނާއި ކުޑަހުވަދޫ ވިޔަފާރިވެރިންނަށް މައުލޫމާތު ދިނުމުގެ ޕްރޮގްރާމެއް ކުޑަހުވަދޫ ޕޮލިސް ސްޓޭޝަނުން ކުރިއަށް ގެންގޮސްފިއެވެ. އެ ޕްރޮގްރާމްތަކުގެ ތެރެއިން، ދ. އަތޮޅު ތައުލީމީ މަރުކަޒުގެ ގްރޭޑް7އިން 12 އަށް ތައުލީމު ހާސިލު ކުރަމުންދާ ދަރިވަރުންނަށް މައުލޫމާތު ދިނުމަށް މި މަހު 14 ވަނަ ދުވަހު ކުރިއަށް ގެންދިޔަ … ތަފްސީލް\nފަތަން ދަސްކޮށްދޭ އިންސްޓްރަކްޓަރުން ތަމްރީނު ކުރުމުގެ ޕްރޮގްރާމެއް ކެލާ އަދި ހޯރަފުށީގައި ކުރިއަށް ގެންގޮސްފި\nހޯމަ ،15 ނޮވެމްބަރ 2021 / 10:53\nހއ. ކެލާ އަދި ހޯރަފުށީގައި ފަތަން ދަސްކޮށްދޭ އިންސްޓްރަކްޓަރުން ތަމްރީނު ކުރުމުގެ ޕްރޮގްރާމެއް، އެ ދެ ރަށުގެ ޕޮލިސް ސްޓޭޝަނާއި ރަށު ކައުންސިލް އަދި ސްވިމިންގ އެސޯސިއޭޝަން ގުޅިގެން ކުރިއަށް ގެންގޮސްފިއެވެ. އޮކްޓޯބަރ މަހުގެ 25 ވަނަ ދުވަހުން ފެށިގެން 15 ދުވަހުގެ މުއްދަތަށް އެ ދެ ރަށުގައި ވަކިވަކީން ކުރިއަށް ގެންދިޔަ އެ ޕްރޮގްރާމްގައި، ފަތަން ދަސްކޮށްދޭ އިންސްޓްރަކްޓަރުންގެ … ތަފްސީލް\nޒުވާނުންނަށް ހާއްސަކޮށްގެން ހިންގާ ލާމަސީލު ޒުވާނާ ކޭމްޕު އިފްތިތާހުކޮށް، ފަހުމުނާމާގައި ސޮއިކުރުމުގެ ރަސްމިއްޔާތު ބާއްވައިފި\nހޯމަ ،15 ނޮވެމްބަރ 2021 / 8:58\nދިވެހި ފުލުހުންގެ ހިދުމަތާއި މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަމަންޓް އަދި އައްޑޫ ސިޓީ ކައުންސިލް އިދާރާ ގުޅިގެން ކުރިއަށް ގެންދިއުމަށް ހަމަޖެހިފައިވާ “ލާމަސީލު ޒުވާނާ” ކޭމްޕް އިފްތިތާހުކޮށް ފަހުމުނާމާގައި ސޮއިކޮށްފިއެވެ. އިއްޔެ ޒުވާނުންގެ މަރުކަޒުގެ ސެމިނަރ ހޯލްގައި ބޭއްވި ރަސްމިއްޔާތުގައި ލާމަސީލު ޒުވާނާ ކޭމްޕުގެ އިފްތިތާހުކޮށް، ލާމަސީލު ޒުވާނާ ކޭމްޕު ހިންގުމަށް … ތަފްސީލް


Supplementary Budget rayyithunge majieeha hushahalhaifi - vNews.mv\nސަޕްލިމެންޓްރީ ބަޖެޓް ރައްޔިތުންގެ މަޖިލީހަށް ފޮނުވައިފި\n21 August 2019, 13:11\nސަރުކާރުގެ ފަރާތުން ސަޕްލިމެންޓްރީ ބަޖެޓެއް ރައްޔިތުންގެ މަޖިލީހަށް މިއަދު ފޮނުވައިފި އެވެ.\nފިނޭންސް މިނިސްޓްރީގެ އޮފިޝަލަކު ވީނިއުސް އަށް ވިދާޅުވީ ސަޕްލިމެންޓްރީ ބަޖެޓް މިއަދު މަޖިލީހަށް ހުށަހަޅާފައިވާ ކަމަށާއި ބަޖެޓް ތަފްސީލްތައް ފިނޭންސް މިނިސްޓަރު މަޖިލީހުގައި ހިއްސާކުރައްވާނެ ކަމަށެވެ.\nސަޕްލިމެންޓްރީ ބަޖެޓެއް ސަރުކާރުން މަޖިލީހަށް ހުށަހަޅާފައި މިވަނީ ދައުލަތުގެ މިއަހަރުގެ ބަޖެޓުގެ ޚަރަދުތައް ބޮޑުވެ ޚަރަދުތައް ދެކޮޅު ޖައްސާނެ ގޮތެއް ހޯދުމަށް ކަމަށް ބުނެ އިދިކޮޅު ބައެއް ޕާޓީތަކުން ވަނީ ސަރުކާރަށް ފާޑުކިޔާފަ އެވެ. ނަމަވެސް ސަރުކާރުން ބުނީ ސަޕްލިމެންޓްރީ ބަޖެޓެއް މަޖިލީހަށް ހުށަހެޅީ ބޭރު ގައުމުތަކުން ލިބުނު އެހީތަކާ އެކު ބަޖެޓު މެނޭޖުކޮށް ބައެއް މަޝްރޫއުތައް ފެށުމަށް ކަމަށެވެ.\nވީނިއުސް އަށް މީގެކުރިން ދެއްވި އިންޓަވިއުއެއްގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ މި ސަރުކާރުން މިހާރު ތަންފީޒު ކުރަމުންދާ ބަޖެޓަކީ ކުރީގެ ރައީސް އަބްދުﷲ ޔާމީންގެ ސަރުކާރުން މަޖިލީހަށް ހުށަހެޅުއްވި ބަޖެޓެއް ކަމަށްވާތީ މި ސަރުކާރުގެ ބައެއް ކަންކަން ތަންފީޒުކުރަން ވަރަށް ބޮޑަށް ދަތިވެފައިވާ ކަމަށެވެ.\nމިސަރުކާރު ވެރިކަމާ ހަވާލުވުމުގެ ކުރިންވެސް ސަޕްލިމެންޓަރީ ބަޖެޓެއް ހުށަހަޅާނެ ކަމަށް ބުނެފައިވެ އެވެ. އެގޮތުން ވެރިކަމާ ހަވާލުވާތާ ހަމަސް ދުވަހުގެ ތެރޭގައި ސަޕްލިމެންޓަރީ ބަޖެޓެއް ހުށަހަޅާނެ ކަމަށް ފިނޭންސް މިނިސްޓަރު އަމީރު ކުރިން ވިދާޅުވެފައިވެ އެވެ.\nމި އަހަރަށް ލަފާކޮށް ރައްޔިތުންގެ މަޖިލީހުން ފާސްކޮށްފައިވަނީ 30.2 ބިލިއަން ރުފިޔާގެ ބަޖެޓެކެވެ. މި ބަޖެޓަކީ ހަތަރު ބިލިއަން ރުފިޔާގެ ޑެފިސިޓް ބަޖެޓެކެވެ.